ক্ষোভিত হৃদয়ৰ মৌন প্ৰতিবাদ- অৰুন্ধতি কাশ্যপ – ফটাঢোল\nMarch 1, 2020 ভিন্নস্বাদ\t2 Comments\nক্ষোভিত হৃদয়ৰ মৌন প্ৰতিবাদ- অৰুন্ধতি কাশ্যপ\nঘড়ী চাই অৰুন্ধতী উচপ খাই উঠিল ।চাৰে সাত বাজিছে।”হ’ল আৰু আজি” বুলি মনতে ভাবিলে।ন বজাত অফিচ পাব লাগিব ।সদায় পলম হয় তাইৰ ।তাতে আজি সকলোৰে মৰমৰ কলিতা দাৰ বিদায়সভা।বহুত কাম আজি অফিচত ।দুই এজন বাহিৰৰ মানুহো আহিব।সকলোবোৰ নিয়াৰিকৈ হ’ব লাগিব।আগতে অফিচৰ যিকোনো কাৰ্য্যসূচীতে কলিতা দাই কাৰো একো অসুবিধা হ’ব নিদিয়ে ।সেইজন মানুহৰ বিদায়সভাত খেলিমেলি হ’লে কিমান বেয়া লাগিব।মই নাই বাবে এনেকুৱা হ’ল বুলি কলিতা দাই দুখ নকৰিব নে?? সেইবাবে কালিতে দাস চাৰে সকলোকে সোনকালে উপস্থিত থাকিবলৈ কাঢ়া নিৰ্দেশ দি থৈছে ।বিশেষকৈ তাইক।\n“অৰু,কালিলৈ সময়ত আহিবি দে ।নহ’লে বহুত অসুবিধা হ’ব। লাগিলে মেকআপ ৰাতিতে কৰি বহি থাকিবি।”\nদাস চাৰৰ কথা শেষ নহওঁতে হাঁহিৰ গুমগুমি উঠিছিল।উঠিবই কাৰণ অফিচটোত দাস চাৰৰ কথা খিনি সকলোৰে কাণত পৰিছিল। চাৰেও লগাতকৈ অলপ ডাঙৰকৈ কৈছিল। লাজ, খঙত তাইৰ মুখখন ৰঙা পৰি গৈছিল ।কিবা এটা কম বুলি ভাবিও তাই মনে মনে থাকিল ।কাৰণ দোষ তাইৰে।কোনোদিনে তাই অফিচত সময়ত উপস্থিত থাকিব নোৱাৰে । প্ৰতিদিনে কিবা নহয় কিবা কাৰণত দেৰি হ’বই ।দেৰি হোৱাৰ বেচিভাগ কাৰণে তাইৰ সাঁজোন কাচোন।এঘণ্টাতকৈ বেছি সময় লাগে । আন ছোৱালীৰ দৰে ডাঠ প্ৰশাধন তাই নকৰে তথাপি তাইক যথেষ্ট সময় লাগে ।\nআচলতে তাই পৰিপাটি হৈ থাকি ভাল পাই। কাপোৰৰ ফাঁকেৰে যাতে শৰীৰৰ কোনো অংশই ওলাই নাথাকে সেই দিশটো লৈ তাই তীব্ৰ নজৰ দিয়ে। কাপোৰ পিন্ধোতে ওচৰতে ৰৈ থকা ভনীয়েকজনীয়ে চেপটি পিনত কাগজ ফুটাই দি দি ভাগৰি পৰে।কাপোৰখনত যাতে চেপটি পিনটো সোমাই যাব নোৱাৰে তাৰ বাবে তাই অলপ কাগজ ফুটাই লয়। নহ’লে কাপোৰত পিনটো এনেকৈ সোমাই পৰে যেন জালত বজা ঢোৰা সাঁপডালহে। তথাপি তাইৰ কাপোৰ ফিচিকিবই কোনোবা ফালেদি।মাকেটো তাইৰ গাত ক্ষুৰ থকা বুলি কয়।আজিও মাকৰ ভাগৰ নীলা ৰঙৰ কাপোৰ এজোৰ উলিয়াই লৈছে। চাদৰখন সৰু সৰুকৈ ভাজ কৰি থাকোতে মাকে সাৱধানবাণী শুনাইছে\n“অৰু,ফাটিলে কিন্তু দৰমহা ৰ পইছাৰে দিব লাগিব “।\nমাকৰ কথা শুনি মনটো অলপ বেয়াও লাগিছিল তাইৰ।সাধাৰণ পিয়নৰ চাকৰি তাইৰ ।দৰমহাৰ পইছা কেইটাৰে ঘৰৰ বজাৰ কৰিবলৈকে নোজোৰে । মাকৰ ঔষধ, ভনীয়েকৰ পঢ়াৰ খৰচৰ ওপৰিও ভায়েক ঋষিৰ পকেট খৰচো তাই দিব লাগে । এইবোৰ দ্বায়িত্ব পালন কৰোঁতে নিজৰ বাবে নৰয়ে একো। ঋষি তাইতকৈ দুবছৰ সৰু মাত্ৰ ।তিনিবাৰ উচ্চতৰ মাধ্যমিক পৰীক্ষা দিওঁ উৰ্ত্তীৰ্ণ হ’ব নোৱাৰিলে ।এতিয়া সমনীয়া দুজনমাৰ লগত নামঘৰৰ ওচৰত বহি টাচপাত খেলোৱাটো তাৰ ডাঙৰ কাম।বহুত ব্যস্ত সি।মাকেওঁ এনেদৰে সময় মতে খোৱাৰ ব্যবস্থা কৰি দিয়ে যেন সি ক’ৰবালৈ ভাল কামত হে যাব ওলাইছে । তাই কিবা ক’ব খুজিলেও মাকে আগতে বাধা দিয়ে। ভনীয়েক জনীলৈ দুখ লাগে তাইৰ ।পঢ়া শুনাত ঋষিতকৈ চোকা অথচ ওচৰৰ চৰকাৰী বিদ্যালয় খনতে নাম লগাই দিছে।এইবাৰ মেট্ৰিক দিব কিন্তু এজনো ঘৰুৱা শিককৰ ব্যৱস্থা কৰি দিব পৰা নাই।তাইও বুজে বায়েকৰ দুখ সেইবাবে নিজে কষ্ট কৰে যিমান পাৰে। আনহাতে পঢ়াত বেয়া বুলি জনাৰ পিছতো ঋষিক চাহাবী কলেজত নাম লগাই দিব লগা হৈছিল ।মাকৰ মতে …” বিয়া দি উলিয়াই দিব লাগিব যেতিয়া ইমান পঢ়াই কি লাভ? তাতকৈ ঋষিৰ লগতে খৰচ কৰিব, সিহে বংশ ৰক্ষা কৰিব “। একো নকয় তাই ।পুত্ৰ মোহত অন্ধ হৈ থকা মাকৰ কাষৰ পৰা নীৰৱে উঠি গৈ ভিতৰৰ কোঠাত উচুপি থকা ভনীয়েকৰ চকুপানী খিনি মচি দিয়ে । অসহায় অৱস্থাতো ভনীয়েকৰ ওচৰত লুকাই ৰাখি কয়..”আচলতে কি জান,আনৰ সহায় নোলোৱাকৈ লক্ষ্য স্হানত উপনীত হোৱা জনকহে আচল যোদ্ধা বুলি কয়”।\nভনীয়েক নম্ৰতাই বুজি পাই ।তাইও বায়েকক সকাহ দিবলৈ মুৰ জোকাৰি সন্মতি দিয়ে ।প্ৰতিবাদ কৰি অশান্তিৰ সৃষ্টি কৰিব নোখোজে । অৰুন্ধতী সেই অঞ্চলৰ ভিতৰতে ভাল ৰিজাল্ট কৰি উৰ্ত্তীৰ্ণ হোৱা ছোৱালী । কিন্তু আজিকালি ভাল মাৰ্কশ্বিত এখন থাকিলে ভাল চাকৰি এটা যোগাৰ কৰিব নোৱাৰি। দেউতাকৰ সমাজত এখন উচ্চ স্থান আছিল বাবে কেইজনমান শুভকাংশীৰ সহযোগত খণ্ড উন্নয়নৰ এই অফিচটোত পিয়নৰ চাকৰিটো পালে।দেখাতো বৰ মৰমলগা ছোৱালী । নিজৰ একাগ্ৰতা আৰু সাহস ৰ বাবে লাহে লাহে সাহিত্য সমাজ খনতো তাই নিজৰ প্ৰতিভা দেখুৱাবলৈ সক্ষম হৈছে । সমাজৰ অন্ধবিশ্বাস, কুসংস্কাৰ আদিৰ বিষয়ে লিখি তাই ইতিমধ্যে এগৰাকী সু লেখিকা হিচাপে নাম অৰ্জন কৰিছে।\n“বা, কি কৰিছ অ? তোৰ দেখোন দেৰি হ’ব।আজি অলপ সোনকালে আহিবি কিন্তু ।কালিলৈ কি প্ৰগ্ৰেম আছে মনত আছে নহয়” ।\n“মনত আছে কিন্তু যাম নে নাযাম সেই সিদ্ধান্ত হে ল’ব পৰা নাই “\n“কিয়??সিদ্ধান্ত ল’বলৈ কি আছেনো,”??\n“তই নুবুজিবি নম্ৰতা, যিটো বিষয়ৰ ওপৰত মোক বক্তৃতা ৰাখিবলৈ আমন্ত্ৰণ জনাইছে সেই বিষয়টো ইমান সহজ নহয় অ।যি ব্যৱস্থাৰ পৰা নিজকে মুক্ত কৰিব পৰা নাই,যিবোৰ দেখিও মই প্ৰতিবাদ কৰিব পৰা নাই সেই বিষয়টোৰ ওপৰত জানো মই বক্তব্য ৰাখিব পাৰিম।উচিত হ’বনে???\n“কি উচিত অনুচিতৰ কথা কৈ আছ দুয়ো ।ৰাতিৰ ভাত আঞ্জা আছিলে অলপ গৰম কৰি ভাত বাঢ়ি দিছো। আগতে খাই ল ।বাবা উঠিব হৈছে মই অলপ ভাত বহাই দিওঁ ল’ৰাটোক ঠাণ্ডা ভাত খুৱাব ভাল নালাগে ।সি খাবলৈ বেয়াওঁ পাই।”\nমাকৰ কথা খিনি শুনি বুকুখন গধুৰ হৈ পৰিল।কব মন গৈছিল …”ৰাতিপুৱা তোৰ হাতৰ গৰম ভাত অলপ খাই ওলাই যাবলৈ মোৰো মন যায় অ’ মা”। কিন্তু নক’লে ।নোকোৱাকৈ মাকে অনুভৱ কৰাতো তাই বিচাৰে।কেৱল ভাত খাই থাকোতে ক’লে..”কালিলৈ নম্ৰতাৰ বিদ্যালয়ত “আন্তৰাষ্ট্ৰীয় নাৰী দিৱস ” পাতিছে।তাত মোক মূখ্য অতিথি হিচাপে মাতিছে মা।কিন্তু মই নোযোৱাতোকে থিক কৰিলো দে ।\n“মাতিছে যদি কিয় নাযাবি,কিবা অলপ মাননিও দিয়ে দেখোন । তাতে এই মাহৰ দৰমহা হোৱা নাই।বাবাই মাছ মাংস থাকিলে ভাত খিনি খাই ভাল পাই ।তাকে আনিব পাৰিবি পইছা পালে”।\nমুখলৈ নিবখোজা ভাতগৰাহ তাইৰ আধাতে ৰৈ গ’ল।বুকুখনত যেন কোনোবাই বিৰাট জোৰকৈহে ভুকুৱাই দিলে।\n“হ’ব দে আজি অফিচৰ কাৰোবাৰ পৰা ধাৰ কৰি হ’লেও ৰাতিলৈ মাংস আনিম।তই মচলা পিচি ৰেডী কৰি থবি “।কথাখিনিত যিমান পাৰি সহজ ভাবে কৈ তাই মুখখন ধুই উঠি আহিল। তাইৰ চকুপানী খিনি মাকৰ চকুত নপৰিলেও ভনীয়েকৰ চকুৰ পৰা সাৰি নগ’ল ।\n“মা, তোক কটাৰীখনৰ হে প্ৰয়োজন গতিকে দা খনত ধাৰ দিলে কি হ’ব?? মা , তই যদি এদিনো বাইদেউক ঠাণ্ডা ভাত খাই বেয়া পাই নে ভাল পাই সুধিলে হেঁতেন তাই কালিৰ মিটিঙ ত সুন্দৰ ভাষণ এটা ৰাখিব পাৰিলে হেঁতেন। অফিচৰ পৰা পিছত এবাৰ যদি তোৰ আঁচলেৰে মুখখন মচি দিলি হেঁতেন তেন্তে চাগে তাই গৌৰৱেৰে নাৰীৰ সম অধিকাৰৰ বিষয়ে ক’বলৈ সাহস পালাহেঁতেন ।স্কুল ছোৱালীবোৰ অহা যোৱা কৰা সময়ত দাদাক ঘৰত থাকিবলৈ দিলে তাই চাগে শিৰ ফুলাই ফুলাই নাৰী ৰ নিৰাপত্তাৰ কথা ক’ব পাৰিলে হেঁতেন ” । উফ! সৰু অথচ স্পষ্ট কণ্ঠেৰে কৈ যোৱা ভনীয়েকৰ কথা কেইটা শুনি অৰুন্ধতী ভিতৰৰ পৰা ওলাই আহিব পৰা নাছিল।মাকৰ মুখখনলৈ চাবলৈ সাহস হোৱা নাছিল ।কিবা বুজি পালে নে মাকে ভনীয়েকৰ কথা খিনি??অনুভৱ কৰিব নে এতিয়াৰ পৰা ক্ষোভিত হৃদয়ৰ আৰ্তনাদ খিনি??? মাকে বুজি পালে নে নাই ধৰিব নোৱাৰিলেওঁ ন বজালৈ নাক বজাই শুই থকা ভায়েক যে বুজি পালে সেইটো জোৰকৈ মাৰি দিয়া দৰ্জা খনৰ মাত শুনি য়ে দুয়োজনীয়ে কিন্তু থিকে ধৰিব পাৰিলে।\nমিছা নকওঁ – মণিষা কাকতি »\nধন্যবাদ জনালোঁ ফটাঢোলৰ পৰিয়াললৈ\nসুন্দৰ৷ আগতে নিজৰ মাজত সংস্কাৰ আহিলেহে সমাজ সংস্কাৰ হ’ব!


জ্বলাকলা নাখায় আৰু ! – NewsFile Online (Oxomiya)\nHome / Region / Assam / জ্বলাকলা নাখায় আৰু !\nজ্বলাকলা নাখায় আৰু !\nনগাঁৱত মাইক্ৰ'ফাইনেন্স শোষণ বিৰোধী যৌথ সংগ্ৰামী মঞ্চৰ অভিৱৰ্তন\nনগাঁও,২১ জানুৱাৰীঃ মাইক্ৰ’ফাইনেন্স শোষণ বিৰোধী যৌথ সংগ্ৰামী মঞ্চৰ অবিভক্ত নগাঁও জিলা সমিতিৰ আহ্বানত সদৌ অসম গ্ৰামীণ শ্ৰমিক সন্থা,কৃষক গৰীৱ ন্যায় সন্থা,ধিং দুৰ্নীতি বিৰোধী সন্থাৰ সহযোগত নগাঁও জিলাৰ চমুৱাগাওঁস্থিত শংকৰদেৱ চিত্ৰকলা বিদ্যালয়ত আজি ঋণগ্ৰস্ত কৃষিজীৱী আৰু শ্ৰমজীৱী মহিলাৰ এখন অভিবৰ্তন অনুষ্ঠিত হয় । অভিবৰ্তনৰ মূল উদ্যোক্তা তথা যৌথ সংগ্ৰামী মঞ্চৰ সম্পাদিকা আয়েফা বেগমে সংবাদ মাধ্যমক জানিবলৈ দিয়া মতে ,অভিবৰ্তনত মূলতঃ মাইক্ৰ’ফাইনেন্সকে ধৰি সকলো ক্ষুদ্ৰ ঋণ মাফ কৰা, তিনিখনকৈ কৃষক বিৰোধী কৃষি আইন বাতিল কৰা আৰু বিদ্যুৎ বিল ২০২০ বাতিল কৰা এই তিনিটা দাবীৰ সম্পৰ্কত আলোচনা হয় ।\nনেত্ৰীগৰাকীয়ে সংবাদ মাধ্যমক জনায় যে মাইক্ৰ’ফাইনেন্স ২০২০ বিধেয়কখন হৈছে বিগত সময়ছোৱাত মাইক্ৰ’ফাইনেন্সৰ শোষণ আৰু বঞ্চনাৰ বলি হোৱা মহিলা সকল আৰু গ্ৰামাঞ্চলত যোৱা প্ৰায় এটা বছৰে মাইক্ৰ’ফাইনেন্সৰ বিৰুদ্ধে গঢ়ি তোলা প্ৰতিৰোধ আন্দোলনৰহে ফল । আনহাতে, অভিৱৰ্তনত উপস্থিত থকা গ্ৰামীণ শ্ৰমিক সন্থাৰ সাধাৰণ সম্পাদক অৰূপ কুমাৰ মহন্তই কয় যে ,মাইক্ৰ’ফাইনেন্সৰ অত্যাচাৰত ঘৰ এৰি পলায়ন কৰা,ঋণৰ কবলত পৰি আত্মহত্যা কৰা সকলৰ পুনৰ সংস্থাপন আৰু ক্ষতি পূৰণৰ ক্ষেত্ৰত চৰকাৰ নিমাত। মহন্তই ২০২১-২০২২ চনৰ বিত্তীয় বৰ্ষৰ পৰা মাইক্ৰ’ফাইনেন্সৰ কোম্পানী সমূহৰ ঋণৰ সুদ বছৰত ১০ টকাৰ সৰ্বাধিক নোহোৱাৰ প্ৰস্তাৱ আগন্তুক বিধানসভাত গ্ৰহণ কৰাৰ লগতে তিনিখনকৈ কৃষক বিৰোধী আইন অসমত ৰূপায়ণ নকৰা আৰু বিদ্যুৎ বিল ২০২০ বাতিল কৰাৰ প্ৰস্তাৱ আগন্তুক বিধানসভাত গ্ৰহণ কৰিব লাগে বুলিও দাবী জনায় ।\nঅভিবৰ্তনত অংশগ্ৰহণ কৰি কুজিডাঁহ উচ্চতৰ মাধ্যমিক বিদ্যালয়ৰ প্ৰাক্তন অধ্যক্ষ মৃদুপবন বৰাই কয় যে, বৰ্তমান কেন্দ্ৰ আৰু অসমৰ বিজেপি শাসনাধিষ্ঠিত চৰকাৰ দুখনে দেশী-বিদেশী বৃহৎ পুঁজিপতি ,উদ্যোগ পতিৰ স্বাৰ্থত দেশ তথা ৰাজ্য খনক সম্পূৰ্ণৰূপে তেওঁ লোকৰ ওচৰত বন্ধকত দিয়া নীতি তথা সিদ্ধান্ত গ্ৰহণ কৰি আছে । আনহাতে চৰকাৰ গঠন কৰা মূল শক্তি দৰিদ্ৰ কৃষিজীৱি জনগণৰ পেটত গামোচা বান্ধি ডিঙিত চেপামাৰি ধৰা কাৰ্য সম্পাদন কৰিছে । ইয়াৰ বিৰুদ্ধে সৰ্বস্তৰৰ ৰাইজক ঐক্য বদ্ধ তথা সংগঠিত হৈ যুঁজ দিবলৈ তেওঁ আহ্বান জনায় । অভিবৰ্তনখন পৰিচালনা কৰে ক্ৰমে ,জোনামনি বৰদলৈ , পৰী কুমাৰী বৰুৱা , মীনু দেৱী , সৰুফুল বৰাই । অভিবৰ্তনত প্ৰায় পাঁচ শতাধিক মহিলাই অংশগ্ৰহণ কৰে। অভিবৰ্তনে ঋণ মুক্তি ,তিনিখনকৈ কৃষি বিল বাতিল, ২০২০ বিদ্যুৎ বিল প্ৰত্যাহাৰৰ দাবীত অঞ্চলে অঞ্চলে প্ৰচাৰ আৰু আন্দোলন গঢ়ি তোলাৰ লগতে গ্ৰামাঞ্চলত মাইক্ৰ’ফাইনেন্সৰ শোষণ আৰু বঞ্চনাৰ বিৰুদ্ধে প্ৰতিৰোধ গঢ়ি তোলাৰ সংকল্প গ্ৰহণ কৰে ৷


কবিতা - Growhills Publishing\nপ্ৰেমৰ বতৰ পাৰ হওঁ হওঁ বয়সত\nমোৰ প্ৰেম হৈছিল\nএটি পুৰণি কবিতাৰ স’তে আকস্মিক\nকম্পমান, ভয়ত থৰ থৰ বুকুৰে বগাই গৈছিলো\nপ্ৰেমৰ সবুজ পথাৰ\nগিৰি-খাদ আৰু ইয়াৰ অন্ধকাৰ উপত্যকা।\nবাৰটা মাহেৰে গঢ়া এটি মাথো বছৰতে পাৰ হৈ গ’ল\nহেজাৰখন প্ৰেমৰ শ্বাশত বতৰ\nউত্থান-পতনো আহিল বহুবাৰ\nশোক আহিল, দুখ আহিল-আনন্দৰ লগতে\nকবিতাটি এতিয়াও পুৰণি\nমই নতুনৰ দৰে আওৰাও।\nবসন্ত দুটি বাগৰি গ’ল\nআকস্মিক আহিল এটি নতুন কবিতা\nতাৰ পিছৰখিনি জলন্ত উল্কা !\nএতিয়া আকৌ পুৰণি কবিতাটিকে নতুনকৈ পঢ়িবলৈ ল’লো।\nপঢ়ি আছো, পঢ়ি আছো\nআৰু ভাৱি আছো-\nএকান্তভাৱেই মোৰ এটি কবিতা থকা হ’লে!\nমই ৰিজাই চাইছো\nজীৱনলৈ অহা দুয়োটা কবিতাকে\nপুৰণিত যি আছে- নতুনতো সেয়া আছে।\nমাথো সলনি হৈছে পোছাক।\nভাৱৰ গহীনতা, ভাষাৰ গাম্ভীৰ্য—\nদুয়োটাতে পাৰ্থক্য আকাশ পাতাল\nতথাপি দুয়োটাকে ‘কবিতা’ বুলি ভুল কৰো বাৰে বাৰে।০ ০ ০\n← ‘ন-দিগন্ত‘ আলোচনী জানুৱাৰী, ২০১৯ সংখ্যাৰ…\nজোনাকী ৰাতি। ৰাব্বি মছৰুৰ →


কমিচনাৰ পেহী - ১\nনিৰ্মলা পেহী তেতিয়া খুবকৈ আমাৰ ঘৰলৈ আহিবলৈ আৰম্ভ কৰিছে । আমি সৰু , স্কুলত পঢ়ো , ক্লাছ ছিক্স মানত চাগে । মানুহজনী আমাৰ একো সম্বন্ধত নেলাগে , কিন্তু তেওঁ মাক বৌ বুলি মাতে, দেউতাক কাকা বুলি মাতে । অকল আমাৰ মা-দেউতাকে নহয় , তেওঁলোকৰ সমবয়সীয়া প্ৰায়বোৰ মানুহকে তেওঁ কাকা-বৌ বুলি মাতে । সেইসূত্ৰে আমাৰ নিৰ্মলা পেহী । অভাৱে কোঙা কৰা পেহীৰ স্বাস্থ্য দেখিইলেই বুজিব পাৰি যে এসাজ খাই আনসাজলৈ চিন্তা কৰিবলগীয়া অৱস্থা পেহীৰ । আগতে মাজে মাজে বিয়া-সকাম আদিত পেহী আহে , আন আন দূৰ সম্পৰ্কীয় মানুহৰ নিচিনাকৈ । কিন্তু আজি কেইদিনমানৰ পৰা পেহীৰ খুব আহ-যাহ , আমিনো আৰু কি পাত্তা পাওঁ । পেহী আহে , মাৰ লগত কথা পাতে , চাহ তামোল খায় । প্ৰথমতে পেহী খালী হাতে আহে । আজি কেইদিনমানৰ পৰা আকৌ এটা ডাঙৰ ভেনিটি বেগ লৈ আহে । গাওঁৰ মানুহ বাৰু গাওঁৰ মানুহৰ ঘৰলৈ ফুৰিবলৈ আহোতে ভেনিটি বেগ লৈ আহেনে ? আমাৰ খুব হাঁহি উঠে ।\nপেহীৰ আন কিছুমান কথা আৰু হাঁহি উঠা । পেহীৰ ইমান শিক্ষা-দীক্ষা নাছিল । আমাৰ ঠাইখিনিত তেতিয়া দুখনেই ভাল হাইস্কুল আছিল । এখন বয়জ হায়াৰ ছেকেণ্ডাৰী আৰু আনখন গাৰ্লছ হাইস্কুল , দুয়োখন স্কুলেই চৰকাৰী । ক্লাছ ফাইভত ছিট পাবলৈ তেতিয়াৰ দিনত এন্ট্ৰেঞ্চ পৰীক্ষা দিব লাগিছিল । চতুৰ্থ শ্ৰেণীত পঢ়ি থকা ল'ৰা-ছোৱালীবোৰক ঘৰলৈ ফুৰিবলৈ অহা সকলো মানুহেই ভয় খুৱাইছিল , ভালকে পঢ় , ছিট পৰীক্ষা পাছ কৰিব লাগিব কিন্তু । ক্লাছ ফাইভত পঢ়ি থকাবোৰক মানুহে সুধিছিল , ছিট পালানে ? ল'ৰা হ'লে "বয়জ" ত পঢ়ানে , ছোৱালী হ'লে "গাৰ্লছ"ত পঢ়ানে বুলি সোধাতো আমাৰ দিনত নিত্য নৈমিত্তিক কথা আছিল । ছিট পৰীক্ষা পাছ কৰি বয়জ বা গৰ্লছত পঢ়াতোৱেই যেন জীৱনৰ লক্ষ্য আছিল সেই সময়ত । সকলোৱে সোধাৰ দৰে পেহীয়েও সুধিছিল । কিন্তু পেহীয়ে বয়জ আৰু গাৰ্লছ মানে কি আচলতে নাজানিছিল । কেতিয়াবা যদি ভণ্টিক , "মাজনী তুমি বয়জ" ত পঢ়ানে বুলি সুধিছিল , কেতিয়াবা মোক তুমি গাৰ্লছত ছিট পালানে বুলি সুধিছিল । নতুনকৈ ইংৰাজী শিকিবলৈ আৰম্ভ কৰা আমাৰ বাবে পেহীৰ এই বয়জ / গাৰ্লছৰ পাৰ্থক্য নজনাটোৱেই আমাৰ বাবে বৰ হাঁহিৰ খোৰাক আছিল।\nনতুনকৈ ভেনিটি বেগলৈ ফুৰিবলৈ অহা পেহীৰ চাল চলন লাহে লাহে আৰু সলনি হ'ল । পেহী আহে , ভেনিটি বেগটো খুলি কিবা কিবি ক্ৰীম ,পাউদাৰ , লোচন জাতীয় বস্তু এসোপা দেখুৱায় । মাহঁতৰ দৰে মানুহবিলাকক এইটো ক্ৰীমৰ গুণ কি , সেইটো পাউদাৰেৰে বাচন ধুলে কি অকণমান পাউদাৰেৰে কেনেকৈ গোটেই বাচনবোৰ চাফা কৰিব পাৰি আদি বুজাই থাকে । দেউতাক পালে "কাকা , এইটো কলগেটেৰে দাত ঘহিলে দাতৰ বিষ কমে আৰু পোক নহয় "। তেতিয়াতো আমাৰ কাৰণে সকলো টুথপেষ্টেই কলগেট , সকলো ডিটাৰজেণ্ট পাউদাৰেই চাৰ্ফ । দেউতাইও পোকে খোৱা দাতটোত হাত দি ভাবে , এৰাটো এইটো কলগেট লব পাৰিলে বেয়া নহয় । এই কলগেট , চাৰ্ফ , বাচন ধোৱা পাউদাৰ আদিয়ে লাহে লাহে পেহীৰ ভেনিটি বেগৰ পৰা ওলাই আমাৰ ঘৰৰ পাকঘৰৰ , আমাৰ চুবুৰীৰ বেলেগৰ ঘৰৰ বাথৰুমৰ সদস্য হ'ল । পেহীয়ে এইবোৰ যিমান বিকে , কোম্পানীৰ পিনৰ পৰাও সমানেই কমিছন পায় । ক'ত কেনেকৈ আৰু কোনে পেহীক এই কোম্পানীৰ এজেণ্ট বনালে নাজানো , কিন্তু লাহে লাহে পেহী এজনী পাকৈত ছেল্ছ পাৰ্ছন হৈ উঠিল । পেহীৰ বস্তুৰ বিক্ৰী বাঢ়িল , পেহীৰ কমিছনো বাঢ়িল । এতিয়া পেহীয়ে আন দুগৰাকী মানকো তেওঁৰ তলতীয়া এজেণ্ট হিচাপে ৰাখে । গাওঁৰ সেই কেংমৰা , অভাৱত জুৰুলা , নিশকতীয়া পেহীৰ লাহে লাহে স্বাস্থ্যও ভাল হৈ আহিল ।\nগাওঁৰ মানুহৰ আশীৰ্বাদত পেহীৰ খালী স্বাস্থ্যই সলনি নহ'ল । নিৰ্মলা পেহীৰ নামটো সলনি কৰি গাওঁৰ ডেকাবোৰে কমিছনাৰ পেহী থলে । এগৰাকী পাকৈত ছেলছ পাৰ্ছন হৈ উঠা পেহীয়ে ইমানো বেয়া নাপালে । হাজৰ হওঁক সেইটোও এটা ফ্ৰী এডভাৰ্টাইজমেণ্ট ।\nPosted by Hiranya at 7:59 AM No comments:\nPosted by Hiranya at 8:39 AM No comments:\nমৰমৰ সুমন , হিমাংশু আৰু নাম পাহৰা ল’ৰাটো ,\nমৰম ল’বি বুলি ক’বলৈতো আৰু একোৱেই বাকী নাই । কেনেকৈ মৰম দিম , কেনেকৈ পাবি ? তথাপি যদি তহতৰ আত্মাবোৰ ক’ৰবাত ভাঁহি ফুৰিছে মুক্তিৰ অপেক্ষাত , তালৈকো মোৰ মৰমবোৰ পঠিয়াই দিছো । কথাবোৰ সময় থাকোতেই ক’ব পৰা হ’লে ভাল আছিল , তহতো গলিগৈ , ময়ো নাভাবিলো , এতিয়া মাথো শুন্যতা ।\nকিমান সৰু আছিলি তহত , মোৰ ভাইটোৰ লগৰ নে তাতকৈও সৰু আছিলি ? স্কুলৰ বাৰণ্ডাত শাৰী পাতি প্ৰাৰ্থনা আওৰোৱা তহতৰ এটা দুটাৰ চেহেৰাবোৰ মোৰ অলপ অলপ মনত আছে । তহতো আমাৰ নিচিনাইতো আছিলি , একেখন স্কুল , একেবোৰ চাৰ বাইদেউ , একেবোৰ অংক , একেবোৰ পদ্য । কিহৰনো পাৰ্থক্য , মাথোন কাৰোবাৰ ভাগত এচাৰিৰ দুটা কোব বেছি , কাৰোবাৰ ভাগত শ্ৰুতলিপিৰ দুটা নম্বৰ বেছি । সেই একেখন বিশেষত্ববিহীন ঠাইত আমাৰ জন্ম , আমাৰ কৈশোৰ ।\nতিনিটা ডাঙৰ পুখুৰী , এখন স্কুল , কেইজোপামান ডাঙৰ আঁহতগছ , দুটা নামঘৰ , এটা পুথিভঁৰাল , দুখনমান কণ্ট্ৰ’লৰ চাউল চেনী পোৱা গেলামালৰ দোকান , গাওঁখনক দুভাগ কৰি অজগৰৰদৰে পৰি থকা ৰাষ্ট্ৰীয় ঘাইপথটো , এয়াই আমাৰ গাওঁ। “জননী জন্মভূমি স্বৰ্গদপী গৰিয়সী ”, হেডছাৰে কিমান ধুনীয়াকৈ বুজাইছিল এইষাৰ কথাৰ অৰ্থ । অৰ্থবোৰ বুজি পাইছিলো যদিও সেই সময়ত বৰকৈ পতিয়ন যোৱা নাছিলো । ভাল পাইছিলোনে সেই সময়ত এইখন গাওঁক স্বৰ্গতকৈও বেছি ? সন্দেহ আছিল মোৰ নিজৰ মনত । তহতকো বুজাইছিল চাগে , পাইছিলিনে তহঁতে বুজি ? আৰু বুজি পাইছিলি যদি পতিয়ন গৈছিলিনে ?\nতিনিশ, চাৰে তিনিশ পৰিয়ালৰ গাওঁখন, এজনো ভাল গায়ক নাই , নায়ক নাই , কোনো বহুত ধনী মানুহ নাই , কোনো ডাক্তৰ নাই , ইঞ্জিনীয়াৰ নাই । এটা দুটা অফিচাৰ থকা বুলি শুনিছিলো যদিও কেতিয়াও গাওঁত সিহঁতৰ ছা দেখা নাই । সিহতেও হয়তো মোৰ দৰে “স্বৰ্গদপী গৰিয়সী”ত পতিয়ন যোৱা নাই । গাওঁখনত এজন ভাল খেলুৱৈ নাই , এজনো ভাল সাহিত্যিক – শিল্পী নাই , চাবলগীয়া ভাল বস্তু এটা নাই । ভাবিছিলো এই এলেহুৱা , সহজ সৰল হোজা মানুহখিনিৰ মাজতনো কিহৰ স্বৰ্গ ।\nমাজতে এবাৰ দুজনমান খুৰাসম্বন্ধীয় ল’ৰা ওলাইছিল এটা ভলীবল টিম খুলি । সেই সময়ত এখন জিলাভিত্তিক ভলীবল টুৰ্ণামেণ্টো হৈছিল । তাৰেই অকণমান ভাল ভাল খেলুৱৈ এজন খেলৰ সুবাদত প্ৰথমে ডিষ্ট্ৰিকৰ হৈ খেলিবলৈ সুবিধা পাইছিল আৰু পিছলৈ গৈ স্পৰ্ট্ছ কোটাত কোনোবা ডিফেঞ্চ ছাৰ্ভিছ এটাত চাকৰি পাইছিল । সিওঁ গ’ল , লাহে লাহে খেল আৰু খেলুৱৈৰ মানদণ্ড কমি আহিল । অভিনেতাও আছিল দুজনমান , পিছে মঞ্চত উঠি মঞ্চ কপোৱা জাতীয় প্ৰতিভাৰ অভাৱ আছিল । দেউতাহতৰ বয়সৰ দুজন মানুহ , এজন কৰুণা আৰু আনজনৰ নাম পাহৰিলো । প্ৰতিবছৰে বহাগ বিহুৰ ভেশছন প্ৰতিযোগিতাত প্ৰথম পুৰস্কাৰ লৈ যোৱা বহুৱা আছিল এই দুজন । হাঁহিৰ খোৰাক দিছিল ঠিকেই , কিন্তু বিহুৰ ভেশছনৰ বাহিৰে সিহঁতৰ কোনো বিশেষ অভিনয় কৃতিত্ব নাছিল ।\nবিহু বুলোতেই মনত পৰিছে , গাওঁখনত এটা ভাল বিহুৱা দল আছিল । ফাগুণৰ শেষৰফালে গাওঁৰ পুথিভৰাঁলটোৰ মুধছত ওলোমাই থোৱা আঠ-দহটা ঢোল নমাইছিল সিহতে । চাইকেলত কেৰেয়া বান্ধি নিতুল,পৰেশদাহঁতে ঢোলবোৰ নতুনকৈ ছোৱাই আনিছিল । তেতিয়া মনটো খুব ফুৰ্তি লাগিছিল । দুদিনমনৰ ভিতৰতে সন্ধিয়া স্কুলত বিহুদলৰ প্ৰেকটিছ আৰম্ভ হৈছিল । তহতে পাইছিলিনে সেইবোৰ , পাইছিলি চাগে । বহুত সৰু আছিলি বাবে তহতৰ মনত নাথাকিব পাৰে । বিহুৰ দলটোৱে দুমাহ গাওঁখন ৰজনজনাই গৈছিল । সেই দালটো সচাকৈয়ে বৰ ভাল আছিল । মোৰ মানত যদি গাওঁখনত সেই সময়ত কিবা গৌৰৱৰ বস্তু আছিল , সেই বিহু দলটোৱেই আছিল ।\nকিন্তু এটা বিহুদলেই জানো গাওঁখ্নক স্বৰ্গতকৈও গৰিয়সী কৰি তুলিব পাৰে । মোৰ মতে হেডচাৰৰ ব্যাখ্যাবোৰ ভুল আছিল । তহতে কথাবোৰ কেনেদৰে লৈছিলি নাজানো । ডাঙৰ হৈ গাওঁৰ পৰা উঠি আহি বেলেগ ঠাই ল’লো , চহৰ দেখিলো , নগৰ মহানগৰত থাকিলো । প্ৰথমতে মাহেকে পষেকে , পিছলৈ পুজাই-পাৰ্বনে গাওঁখন দেখা হয় । লাহে লাহে বিহু দল ভাগিল , খেলা ল্’ৰাবোৰো নোহোৱা হ’ল। কিছুমান মানুহ ডাঙৰ , কোনোবা বেপাৰী হ’ল, কিছুমানে ঠিকা কৰি দালান সাজিলে । চহৰৰ ধামখুমীয়া আৰু একঘেয়ামী জীৱনৰ ব্যস্ততাত হঠাত গাওঁলৈ মনত পৰে । স্কুলৰ পদ্যবোৰ, বছৰেকীয়া বিহু দলৰ হুছৰিবোৰ , ভেশছনত ভাওঁ লোৱা কৰুণাহতৰ কথাবোৰ , ফিল্ডত বল লৈ টনা আজোৰা কৰা মানুহবোৰ , হেডছাৰৰ কথাবোৰ, তহতৰ কথাবোৰ ।\nবিশেষত্ব নাথাকিলেও, মোনো ডাঙৰ বাব থকা মানুহ নাথাকিলেও, গায়ক-অভিনেতা-শিল্পী নাথাকিলেও মানুহবোৰ বৰ সৰল আছিল । একেলগে মিলি এখন বিহু সন্মিলন , মাঘত একেটা পুখুৰীতে মাছ ধৰা , গেলামালৰ দোকানত দেউতাহতৰ আড্ডাৰ মাজত আমিও খেলি থকা , এই সকলোবোৰতো স্বৰ্গই আছিল । পিছলৈ গাওঁখনত বহুত নতুন বস্তু হ’ল । পুখুৰীৰ পাৰত ৰঙ্গমঞ্চ হ’ল , পুখুৰীৰ মাছ লৈ কাজিয়া হ’ল ,মুৰ ফলা-ফলি কাজিয়া হ’ল , পুলিছ আহি থকা হ’ল , ক’ৰ্ট-কাছাৰীৰ মামলা হ’ল , একেখন বিহুতলীত দুখনকৈ অৰিয়া-অৰি বিহু সন্মিলন হ’ল । নামঘৰো ভাগি দুভাগ হ’ল , পুখিভৰালতো জহি খহি গ’ল । মুঠৰ ওপৰত এক বিৰক্তিকৰ পৰিৱেশ ।\nএবাৰ মাজতে গাওলৈ যাওঁতে দেখিলো মদৰ আড্ডা । কওঁতাও কোনো নাই , শুনোতাও কোনো নাই । সিহতৰ বিকট চিঞঁৰত ঘৰৰ ভিতৰৰ পৰাই আইতাহতে কৈ থাকিল , “খগেনটো পগলা হ’ল ” । আগতে চাহ, পকৰী-ঘূগূণী পোৱা গুমটিখনত মদৰ পেকেট বিকা হ’ল । কবলৈ কোনোৱেই যেন নাথাকিল । দেউতাহতৰ বয়সৰ মানুহবোৰে নিজৰ সন্মানত লাগে বুলিয়েই পাগল সবৰ লাগত মুখ লাগি নোলোৱাই ভাল বুলি ঘৰতে সোমাই থাকিল । কোনোবাইতো মাত দিব লাগিছিল , কোনো নাছিলনে ? নে শিক্ষিতবোৰ সব পুথি সামৰি গান্ধীৰ তিনি বান্দৰৰ মুৰ্তি হৈ থাকিল । মই গৈছিলো কেবাবাৰো , ভাবিছিলো কিবা এটা কম , কিন্তু একেই বাধা । “বোপাই , মুখ লাগি ন’লবি । কালিয়েই মাৰ পিট হৈছে ইহতৰ ।” থাকিলো পিছ-হুহকি ।\nতিনিবছৰমানৰ পিছত আৰু ভয়াবহ অৱস্থা ,। বিহুতলীত বহাগৰ প্ৰথম দিনাই দুফালে দুটা মাইক লৈ ফুল ভলিউমত যেন যুদ্ধহে । বোলো কি পাবি জিকিলে, গাওঁখনৰ তহতৰ ভাগটো স্বৰ্গ হ’ব নে আমাৰ ভাগটো ?\nসন্ধিয়া একেই ৰঙ্গমঞ্চৰ আৰত এন্ধাৰত এজাক নিচাখোৰ । সৰুতে ভাবিছিলো কিনো মোৰ এই গাওঁখন , এদিনো বাতৰি কাগজৰ এটা চুকতো নাম নাই । এইবাৰ গাওঁলৈ যাওঁতে গম পালো , পেপাৰত গাওঁৰ খবৰ এটা ওলাইছে. “ড্ৰাগছৰ ফলত কিশোৰৰ মৃত্যু ”। সুমন, সেয়াতো পেপাৰত তোৰেই নাম আছিল ! ক’ত পালি সেই বৰবিষ, কিয় , কিহৰ তাড়নাত তাৰ চিকাৰ হ’লি ? কিশোৰ , এতিয়া মনত পৰিছে মই পাহৰি থকা আনটো ল’ৰাৰ নাম । আমাৰ ঘৰৰ কেইঘৰ মান দূৰত আছিল সিহতৰ ঘৰ । ভলীবল খেলি চাকৰি পোৱাজন তোৰ মামা নাছিলনে কিশোৰ ? বিছনাৰ তলত ইঞ্জেকছনৰ পেকেটবোৰ লুকুৱাই কলৈ গলি তই । আন এদিন পেপাৰত হিমাংশুৰ নাম পালো । আবকাৰী বিষয়াই অতৰ্কিতে অভিযান চলাই হিমাংশুৰ লগতে ছয়্জনমানক ড্ৰাগছ লৈ থকা অৱস্থাত হাতেলোতে কৰায়ত্ত কৰিছে ।\nগাওঁখনৰ নাম এতিয়া প্ৰায়েই ওলাইছে পেপাৰত । কিনো গৌৰৱৰ কথাটো হৈছে, কিনো বিশেষত্ব হৈছে । তহতক লগ পাবলৈ , এবাৰ কথা পাতিবলৈ থাকি গ’ল । হয়তো স্বৰ্গ নহ’লেও , পৃথিৱীৰ এখন সহজ-সৰল গাওঁ হিচাপে ধৰি ৰাখিবলৈ চেষ্টা কৰিব পাৰিলো হয় । এতিয়াতো বহুত দেৰি হ’ল । কোনে চেষ্টা চলাব , ডাঙৰ প্ৰশ্ন ।\nবি:দ্ৰ: - গুৱাহাটীৰ পৰা প্ৰায় সত্তৰ কিলমিটাৰ দুৰৰ এখন গাওঁৰ এইবোৰ কিছুমান সচা ঘটনাৰ ওপৰত আধাৰিত কথা । নামবোৰ অলপ ইফাল সিফাল হ’ব পাৰে , কিন্তু ঘটনাবোৰৰ ভয়াবহতা সমানেই গুৰুতৰ । অসমখন ড্ৰাগছৰ কবলত দ্বিতীয়খন পঞ্জাৱহোৱাৰ পিনে ক্ষিপ্ৰতাৰে অগ্ৰসৰ হৈছে , আমি মন দিয়া উচিত ।\nPosted by Hiranya at 11:35 AM No comments:\nযোৱা চাৰিদিনমানৰ পৰা গাওঁখনত এক উখলমাখল পৰিৱেশৰ সৃষ্টি হৈছে , হ’বৰ কথাও | গাওঁখনলৈ প্ৰথম থিয়েটাৰ আহিছে | থিয়েটাৰ কমিটিৰ মানুহসোপাই এটা বেটাৰীত চলা মাইক আৰু এখন ৰিক্সা ভাড়ালৈ লৈছে , আবেলি হ’বলৈ নেপাওতেই নিজৰ স্বভাৱসুলভ ভঙ্গীমাৰে প্ৰায় একেটা কথাকেই কৈ গৈছে | “ শ্ৰদ্ধাৰ নাট্যপ্ৰেমী ৰাইজ, আজি সন্ধিয়া ঠিক সাত বজাৰ লগে লগে ৰংমন থিয়েটাৰৰ মঞ্চত আপোনালোকে উপভোগ কৰিবলৈ পাব অসমৰ চুকে কোণে ভ্ৰাম্যমান জগতত আলোড়ণৰ সৃষ্টিকাৰী , স্বনামধন্য নাট্যকাৰ অমুক সিং ৰচিত , তমুক দত্ত পৰিচালিত শিহৰণকাৰী নাট “গডজিলা” । এই নাটখনিক মঞ্চলৈ আগবঢ়াই আনিব এখনি আটকধুনীয়া গীতি নৃত্য-নাটিকা ...” মুঠতে থিয়েটাৰখনে অসমৰ চুকে কোণে আলোড়ণৰ সৃষ্টি কৰিব পাৰিছেনে নাই নাজানিলেও গাওঁখনৰ চুকে কোণেযে আলোড়্ণৰ সৃষ্টি বাৰুকৈয়ে কৰিছে সেইটো খাতাং । আবেলিৰ পৰা সাজ নভগালৈ এই একেখিনিকে ইমানবাৰ চিঞঁৰি আছে যে মাইকলগোৱা ৰিক্সাখন চলোৱা ভঙুৱা কানাইকো যদি মাইকটো হাতত দিয়া হয় সিয়ো খোকোজা নলগাকৈ এই কামটো কৰিব পৰাকৈ ওস্তাদ হৈ উঠিছে |\nবিপুলে আজি পঢ়া ঠাইটো সলনি কৰি ৰাস্তাৰ পিনে মুখ কৰি থকা খিৰিকীখনৰ মুখতে এখন চকী পাৰি লৈছে । চকীখনৰ ওপৰত তাৰ সমাজ অধ্যয়নৰ কিতাপখন মেলি থৈছে হয় , কিন্তু কিমান অধ্যয়ন কৰিছে সেইটো তাৰ বাহিৰে ঘৰখনৰ বাকী সকলোৱে বুজিছে । সি যিমানেই মাক , বায়েকহঁতক দেখুৱাই চিঞঁৰি চিঞঁৰি পঢ়াৰ ভাওঁ দিছে মাকহঁতৰ সিমানেই মুখ টিপি টিপি হহাঁৰ ৰোল উঠিছে । কানাইৰ মাইক টনা ৰিক্সাখন সিহতৰ চুবুৰীত সোমোৱাৰ লগে লগে বিপুল বহি থকা মুঢ়াটোৰ পৰা উঠি খিৰিকীৰ ৰ’ডকেইডালত খামোছ মাৰি ধৰি পঢ়ি থকা দফাটোকে আকৌ উৰাই ঘুৰাই মাতিছে । “সেইয়া আৰম্ভ হ’বই এতিয়া , দেউতাটোযে ক’ত থাকিল । ” সি এবাৰ মাকক সুধিম বুলি ভাবিলে , পিছে মাকৰ ধমক খোৱাৰ ভয়ত মনে মনে থাকিল । এনেয়ো মাকে তাক আগতেই কৈ থৈছে , পঢ়া-শুনা কৰা ল’ৰাই ৰাতি পঢ়া সময় নষ্ট কৰি নাটক চালে কেনকৈ হ’ব । “কিন্তু আমাৰ লগৰ যে সবেই যাব, বিতোপন , সৌৰভ , বাবলু । ল’ৰাতো বাদেই দিয়া ছোৱালীবিলাকো যাব । মা তুমি একোয়ে নাজানা , গডজিলাখন যে কিমান ভাল হৈছে । আৰু মই ৰাতি পঢ়াখিনি দিনতেই পঢ়ি থ’ম নহয় ।” তাৰ পিছতে মাক আৰু তাৰ বন্দোবস্ত , সি সন্ধিয়া পাচবজালৈ পঢ়িব লাগিব আৰু দেউতাক অফিচৰ পৰা আহি যদি তাক লৈ যায় তেতিয়া যাব পাৰিব । বিপুলে ঘড়ীটো চালে, এতিয়াও পোন্ধৰ মিনিট বাকী আছে । ৰাস্তাৰে গৈ থকা কানাই ৰিক্সাখন চুবুৰীটো পাৰ হ’ল , পিছে পিছে তাৰ সমনীয়া কেইটামান নাচি বাগি পাৰ হৈ গ’ল ।\nপাচবজাৰ ঘণ্টাতো পৰাৰ লগে লগে তাৰ সমাজ অধ্যয়্নৰ অধ্যয়ণ সামৰি পদূলি মুৰ পালেগৈ । নাই দেউতাকৰ দেখা দেখি নাই । আনদিনাখন ইমান পৰতে দেউতাক আহি পায়হি , আজিহে ইমান দেৰি হ’ব পায়নে বাৰু । প্ৰায় বিশমিনিটমান অধীৰ অপেক্ষাৰ অন্তত দেউতাকৰ অহাৰ উমান পোৱা গ’ল । দূৰত দেউতাকৰ স্কুটাৰৰ শব্দতো তাৰ বৰ মিঠা লাগিল । দেউতাকে স্কুটাৰ সামৰি , গা পা ধুই অটাই মানে , বিপুল তেল টেঙা সানি ৰেডী । তাৰ পিছত দেউতাকক তেল মৰাৰ নামত পানী এগিলাচ আনি দিয়া , মুৰ পিটিকি দিয়া আদি কামবোৰ সি স্বয়ংক্ৰিয় ভাবেই কৰি থাকিল । মুৰ পিতিকি থাকোতে তাৰ মনত বাৰে বাৰে দিনত স্কুলৰ দেৱালত লগাই যোৱা গডজিলাৰ ছবিখনেই ভাহি থাকিল । “আস কিমান যে মজা লাগিব” ।\nআৰু কেইটিমান মুহূৰ্ত্তপিছতেই আৰম্ভ হ’ব বুলি সন্ধিয়া ছয়বজাৰ পৰা চিঞঁৰি থকা নাটক খন অৱশেষত নমান বজাত আৰম্ভ হ’ল । বিপুল ভালকৈ চাম বুলি ডিঙি মেলি গডজিলা ওলোৱালৈ ৰৈ থাকিল । কিবা এসোপা গীত-মাত হ’ল , নৃত্য হ’ল , লাইটৰ বাহদুৰি হ’ল , গডজিলা নোলায় হে নোলায় । এসময়ত নৃত্য-নাটিকা শেষ হ’ল । মঞ্চত বহুত বিল্ডিং ওলাল , মানুহ ওলাল , গাড়ী ওলাল । মিউজিকৰ মানুহবোৰে ওলোৱা শব্দবোৰ লাহে লাহে অলপ ভয়ানক হৈ আহিছে । এপাকত মঞ্চত বিজুলী মাৰিছে , মিউজিকত বজ্ৰপাত আৰু ধুমুহা বতাহৰ শব্দ । বিপুলৰ লাহে লাহে ভয় লাগিছে, চাৰিওপিনে অন্ধকাৰ , মাজে মাজে বিজুলী গাজনিৰ পোহৰ । গডজিলা ওলাবই এতিয়া ।\nএবাৰ দেউতাকৰ পিনে চালে সি, নাই কোনো সাৰ সুৰ নাই । দেউতাকৰ সোঁহাতখনত খামুচি ধৰি ইখন হাতেৰে চুক দুটা মুদি বিপুলে মঞ্চত হাহাকাৰ কৰি থকা প্ৰাণীটোলৈ চালে । কিমান ভয়লগা তাৰ মুখখন , ইমান ডাঙৰ জন্তু এইটো । গডজিলা ওলাল , কেইখনমান গাড়ী ভাঙিলে , কেইটামান মানুহক মুখেৰে কামুৰি দলিয়াই দিলে , আৰু এটা বিকট চিঞঁৰ মাৰি মঞ্চত লাইটৰ বাহাদুৰিত সৃষ্টি কৰা সাগৰৰ খনৰ বুকুলৈ সোমাই গ’ল । বিপুলে এইকেইটা দৃশ্য চাবই নোৱাৰিলে , এপাকত ভাবিলে দেউতাকক কৈ ঘৰলৈ যাও নেকি ? নাই নাই লগৰ বোৰে গম পালে কি হ’ব বাৰু , তাক যে ভয়পদুৰা বুলি জোকাবলৈ নেৰে । তাৰ লগৰবোৰৰ কোনোবা ওচৰে পাজৰে আছে নেকি , থকিলে তাক এখন হাতেৰে চকুমুদি থকা দেখিলে নেকি ? বিপুলে এন্ধাৰতে ইফালে সিফালে চালে, নাই একো মনিব নোৱাৰি। দেউতাকক জগাই মনে মনে গুচি যাম বুলি দেউতাকক সি হেচুকি চালে । ইফালে কাহিনীত কি চলিছে , কোনে কি কৰিছে তাৰ খবৰ নাই । চকুদুটা মুদি দুহাতেৰে কাণদুখন ঢাকি বিপুলে নাটকখন শেষ হোৱালৈ বাট চাই থাকিল ।\nPosted by Hiranya at 1:49 AM No comments:


ঔদ‍্যোগীকৰণ নে কেৱল ৰাজসাহায‍্য! | Asom Live 24\nঔদ‍্যোগীকৰণ নে কেৱল ৰাজসাহায‍্য!\nপংগু হ’বলৈ গৈ থকা সংক্ৰমিত মানৱ সম্পদৰ ৰক্ষণাবেক্ষণ, সংগ্ৰাম, মাটি-ভেটি আৰু জাতীয়তাবাদৰ ৰক্ষণাবেক্ষণ ইত‍্যাদি সামৰি লৈ এটা কথাই মনত আহিছে যে কাক এই সংকটমোচনৰ বিষয়ে সোধা যায় বা দায়িত্ব দিয়া যায়?\nধন, টকা-পইচা, ক্ষমতা আৰু সম্পদৰ হৰাইজন, চকুৰে মণিব নোৱৰা সম্পদৰ সীমা, Reza Pahlavi, Idi Amin, Fernandez Marcoz, Saddam Hussain, Col. Gaddafi, Kenith Kaunda, Robert Mugabe, Russian Zar, আদিৰ দৰে আমাকো সম্পদ লাগে নেকি? কিন্তু ইতিহাসে কয় যে সেই সকলো তিষ্ঠিব নোৱাৰি কৰ্ফাল খাই পৰিল। মহাভাৰত-ৰামায়ণৰ কথা নক’লোৱেইবা। ৰাইজ, জনগণ মূকবধিৰ লেখীয়া হ’ল। কথাই প্ৰতি সংগ্ৰাম, প্ৰয়োজনে প্ৰতি আন্দোলন, জীৱন ধাৰণৰ ন‍্যূনতম প্ৰয়োজনীয়তাৰ দাবী, বিগত দুকুৰি বছৰে দেখি দেখি আমনি লাগিছে।\nএইবাৰ, থকা মাটি-ভেটিকণো অ-খিলঞ্জীয়াৰ হাতত, মৃতকৰ পিণ্ড দিয়াদি, বহু আশা-আকাংক্ষিত সন্তান হিচাপে প্ৰদান কৰিব বুলি বাটে-পথে, কাকতে-পত্ৰই, সংবাদ মাধ‍্যমেৰে প্ৰচাৰ কৰা হ’ল। বিশ্বৰ হঠাৎ মানৱ শক্তিৰ প্ৰত‍্যাহ্বান হিচাপে প্ৰতিটো মানৱ জীৱক স্পৰ্শ কৰি যোৱা বিজ্ঞান-প্ৰযুক্তি, মানৱতা সকলোকে প্ৰত‍্যাহ্বান জনোৱা ক’ৰোনা বা COVID-19 ক’ৰবাতে পৰি ৰ’ল। হঠাৎ অগ্ৰাধিকাৰ পালে এখন অৰ্ডিনেন্সে। গুৰু-গোসাঁই নামানি, আইন-আদালত আঁতৰত ৰাখি, আমি সকলোৱেই মিলি অতি সহজে Reform, Perform & Transform কৰিবৰ কাৰণে, উদ‍্যোগ বিভাগক আগবঢ়াই নিবলৈ ৰাতিটোৰ ভিতৰতে সংগ্ৰামী হৈ উঠিলো।\nচৌদিশে ক’ৰোনাৰ বিভীষিকাৰ মাজতে সকলোবোৰ ইতিবাচক কাম চলি থকা সময়তে ভাৰত চৰকাৰৰ ‘উদ‍্যম ৰেজিষ্ট্ৰেচন’ বিষয়টোৰ ওপৰত গইনা লৈ ৰাজ‍্যৰ উদ‍্যোগ বিভাগে নাভূত-নাশ্ৰুত এক অৰ্ডিনেন্স জাৰি কৰিছে। আমি হাজাৰবাৰ কৈছো যে সমন্বয় অবিহনে মিঠা ফল খাবৈল চেষ্টা কৰা বৃথা। ভূমি বিভাগ, ৰেভিনিউ বিভাগ, Land use Board, কৃষি বিভাগ, DLR, EIF ইত‍্যাদি বিভাগসমূহৰ নীতি-নিয়ম সকলো নেওচি একাংশ মুষ্টিমেয় অ-খিলঞ্জীয়াৰ হাতত উদ‍্যোগ গঢ়াৰ নামত ৰাইজৰ প্ৰতিনিধিয়ে দেশৰ শেষ সম্বল ভেটিটো ত‍্যাগ কৰি, সংগ্ৰামী বুলি হেং-দাং লৈ উদ‍্যোগ গঢ়াৰ বাট মুকলি কৰিছে।\nআমি অনুমান কৰিছো No Industry লেখীয়া এখন ৰাজ‍্যত হঠাৎ ঔদ‍্যোগীকৰণৰ বাবে কেৱল মাত্ৰ মাটিকণকে আগবঢ়াই দি বেংক, বিত্তীয় প্ৰতিষ্ঠান, কেন্দ্ৰীয় চৰকাৰৰ ৰাজসাহায‍্য ইত‍্যাদিবোৰ একগোট কৰি দেশহিতৈষী হিচাপে কাক সহায় কৰিবলৈ গৈছে বুজা টান। বিগত দুকুৰি বছৰত ২০ হাজাৰৰ পৰা ৬০ হাজাৰ উদ‍্যোগ গঢ়াৰ নামত লাখ লাখ কোটি ৰাজসাহায‍্য বিভিন্ন উৎসৰে ‘ৰেকেটীয়াৰ’সকলে উপভোগ কৰিলে। ঠগ-প্ৰৱঞ্চক, ঠগিসকল একাকাৰ হ’ল। খিলঞ্জীয়া লোকক ঋণ দিবলৈ এশ শতাংশ বন্ধকী দিলেও ঋণৰ অভাৱ হ’ল। ঋণ দিবলৈ ৩ শতাংশৰ পৰা ১০ শতাংশ উপঢৌকন বিচাৰিলে অসমত উদ‍্যোগ গঢ়িব বিচৰা অসমীয়া উদ‍্যোগীৰ পৰা। আৰু অ-খিলঞ্জীয়াক ৩০০ কোটিলৈকে বিনা জামিনে দিয়া হ’ল। সেই প্ৰতিষ্ঠানবিলাকৰ ঘোচৰ পৰিমাণ হ’ল ৩ শতাংশৰ পৰা ১০ শতাংশ আৰু সেইসকলৰ পৰা ঘূৰাই নোলোৱা ধনৰ NPA (অ-ফলপ্ৰসূ সম্পদ) হ’ল ২৭ শতাংশ। একো একোটা ৰাষ্ট্ৰীয়কৃত বেংকৰ আকাশলংঘী NPA আৰু আমাৰ ধনেৰে Bad Debts সৃষ্টি কৰি ১০ কোটিৰ পৰা ৩০০ কোটিলৈকে ঋণ দিয়া অ-খিলঞ্জীয়া তথাকথিত উদ‍্যোগপতিৰ কাৰখানাৰ ভিতৰত ৩ হাজাৰ টকাৰো সম্পদ নাই। এয়া মাথোঁ দুটা উদাহৰণ। মাটিৰ অধিকাৰ আৰু স্বৰ্গপ্ৰাপ্তি লাভ অ-খিলঞ্জীয়াৰ বাবে একে কথা। এতিয়া প্ৰশ্ন হৈছে যে হঠাৎ কিয় কোনোধৰণৰ জনমত অবিহনে এই আঁচনি ফলপ্ৰসূ হ’ব বুলি ঠিৰাং কৰা হ’ল?\nলক্ষণীয় বিষয় হ’ল যে লাখ লাখ কোটি টকা ঔদ‍্যোগীকৰণ আৰু ৰাজসাহায‍্যৰ নামত বিগত ডেৰকুৰি বছৰে যাক বিতৰণ কৰা হ’ল, সেই হিতাধিকাৰীসকল কোন? উদ‍্যোগবোৰ ক’ত আছে? উদ‍্যোগ পঞ্জীয়ন কৰি কেৱল মাত্ৰ ২-৩ লাখ ঋণ লৈ বিয়া-বাৰু কৰোৱা, মটৰচাইকেল কিনাসকলেই এইসকল উদ‍্যোগীনে? ১০ কোটিৰ পৰা ৬০০ কোটিলৈকে ঋণ লোৱা আৰু ৰাজসাহায‍্যৰ নামত বিজুলী আৰু পৰিবহণৰ নামত যিবোৰ ধন বিতৰণ কৰা হ’ল, সেইবিলাকৰ ৰেকৰ্ড ক’ত? এইবাৰ জনসাধাৰণে ভালদৰে বুজিব ‘ঔদ‍্যোগিক সংগ্ৰাম’ কাক কয়!\nফিজি ৰাষ্ট্ৰৰ বেংকবোৰ ভাৰতীয় নাগৰিকে দেউলীয়া কৰিলে। ঠিক সেইদৰে মাটিৰ অধিকাৰ, উদ‍্যোগ গঢ়াৰ ক্ষমতা স্বয়ম্ভূ God Of Industry হোৱাৰ লগে লগে মৰিচাচ দেশৰ DODO চৰাইৰ দৰে আমিও নিঃশেষ হৈ যাম। তাৰেই ই এক শেষ সংগ্ৰাম হ’বলৈ গৈ আছে।\nএইবাৰ সংগ্ৰামৰ দাবী ৬০ হাজাৰ উদ‍্যোগ (?) গঢ়িবৰ বাবে নহয় বা ঘৰৰ ভিতৰৰ পৰা নিগনি পঁইতাচোৰা খেদিবৰ বাবেও নহয়। এইবাৰ সংগ্ৰাম প্ৰকৃতাৰ্থত ‘ৰেকেটিয়াৰিং’ বন্ধ কৰা আৰু বেংকৰ টকা আত্মসাৎ কৰাৰ বিৰুদ্ধাচৰণ কৰা। যদিওবা মাটি-ভেটি একান্ত উদ‍্যোগ আদিৰ কাৰণে দিব বিচাৰিছে, Soft Window যোগেদি খিলঞ্জীয়াক অৰ্পণ কৰক।\nক’ভিড আক্ৰান্ত হৈ বিধ্বস্ত হোৱা, পশ্চিমৰ ৰাজ‍্য কেইখনৰ পৰা খেদা খোৱা আৰু বহুমুখী প্ৰতিভাৰে ভৰপূৰ লোকসকলৰ Data Base প্ৰস্তুত কৰি সেইসকলৰ প্ৰশিক্ষণৰ শিক্ষাৰে লক্ষ‍্য স্থিৰ কৰি, একো একোটা উদ‍্যোগ বিনা নথি-পত্ৰৰে (সাময়িকভাৱে) খিলঞ্জীয়াৰ উদ‍্যোগ গঢ়াৰ বাবে প্ৰস্তুতি চলোৱা হওক আৰু কোনো কাৰণতে অ-খিলঞ্জীয়াক মাটি আৰু সম্পদৰ বিভাজন ঘটাই সহজলভ‍্য চৰকাৰী ধনেৰে হেতালি খেলিবলৈ দিয়া অসমৰ জনগণে উদ‍্যোগ গঢ়িব, জনমূৰী আয় বাঢ়িব, ৰাজ‍্যৰ ৰাজভঁৰাললৈ ৰাজহ আহিব, নিবনুৱাৰ চাকৰি হ’ব, লগতে সামাজিক বিশৃংখলতা হ্ৰাস পাব বুলি ভাবিয়েই কোনো কোনো বিত্তীয় প্ৰতিষ্ঠানে একো একোজন ব‍্যৱসায়ীক ২৫ৰ পৰা ৩০ কোটিলৈকে বিনা বন্ধকীয়ে ঋণ দি এক টকাও উদ্ধাৰ কৰিব পৰা নাই। আচৰিত কথা, ঋণ দিয়া বিষয়াসকলক নিলম্বিত কৰা দূৰৰ কথা, ওলোটাই বিদেশত প্ৰমোদ ভ্ৰমণৰ কাৰণে অনুমোদন জনোৱা হ’ল আৰু প্ৰমোচন দিয়া হ’ল। তদুপৰি ‘House-Building’ ঋণ হিচাপে সেইসকল বিষয়াক লাখ লাখ টকা গৃহ ঋণো দিয়া হ’ল। এতিয়া হ’ব লগা উদ‍্যোগবোৰতো অপাত্ৰত কন‍্যাদান দিয়াদি ভূমি আৰু ধন বিতৰণ কৰিলে আমাৰ অৱস্থা তথৈবচ হ’ব।\nধিং, চাৰোগালা, বৰুৱা বামুণগাঁও, চন্দ্ৰপুৰ (AIA) আৰু (WBABO), ডাবিডুবি, জাগীৰোড, বৈতামাৰি, তুলসীবাৰী, পাঁচগ্ৰাম, নালকাটা, যোগীঘোপা ইত‍্যাদি লাখ লাখ কোটি টকা ঔদ‍্যোগীকৰণৰ নামত, খেনো হেমন্ত ব‍্যাস, খেনো গান্ধী, খেনো মতিলাল, খেনো মালহোট্ৰা আদিৰ উদৰ পূৰাবলৈ ব‍্যৱস্থা লোৱা হৈছিল। বিভিন্ন সূঁতা কল, স্পান চিল্ক মিল, চেনিকল, সাৰ-কাৰখানা আৰু কেলঢোপ কেলঢোপ কৰি থকা প্ৰায় ৩৫টা চৰকাৰী উদ‍্যোগৰ এলেকাবিলাকত উদ‍্যোগ পাম, বাছ টার্মিনেল, মাল্টি পাৰপাছ ষ্ট’ৰ, শস‍্য গুদাম, ধানকল, সাৰৰ গুদামৰ লগতে বিশেষভাৱে ব‍্যক্তিগত উদ‍্যোগ পামৰ কাৰণে মুকলি কৰি দিব লাগে। তেতিয়া হয়তো যিমানখিন ধন বিনিয়োগ আৰু অপব‍্যয় কৰা হৈছিল সেইখিনিৰ অন্ততঃ এটা অংশ হ’লেও ওলাই আহিলে, COVID আক্ৰান্ত হৈ প্ৰব্ৰজিত হোৱা থলুৱা, প্ৰশিক্ষিত লোকসকলৰ দ্বাৰা কিছু উদ‍্যোগ গঢ়ি তুলিব পৰা যায়। ব‍্যতিৰেকে, নতুন অৰ্ডিনেন্সখন সাময়িকভাৱে বাতিল কৰা হওক।\n‘অশোক ব্ৰহ্মপুত্ৰ’ হোটেলৰ কাৰণে আমি বহুবাৰ প্ৰস্তাৱ দিছিলো আৰু আজিলৈকে কোনো ধৰণৰ সিদ্ধান্ত নহ’ল। এনেধৰণে জহি-খহি যোৱা উদ‍্যোগৰ লগতে শেহতীয়াভাৱে প্ৰায় হাজাৰ কোটি টকাৰ দুর্নীতি আৰু লোকচানেৰে বন্ধ হৈ যোৱা জাগীৰোড আৰু পাঁচগ্ৰামৰ কাগজ কলৰ পিছে পিছে এইবাৰ নাম লিখিব ‘BCPL’-এ। অর্থাৎ ‘Brahmaputra Cracker and Polymer Limited’.\nTags: amal k borpujaribcplnew land ordinance assam\nNHPCৰ গুদামত উত্তপ্ত পৰিস্থিতি\nসীমান্তত শান্ত হোৱা নাই পৰিস্থিতি। লেহত হঠাত্ উপস্থিত প্ৰধানমন্ত্ৰী নৰেন্দ্ৰ মোডী।


চিৰাঙত মধ্যাহ্ন ভোজনত বিহ মিহলোৱাৰ ভাবুকি প্ৰতিবাদকাৰীৰ! NGOয়ে বন্ধ কৰিলে খাদ্য় যোগান!|ngo-cannot-provide-mid-day-meal-due-to-protest– News18 Assam\nচিৰাঙত মধ্যাহ্ন ভোজনত বিহ মিহলোৱাৰ ভাবুকি প্ৰতিবাদকাৰীৰ! NGOয়ে বন্ধ কৰিলে খাদ্য় যোগান!\nUpdated:November 8, 2019, 10:21 AM IST\nআজিৰ পৰা ৪ জিলাত বন্ধ মধ্যাহ্ন ভোজন! NGO এ নিবিলাই খাদ্য\nLast Updated: November 8, 2019, 10:21 AM IST\nআজিৰ পৰা ৰাজ্যৰ ৪খন জিলাৰ চৰকাৰী বিদ্যালয়ত মধ্যাহ্ন ভোজনৰ পৰা বঞ্চিত হ’ব ছাত্ৰ–ছাত্ৰী। নগাঁও, হোজাই, চৰাইদেউত NGOয়ে নিবিলায় মধ্যাহ্ন ভোজন। মধ্যাহ্ন ভোজন বন্ধ কৰিলে মধ্যাহ্ন ভোজনৰ দায়িত্বত থকা মুনলাইট নামৰ NGO টোৱে। ফলত এতিয়া চৰাইদেউত পুনৰ ৰান্ধনীকে মধ্যাহ্ন ভোজন যোগানৰ নিৰ্দেশ দিয়া হৈছে।\nবৃহস্পতিবাৰে চিৰাঙতো যোগান নধৰিলে মধ্যাহ্ন ভোজন। দায়িত্বত থকা ছঘন ক্ষেত্ৰ বিকাশ সমিতি নামৰ NGO টোৱে নিবিলালে মধ্যাহ্ন ভোজন।হৰ্ঠাৎ মধ্যাহ্ন ভোজন বন্ধ কৰাত বিমোৰত বিদ্যালয় পৰিচালনা সমিতি, অভিভাৱক।\nসেইদৰে মধ্যাহ্ন ভোজনৰ নামত চলিথকা খেলি মেলিৰ মাজতে শিলচৰত পুনৰ বিদ্যালয় পৰিচালনা সমিতিয়ে ল’লে মধ্যাহ্ন ভোজনৰ দায়িত্ব। চিৰাঙত মধ্যাহ্ন ভোজনত বিহ মিহলোৱাৰ ভাবুকি প্ৰতিবাদকাৰীৰ। ভাবুকিৰ পাছতে মধ্যাহ্ন ভোজনৰ যোগান বন্ধ কৰিলে NGOয়ে।


Etopress At in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Etopress At ar byavahar, ppali, parshwakriya, upkaar, kriya-pratikriya aaru satarkatabani\nEtopress At की जानकारी\nEtopress At ৰ লাভ আৰু ব্যৱহাৰসমূহ- Etopress At Benefits & Uses in Assamese- Etopress At ar laabh aaru byavaharsamuh\nEtopress At ৰ পালি আৰু সেয়া কেনেদৰে ল'ব- Etopress At Dosage & How to Take in Assamese - Etopress At ar paali aaru xeya kenedore lobo\nEtopress At ৰ পাৰ্শ্চক্ৰিয়াসমূহ- Etopress At Side Effects in Assamese- Etopress At ar parshwakriyasamuh\nEtopress At সংক্ৰান্ত সতৰ্কতাবাণীসমূহ- Etopress At Related Warnings in Assamese- Etopress At xonkranta xatarkatabanisamuh\nঅইন দৰৱৰ সৈতে Etopress Atৰ গুৰুতৰ ক্ৰিয়া-প্ৰতিক্ৰিয়া- Severe Interaction of Etopress At with Other Drugs in Assamese- Oinor xoite Etopress At ar gurutor kriya-pratikriya\nEtopress At মতভেদসমূহ- Etopress At Contraindications in Assamese- Etopress At nishedhsamuh\nEtopress At ৰ বিষয়ে সততে সোধা প্ৰশ্নসমূহ- Frequently asked Questions about Etopress At in Assamese- Etopress At ar bikhoye satate xodha prashnasamuh\nখাদ্য আৰু মদৰ সৈতে Etopress At ক্ৰিয়া-প্ৰতিক্ৰিয়া- Etopress At Interactions with Food and Alcohol in Assamese- khadya aaru modor xoite Etopress At kriya-pratikriya\nEtopress At ৰ লাভ আৰু ব্যৱহাৰসমূহ - Etopress At Benefits & Uses in Assamese - Etopress At ar laabh aaru byavaharsamuh\nEtopress At তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nEtopress At ৰ পালি আৰু সেয়া কেনেদৰে ল'ব - Etopress At Dosage & How to Take in Assamese - Etopress At ar paali aaru xeya kenedore lobo\nEtopress At-ৰ উপাদানসমূহ - Etopress At Active Ingredients in Assamese - Etopress At-ar upadaansamuh\nEtopress At ৰ পাৰ্শ্চক্ৰিয়াসমূহ - Etopress At Side Effects in Assamese - Etopress At ar parshwakriyasamuh\nগৱেষণাৰ ভিত্তিত, Etopress At ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nEtopress At সংক্ৰান্ত সতৰ্কতাবাণীসমূহ - Etopress At Related Warnings in Assamese - Etopress At xonkranta xatarkatabanisamuh\nEtopress At-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nEtopress At এ গৰ্ভৱতী মহিলাৰ ক্ষেত্ৰত অপ্ৰয়োজনীয় প্ৰভাৱ পেলাব পাৰে। আপুনি যদি তেনেকুৱা পাৰ্শ্ব-প্ৰতিক্ৰিয়া অনুভৱ কৰে, Etopress At খোৱা লগে লগে বন্ধ কৰক। ইয়াক পুনৰাই ব্যৱহাৰ কৰাৰ পূৰ্বে আপোনাৰ চিকতসকৰ পৰামৰ্শ লওক।\nEtopress At-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nEtopress At এ স্তন্যপায়ী মহিলাৰ ক্ষেত্ৰত কিছু পাৰ্শ্ব-প্ৰতিক্ৰিয়া কৰিব পাৰে। Etopress At গ্ৰহণ কৰাৰ পিছত যদি আপুনি যদি অচিনাকি লক্ষণ দেখা পায়, তান্তে ইয়াক পুনৰ ব্যৱহাৰ নকৰিব আৰু আপোনাৰ চিকিতসকক লগে লগে কল কৰিব। আপোনাৰ চিকিতসকে আপোনাক সঠিক বিকল্পটো কব।\nবৃক্কত Etopress At কি প্ৰভাৱ দেখা গৈছে?\nEtopress Atৰ বৃক্কত মৃদু পাৰ্শ্ব-প্ৰতিক্ৰিয়া থাকিব পাৰে। বেছিভাগ মানুহেই বৃক্ক ত কেতিয়াও একো প্ৰভাৱ পৰা নেদেখিব।\nযকৃতত Etopress At কি প্ৰভাৱ দেখা গৈছে?\nEtopress Atৰ কলিজা ত মধ্যমীয়া পাৰ্শ্ব-প্ৰতিক্ৰিয়া হব পাৰে। আপুনি যদি ইয়াৰ কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা লগে লগে বন্ধ কৰক। এই ঔষধটো পুনৰাই ব্যৱহাৰ কৰাৰ পূৰ্বে চিকতসকৰ পৰামৰ্শ লওক।\nহৃদযন্ত্ৰৰ ক্ষেত্ৰত Etopress At ৰ কি প্ৰভাৱ দেখা গৈছে?\nহৃদয় can be affected by Etopress Atৰ দ্বাৰা [Organ] প্ৰভাবিত হব পাৰে। আপুনি যদি এইবিধ ঔষধৰ ক্ষতিকৰ প্ৰভাৱ অনুভৱ কৰে, তেন্তে এই ঔষধটো গ্ৰহণ কৰা বন্ধ কৰক। চিকিতসকৰ পৰামৰ্শৰ পিছতহে আপুনি ইয়াক পুনৰাই গ্ৰহণ কৰা উচিত।\nঅইন দৰৱৰ সৈতে Etopress Atৰ গুৰুতৰ ক্ৰিয়া-প্ৰতিক্ৰিয়া - Severe Interaction of Etopress At with Other Drugs in Assamese - Oinor xoite Etopress At ar gurutor kriya-pratikriya\nEtopress At তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nEtopress At মতভেদসমূহ - Etopress At Contraindications in Assamese - Etopress At nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Etopress At লোৱা অনুচিত যাতে -\nEtopress At ৰ বিষয়ে সততে সোধা প্ৰশ্নসমূহ - Frequently asked Questions about Etopress At in Assamese - Etopress At ar bikhoye satate xodha prashnasamuh\nএই Etopress At-এ অভ্য়াস বা নিচাৰ সৃষ্টি কৰে নেকি?\nনহয়, Etopress Atয়ে অভ্যাসৰ সৃষ্টি নকৰে।\nEtopress At লোৱাৰ পিছত আপোনাৰ টোপনিভাৱ আহিব পাৰে। সেয়ে এনে কাম কৰাটো নিৰাপদ নহয়।\nহয়, চিকিত্সা পৰামৰ্শ অনুসাৰেহে Etopress At লওক।\nEtopress At য়ে মানসিক বিসংগতিৰ চিকিত্সা কৰাত বা নিৰাময় কৰাত অক্ষম।\nখাদ্য আৰু মদৰ সৈতে Etopress At ক্ৰিয়া-প্ৰতিক্ৰিয়া - Etopress At Interactions with Food and Alcohol in Assamese - khadya aaru modor xoite Etopress At kriya-pratikriya\nখাদ্য আৰু Etopress Atৰ ক্ৰিয়া-প্ৰতিক্ৰিয়া\nআপনি খাদ্যৰ সৈতে Etopress At ল'ব পাৰে।\nমদ আৰু Etopress Atৰ মাজৰ প্ৰতিক্ৰিয়া\nEtopress Atৰ সৈতে মদ্যপান কৰাটোৱে আপোনাৰ দেহত হানিকাৰক প্ৰভাৱ পেলাব পাৰে।\nEtopress At ৰ অনুকল্প - Substitutes for Etopress At in Assamese\nEtopress At ৰ মূল্য আৰু পেকৰ চাইজ - Etopress At Price and Pack Size in Assamese - Etopress At ar mulya aaru pakor size\nআপুনি বা আপোনাৰ পৰিয়ালৰ কোনোবাই Etopress At লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Etopress At ব্যৱহাৰ কৰিছিল নেকি?\nআপুনি কিমান পৰিমাণে Etopress At সেৱন কৰিছিল?\nআপুনি Etopress At ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Etopress At সেৱন কৰে?


শক্তি কাপুৰ - অসমীয়া ৱিকিপিডিয়া\nসুনীল সিকান্দাৰলাল কাপুৰ\n৩ ছেপ্টেম্বৰ, ১৯৫২ (৬৯ বছৰ)\nKirori Mal College[উদ্ধৃতিৰ প্ৰয়োজন]\nঅভিনয়, কৌতুক অভিনেতা\n৫ ফুট ৯ ইঞ্চি (১.৭৫ মিটাৰ)\nShivangi Kolhapure (বি. ১৯৮২)\nSee Kapoor family and Mangeshkar-Hardikar-Abhisheki family (in-laws)\nশক্তি কাপুৰ (ইংৰাজী: Shakti Kapoor) ভাৰতৰ হিন্দী চলচ্চিত্ৰ জগতৰ এগৰাকী অভিনেতা। তেওঁৰ প্ৰকৃত নাম সুনীল সিকান্দাৰলাল কাপুৰ (Sunil Sikanderlal Kapoor)। হিন্দী চলচ্চিত্ৰত তেওঁ খলনায়ক আৰু কমেডিয়ান চৰিত্ৰত অভিনয় কৰাৰ বাবে বেছি পৰিচিত, তেওঁ কৰ্মজীৱনত ৭০০খনৰো অধিক চলচ্চিত্ৰত অভিনয় কৰিছে। ১৯৮০ আৰু ১৯৯০ৰ দশকত, শক্তি কাপুৰে অভিনেতা অসৰানী আৰু কাদেৰ খানৰ সৈতে ১০০খনৰো অধিক চলচ্চিত্ৰত ব্যংগাত্মক বা খলনায়ক হিচাপে একেলগে কাম কৰিছে। তেওঁ ২০১১ চনত ভাৰতীয় ৰিয়েলিটি শ্ব’ 'বিগ বস'ৰ প্ৰতিযোগী আছিল।\n১৯৫২ চনৰ ৩ চেপ্টেম্বৰত ভাৰতৰ দিল্লীত পঞ্জাবী পৰিবাৰত শক্তি কাপুৰৰ জন্ম হৈছিল। তেওঁৰ পিতৃ নতুন দিল্লীৰ কানাট প্লেচত দৰ্জীৰ দোকান চলাইছিল। বলিউডত দীৰ্ঘ সংগ্ৰামৰ অন্তত, সুনীল দত্ত যেতিয়া তেওঁৰ পুত্ৰ সঞ্জয়ক প্ৰবৃত্ত কৰাৰ বাবে “ৰকি” বনাইছিল তেতিয়া তেওঁক স্পট কৰিছিল। তাৰপিছত তেওঁক চলচ্চিত্ৰৰ প্ৰতিপক্ষ হিচাবে নিক্ষেপ কৰা হৈছিল। তেতিয়া সুনীল দত্তই অনুভৱ কৰিছিল যে তেওঁৰ প্ৰকৃত নাম “সুনীল সিকান্দৰলাল কাপুৰ” তেওঁৰ নামটো খলনায়কৰ বাবে উপযুক্ত নহয় আৰু এইদৰে তেওঁৰ নাম সলনি কৰি “শক্তি কাপুৰ” ৰখা হয়।\nতেওঁ শক্তি কাপুৰ নামেৰে এক আইকনিক ভিলেন পায় বলিউডত। চলচ্চিত্ৰখনত তেওঁৰ অভিনীত চৰিত্ৰ আৰ ডি ব্যাপক প্ৰশংসা লাভ কৰে।\n১৯৮২ চনত তেওঁ শিৱাংগী কাপুৰৰ সৈতে বিবাহপাশত আবদ্ধ হয়। সিহঁতৰ দুই সন্তান; সিদ্ধান্ত কাপুৰ এগৰাকী অভিনেতা আৰু ডি.জে. (ডিস্ক জকি) সহকাৰী পৰিচালক আৰু কন্যা শ্ৰদ্ধা কাপুৰ বৰ্তমান সময়ৰ এগৰাকী জনপ্ৰিয় বলিউড অভিনেত্ৰী। তেওঁ মুম্বাইৰ জুহুত বাস কৰে।\n১৯৮৪: মনোনীত: ফিল্মফেয়াৰ বেষ্ট কমেডিয়ান এৱাৰ্ড – মাৱালী\n১৯৮৫: মনোনীত: ফিল্মফেয়াৰ বেষ্ট কমেডিয়ান এৱাৰ্ড –তহফা\n১৯৯৫: ফিল্মফেয়াৰ বেষ্ট কমেডিয়ান এৱাৰ্ড – ৰাজা বাবু\n১৯৯৫: মনোনীত: ফিল্মফেয়াৰ বেষ্ট কমেডিয়ান এৱাৰ্ড – আন্দাজ অপনা অপনা\n১৯৯৭: মনোনীত: ফিল্মফেয়াৰ বেষ্ট কমেডিয়ান এৱাৰ্ড – লফাৰ\n১৯৯৮: মনোনীত: ফিল্মফেয়াৰ বেষ্ট কমেডিয়ান এৱাৰ্ড – যুড়ৱা\n২০০৭ নাচ বালিয়ে ৩ চেলিব্ৰিটী ক’নটেষ্টেণ্ট ষ্টাৰ প্লাচ পত্নী শিৱাংগীৰ সৈতে\n২০১১ বিগ বস ৫ কালাৰ্চ টিভি উচ্ছেদ সাপ্তাহিক ৪, ২৮ দিন\n↑ Nair, Kalpana (17 July 2015). "Beti Bachao: Shakti Kapoor wants Shraddha married in3years". Firstpost. http://www.firstpost.com/bollywood/beti-bachao-shakti-kapoor-wants-shraddha-married-3-years-2347954.html। আহৰণ কৰা হৈছে: 24 April 2016.\n↑ Anubha Sawhney (3 August 2003). "Shakti Kapoor: The role ofalifetime". The Times of India. http://timesofindia.indiatimes.com/delhi-times/Shakti-Kapoor-The-role-of-a-lifetime/articleshow/109930.cms। আহৰণ কৰা হৈছে: 24 April 2016.\n↑ 3.0 3.1 Sharma, Isha (29 June 2015). "5 Reasons Shakti Kapoor Is The Complete Rockstar He Is". Indiatimes. http://www.indiatimes.com/entertainment/bollywood/5-reasons-shakti-kapoor-is-the-complete-rockstar-he-is-232186.html। আহৰণ কৰা হৈছে: 27 May 2016.\n↑ "Shakti Kapoor Films". Bollywood Hungama. http://www.bollywoodhungama.com/celebritymicro/films/id/6825। আহৰণ কৰা হৈছে: 27 May 2016.\n↑ "'Girls called me the sexiest villain'". Rediff. July 16, 2015. http://www.rediff.com/movies/interview/shakti-kapoor-girls-called-me-the-sexiest-villain/20150716.htm। আহৰণ কৰা হৈছে: 24 April 2016.\nৱিকিমিডিয়া কমন্সত শক্তি কাপুৰ সম্পৰ্কীয় মিডিয়া ফাইল।\nশক্তি কাপুৰ সম্পৰ্কে ইণ্টাৰনেট মুভি ডাটাবেছত থকা তথ্য।\n"https://as.wikipedia.org/w/index.php?title=শক্তি_কাপুৰ&oldid=287654"ৰ পৰা অনা হৈছে\nএই পৃষ্ঠাখন ২৩ জুলাই, ২০২১ তাৰিখে ১৯:১০ বজাত অন্তিম সংশোধন কৰা হৈছিল।


Utpal Badol Baruah * উৎপল বাদল বৰুৱা: জীৱন বাটৰ ৰসঃ কৃষ্ণকমল কলিতা (৫১)\nজীৱন বাটৰ ৰসঃ কৃষ্ণকমল কলিতা (৫১)\nআমাৰ পদূলিৰ পৰা ছটা পদূলি পাৰ হৈ গৈ সাত নম্বৰ পদূলিটোৱেই কৃষ্ণহ’তৰ ঘৰ৷ সিহঁতৰ পদূলিত নীলা ৰঙ দিয়া লোহাৰ ‘গেইট’ এখন আছে৷ গেইট্‌খনৰ ডিজাইনটো কৃষ্ণই নিজে ঠিক কৰিছিল৷ বাওঁফালে ইংৰাজী শব্দ Well আৰু সোঁফালে Come বুলি লিখা আছে৷ কৃষ্ণই ভাবিছিল গেইট্‌খন বন্ধ হৈ থাকোঁতে Welcome শব্দটো জিলিকি থাকিলে ভাল লাগিব৷ লগোৱাৰ পিছতহে তাক কোনোবাই ক’লে, ৱেলকামৰ ৱেল-ত ‘এল’ এটাহে লাগে, তই দুটা দিলি কিয়? লোহাৰ পাট বেকা কৰি জালাই কৰি লগাই দিয়া আখৰ, ৰবৰ বা পানী টুপলিৰে মচিতো আৰু এতিয়া নাইকিয়া কৰিব নোৱাৰি! তাৰোপৰি, গাঁৱতনো শব্দৰ অৰ্থ আৰু বানাব বিচাৰি হাবাথুৰি খাব কোনে? সেয়ে বানান একেভাঁজেই থাকিল৷ কিন্তু কৃষ্ণই এটা বুদ্ধি কৰে৷ লিখাপঢ়া জনা কোনোবা আহিব লগা থাকিলে সি গেইটখনৰ এটা ফাল খুলি আনটো পূৰাপূৰি মেলি থৈ দিয়ে৷ অতিথিৰ Come শব্দটোত চকু পৰে, পদুলিটোৰ লগত সমান্তৰাল হৈ থকা Well-লৈ আগন্তুকৰ চকু নাযায়৷ আজি দহবছৰ মান হ’ল, তেনেকৈয়ে চলি আছে৷ গেইটৰ পৰা ভিতৰলৈ চাই পঠিয়ালে সিহঁতৰ ভৰাল ঘৰটো আৰু গাধৰিত উঠাই থোৱা মটৰ গাড়ীৰ কলা বৰণৰ টায়াৰ কেইটামান চকুত পৰে৷ তাৰ ওচৰৰে ভঁৰাল ঘৰৰ খুটাটোত কাপোৰ মেলা ৰছীডালৰ এটা মূৰ বান্ধি থোৱা আছে৷ ভালদৰে চালে দেখা পোৱা যায় ৰছীডাল শকত, তাৰ মূৰটো ৰছীডালতে শেষ হোৱা নাই, সংলগ্ন হৈ থকা একোছা এনেয়ে পকাই গাঠি দি গাধৰিত পেলাই থৈছে৷\nআনৰ তুলনাত অঞ্চলটোত কৃষ্ণৰ সহপাঠীৰ সংখ্যা আছিল অধিক৷ তাৰ কাৰণ হৈছে কেইবাটাও চামে কৃষ্ণৰ লগত কোনোবা নহয় কোনোবাটো শ্ৰেনীত একেলগে পঢ়াৰ সুবিধা পাইছিল৷ মই নিজে দুটা বছৰহে কৃষ্ণৰ লগত একেলগে পঢ়িছিলো৷ সপ্তমত সি ৰৈ যোৱাত, আৰু অষ্টমত সি উঠিব নোৱাৰাত৷ তাৰ মাকক মই জেঠাই বুলি মাতো৷ জেঠাইয়ে মোক যথেষ্ট মৰম কৰে আৰু ঘৰলৈ গ’লে গাখীৰ-চিৰাৰ বাতিটোত গুৰ এলদা বেছিকৈ দিয়ে ৷ এনেয়ে তেখেতে মোক ‘তই’ বুলি কয় যদিও, কৃষ্ণক কিবা কৰি দিব লগা কথা থাকিলে মোক ‘তুমি’ বুলি সম্বোধন কৰে৷ কৃষ্ণৰ দেউতাকক মই দেখা নাই, কৃষ্ণ সৰু থাকোঁতেই ঢুকাল৷ মই ঘৰলৈ আহিলে ঢৌতে খৰ মাৰি হলেও সিহঁতৰ ঘৰলৈ এপাক যাওঁৱেই আৰু কৃষ্ণৰ লগত হেঁপাহ পলুৱাই গাঁৱৰ কথা পাতোঁ৷\nআশীৰ দশকত হাৰ্ৱাড বিশ্ববিদ্যালয়ে আৱিষ্কাৰ কৰিছিল যে জীৱনত কৃতকাৰ্যতা লাভ কৰিবলৈ ‘স্কুল-কলেজ-বিশ্ববিদ্যালয়’-ত শিকা তথ্যপাতি আৰু সুত্ৰসমূহেই যথেষ্ট নহয়, তেনে শিক্ষাই কৃতকাৰ্যতাত মাত্ৰ ১৫ শতাংশ অৱদানহে যোগাব পাৰে, বাকী ৮৫ শতাংশ অৱদান মনৰ মাজত থকা ইতিবাচক দৃষ্টিভঙ্গীৰ ফল৷ কথাটো কৃষ্ণই তেতিয়াই অনুমান কৰিব পাৰিছিল যেন লাগে৷ দৃষ্টিভঙ্গীৰ কথাটো একাষৰীয়া কৰি থৈ পঢ়াশুনাৰ প্ৰতি সমূলি পিঠি দিবলৈ সি তেতিয়াই ঠিক কৰিছিল৷ সপ্তম শ্ৰেণীত এদিন মই তাক সুধিলোঁ – কৃষ্ণ, ডাঙৰ হৈ তোৰ কি হ’বলৈ মন আছে ?\n- ‘কনটেকদাৰ৷’ গভীৰ আত্মপ্ৰত্যয়েৰে সি উত্তৰ দিছিল৷\nহাৱালদাৰ, জামাদাৰ, মহলদাৰ, চিৰস্তাদাৰ, মৌজাদাৰ আদি শব্দৰ সুৰত আমাৰ অঞ্চলটোৰ বহুলোকে ‘কনট্ৰেকটৰ’ শব্দটোকো মান্যতা প্ৰদান কৰি ‘কনটেকদাৰ’ বুলি কয়৷ পাছে দুবাৰ মেট্ৰিক দিয়াৰ পিছত সি আৰু পঢ়াশুনাৰ কথা নাভাবিলে৷ যিকেইটা ব্যৱসায়ৰ প্ৰতি অসমীয়া শিক্ষিত ডেকাল’ৰাৰ এটা সময়ত আগ্ৰহৰ অন্ত নাছিল সেইকেইটা হৈছে– ফ’ৰ জিৰ’ চেভেন গাড়ীৰ ব্যৱসায়, পি-চি-অ’ৰ ব্যৱসায়, কেবল টিভিৰ ব্যৱসায় আৰু ছিক্স-জিৰ’-ছেভেন নামৰ মাল টনা গাড়ীৰ ব্যৱসায়৷ কৃষ্ণই আটাইকেইটা কৰিছে৷\nপঢ়াশুনা একতীয়া কৰি থৈ প্ৰথমে কৃষ্ণই গাড়ী কিনিবলৈ বেংকৰ লোন এটাৰ ব্যৱস্থা কৰিলে৷ এদিন “হৰকদেউ মটৰ্ছ”-ৰ পৰা অনা সৰৱ-নতুন “ফ’ৰ-জিৰ-ছেভেন”এখন আহি কৃষ্ণহঁতৰ ঘৰৰ পদূলিত ৰ’লহি৷ তেতিয়া সিহঁতৰ পদূলিত গেইট্ নাছিল, নঙলা আছিল৷ চুবুৰীটোৰ ৰঙেই সলনি হৈ গ’ল৷ আমাৰ গাঁৱলৈ সোমাই অহা আলিবাটটো মটৰগাড়ীৰ বাবে একেবাৰে প্ৰশস্ত নাছিল৷ কিন্তু উৎসাহৰ আতিশয্যত গঞাই ভৰালঘৰৰ চিকৰ সাজিবলৈ আনি থোৱা কাঠৰ টুকুৰা আৰু বাটামৰ টুকুৰা আনি ৰাস্তাৰ বোকাৰ ওপৰত পাৰি দি কৃষ্ণৰ গাড়ী চলাচল কৰিবলৈ বাট উলিয়াই দিছিল৷ কেইবাঘৰতো অভিভাৱকসকলে নিজৰ ল’ৰাছোৱালীক চকুৰ আগতে থকা এটা আদৰ্শ দেখুৱাইছিল – দেখিছ, পঢ়াশুনাই আচল কথা নহয়, বুদ্ধি-বৃত্তি থাকিলে মানুহৰ জীৱনত উন্নতি অপৰিহাৰ্য!\nগাড়ী কিনাৰ কেইমাহমানৰ পিছতে কৃষ্ণই অনুমান কৰিলে গোটেই মাহটো গাড়ী চলাই পোৱা ধনৰ প্ৰায় গোটেইখিনি কিষ্টি দিওঁতেই যায়৷ মাজে মাজে সাঁচতীয়া ধনো লগত যোগ দিব লগা হয়৷ লাভ যদি হৈছে সেইয়া হৈছে একমাত্ৰ হৰকদেউ মটৰ্ছৰ! তাৰ পিছৰ বছৰ মই কেইবাদিনো থকাকৈ ঘৰলৈ গৈছিলো৷ কৃষ্ণই এদিন গাঁৱলীয়া বেংকৰ পৰা প্ৰ-পত্ৰ এখন হাতত লৈ পোনে পোনে আমাৰ ঘৰ ওলালহি৷ মহন্ত চৰকাৰে হেনো শিক্ষিত আৰু অৰ্ধ-শিক্ষিত যুৱকসকলক খেতি কৰিবলৈ ধন ধাৰলৈ দিব, নামমাত্ৰ সুদত৷ তিনিবছৰৰ ভিতৰত পৰিশোধ কৰিব লাগিব৷ পইচা কেইটা উলিয়াব পাৰিলে গাড়ীখন বিক্ৰি কৰা টকাৰ লগত যোগ দি গাড়ীৰ ঋণটোৰ পৰা কৃষ্ণই পৰিত্ৰাণ পাব৷\n- ‘দেচোন, ফৰ্মখন ভালকে পূৰাই দে৷ আমাৰ বাৰিচুকৰ শাকনি দৰাতে বাম-খেতি কৰিম বুলি দেখুৱাই দে!’\n- হেৰৌ মৰিবি তই৷ খেতি চাবলৈ বেংকৰ পৰা মানুহ আহিলে কি কৰিবি? – মই আচৰিত হৈ সুধিলোঁ৷\n- বেংকৰ মানুহ আহিবই৷ তেতিয়া খেতি বান্দৰে খালে বুলি কৈ দিলেই হ’ল৷ চৰকাৰেনো বান্দৰ খেদিবলৈ কিডাল কৰিছে!\nপিছত শুনিছিলো, কৃষ্ণই লোনটো পাইছিল৷ কেইবাবাৰো অহাৰ পিছত শেষলৈ বেংকৰ মানুহ নহা হ’ল৷ ইতিমধ্যেই কৃষ্ণই সংগঠনত যোগদান কৰি ঘৰৰ পৰা কিছুদিন নোহোৱা হ’ল৷ মাজে মাজে ভুটুংকৈ ওলাইহি, সকলোৱে সমীহ কৰি চায়৷ আগতে তই বুলি ডাবি ধমকি দিয়া মাষ্টৰেও তেতিয়া তুমি বুলি মাতে৷ কলিয়াবেজৰ সৰুটো পুতেক কণল’ৰাৰ হাতটো লৰ৷ এঘৰৰ তামোলগছ এজোপাত তামোল চুৰ কৰিবলৈ গৈ গছৰ ওপৰত থাকোঁতেই ধৰা পৰিল৷ গাঁৱৰ পিলিঙা এজাকে ল’ৰাটো ধৰি বান্ধি কৃষ্ণৰ ওচৰলৈ লৈ আনিলে৷ কৃষ্ণই পাতল সুৰেৰেহে কৈছিল –‘তিনিআলিত ছঘন্টা কাণত ধৰি আঠু কাঢ়ি থাক যা৷’ তাৰ পিছত কণল’ৰাক কোনেও জোৰ দি ধৰিব লগা নহ’ল৷ মাজতে এবাৰ এক মিনিটমানৰ বাবে সৰুপানী চুবলৈ উঠি যোৱাৰ বাদে সম্পূৰ্ণ ছঘন্টা সি কাণত ধৰি আঠু কাঢ়ি থাকিছিল৷ সেই অধ্যায়ৰ অভিজ্ঞতা সোঁৱৰণ কৰি সি কেতিয়াবা মোৰ আগত আক্ষেপ কৰি কয় – ‘বুইছ, প্লাষ্টিকৰ বস্তাত ভৰাই মোনে মানে টকাৰ টোপোলা ইঠাইৰ পৰা সিঠাইলৈ নিলোঁ, তাৰে যদি এবস্তা পুতি থ’লোহেঁতেন, আজি মোৰ দিনেই বেলেগ হৈ গ’লহেঁতেন, হাততে পাইও সুযোগটো গ্ৰহন কৰিব নোৱাৰিলো, এতিয়া ভাবিলে নিজৰ গালতে চৰিয়াই দিবৰ মন যায়৷’\nঘৰলৈ গ’লেই জেঠাইয়ে তাৰ বিয়াৰ কথা কয়৷ ছোৱালী তাৰ পচন্দ নহয়হে নহয়৷ কোনোবাজনী কেতোৰ ক’লা, কোনোবা আকৌ ঢেপ-ঢেপকৈ বগা, গাত তেজ আছেনে নাই ধৰিবই নোৱাৰি৷ কোনোবাজনী ইমান ক্ষীণ যে বতাহত উৰি যাব যেন লাগে৷ কোনোবাজনীৰ আকৌ চুলি ছুটী৷ এজনীক চাবলৈ যাওঁতেই মেক্সী পিন্ধি ওলাল! কেতিয়াবা ৰাশি নিমিলে, ৰাহিযোৰা নাহে৷ পূৱলৈ এজনী চাইছিল, যিহে দূৰ, দুৰটোৱেই ডাঙৰ কথা নহয়, কিন্তু দূৰত্বৰ যিটো ঘোকতত্ব, নোৱাৰি আৰু! মাহীয়েকে দেখুউৱা এজনীও পচন্দ হৈছিল কিন্তু ছোৱালীৰ দেউতাকে প্ৰথম দিনাই ক’লে – চোঁৱা, মোৰ ছোৱালী গৈ কিন্তু কুঁৱাৰ পৰা পানী তুলিবগৈ নোৱাৰে, আগতে ৰানিং ওৱাটাৰৰ ব্যৱস্থাটো কৰি লোৱা! সাতে সোতৰে হোৱাগৈ নাই, দিন গৈ আছে৷\nকেবোল টিভিৰ ব্যৱসায়টো সামৰি-সুতৰি থোৱাৰ পিছত এতিয়া কৃষ্ণই মিনি ট্ৰাক এখন লৈছে৷ গোটেইখিনি লোন নহয়, আধা৷ ড্ৰাইভাৰ এটাও ৰাখিছে, নিজেও চলায়৷ মাজে মাজে দূৰ-দূৰণিলৈ ভাড়া লৈ যায়৷ থাকে, মাহৰ শেষলৈ দুটামান নিজৰ হাততো থাকে৷ মনে বিচৰা ছোৱালী এজনী পালে বিয়াখন পাতিব পাৰি!\nৰঙিয়ালৈ ভাড়া এটা মাৰিছিল৷ ড্ৰাইভাৰ নাই কৃষ্ণই নিজেই চলাই গৈছে৷ ডেলিভাৰি দিওঁতে বহুত সময় গ’ল, সেয়ে গাড়ীখনৰ ছিটতে টোপনি মাৰি ৰাতিটো সি জিৰাই ল’লে৷ ঘৰত মাকেহে চিন্তা কৰি আছে নেকি! ঘৰ পাবলৈ আৰু অন্তত ছঘন্টা লাগিব৷ সোমেশ্বৰ বৰ্তাৰ ঘৰত টেলিফোন এটা হৈছে৷ তালৈকে ফোন এটা কৰি খবৰটো সৰকাই দিব পাৰিলে নিঃচিন্ত হৈ যাব পাৰি৷ ৰাস্তাৰ কাষৰ ‘পি-চি-অ’ এটাৰ সমূখত কৃষ্ণই গাড়ীখন ৰাখিলে৷\nনতুন পি-চি-অ’৷ ঘৰটোও নতুন৷ কাউন্টাৰত ছোৱালী এজনী বহি আছে, কাৰোবাৰ লগত ফোনত কথা পাতি আছে৷ কৃষ্ণ পোনে পোনে আইনাৰ বেৰা দিয়া সৰু খুপৰীটোলৈ আগবাঢ়িল৷\n- ‘অলপ ৰ’ব, বহক, এটাই লাইন৷’ ছোৱালীজনীয়ে ক’লে৷\nআপোনমনে তেওঁ কথা পাতিছে৷ সৰু সৰুকৈ৷ সংগীতৰ লয় কেইটাই হাতত হাত ধৰি পিচল বাটত হালি জালি খোজ কঢ়াৰ দৰে তাইৰ সৰু মাতটো ভাঁহি আহিছে৷ বৈ পৰা চেলাউৰি৷ অমৰাগুটিৰ দৰে ডাঙৰ, উজ্জ্বল চকু৷ বামুণৰ ঘৰৰ ছোৱালীৰ দৰে জোঙা নাক৷ মিহি সৰু ডালিমগুটীয়া দাঁত৷ কাণত সৰু খাৰুদুপাত পিন্ধিছে৷ চুলি দীঘল৷ সমূখৰ কেইডালমান কপালখনত পৰি থকাত তাইক হেমা মালিনী যেন লাগিছে৷ দেহৰ গঠনটো টেবুলখনে ঢাকি ধৰি আছে৷ কিন্তু যিখিনি ওলায় আছে তাতে দহৰ ভিতৰত এঘাৰ নম্বৰ দিব পাৰি৷ এক নম্বৰ এক্সট্ৰা, পৰিস্কাৰ পৰিচ্ছন্নতাৰ বাবে! ফোনটোৰ কথা কোৱা অংশটো তাই সিখন হাতেৰে ঢাকি ধৰিব খোজা নাই, অৰ্থাৎ প্ৰমিকৰ লগত তাই গোপন কথা পতা নাই!\nৰিছিভাৰটো নমাই থোৱাৰ লগে লগে কৃষ্ণ আগবাঢ়িল আৰু পোনে পোনে সুধিলে – তোমাৰ জন্মৰ তাৰিখটো কি বাৰু, তাৰিখ আৰু সময়টো কোৱাচোন ?\nআচৰিত হৈ ছোৱালীজনীয়ে সুধিলে – মানে, মানে, কিয়?\n- তোমাৰ ৰাশিটো কি ক’বা নেকি, নাজানা যদি দেউতাৰাৰ ফোন নম্বৰটোকে দিয়াচোন!\nPosted by Utpal Badol Baruah at 12:35 AM\nজীৱন বাটৰ ৰসঃ আকৌ সৰ্বেশ্বৰ ছাৰ (৫৩)\nজীৱন বাটৰ ৰসঃ আকৌ পূৰ্ণেশ্বৰ ছাৰ (৫২)\nযেতিয়া দেৱালে দেৱালে ষড়যন্ত্ৰ. . . . . .


kapil-sharma-shares-photos-of-new-set-of-popular-the-kapil-sharma-show-manju-b– News18 assam\nThe Kapil Sharma Show : 'দি কপিল শৰ্মা শ্বো'ৰ নতুন ছিজনৰ ধমাকাদাৰ ছেট সাজু, চাওক কেনে হ'ব নতুন ৰূপ\nimage: FB/Kapil Sharma\nঅৱশ্যে এতিয়ালৈ The Kapil Sharma Showৰ নতুন ছিজন কেতিয়াৰ পৰা আৰম্ভ হ'ব সেই কথা ৰাজহুৱা কৰা নাই কপিল শৰ্মা (Kapil Sharma) বা প্ৰযোজকেও।\nসমগ্ৰ ভাৰতেই নহ. বিদেশতো বেছ জনপ্ৰিয় 'দি কপিল শৰ্মা শ্বো' (The Kapil Sharma Show) অচিৰেই এক নতুন ৰূপত আহি আছে। জনপ্ৰিয় কমেডী শ্বোটোৰ নতুন ছিজনৰ বাবে সাজু কৰি তোলা হৈছে ধমাকাদাৰ ছেট। মঙলবাৰে কপিল শৰ্মাই নিজেই এই চালে চকু ৰোৱা নতুন ছেটৰ ফটো ছেয়াৰ কৰিছে।\nছচিয়েল মিডিয়াত নতুন ছিজনৰ নতুন ছেটৰ ফটো ছেয়াৰ কৰি কপিলে অনুৰাগীৰ পৰা বিচাৰিছে সহাৰি। অনুৰাগীক সুধিছে, " বন্ধুসকল, কেনেকুৱা হৈছে এই নতুন ছেট?"\nজুলাই মাহত কপিল শৰ্মাই ঘোষণা কৰিছিল যে অতি সোনকালেই 'দি কপিল শৰ্মা শ্বো' নতুন ৰূপত নতুন সাজত দৰ্শকৰ মাজলৈ আহিব। কপিলে তেওঁৰ আন সতীৰ্থ অভিনেতাসকলৰ সৈতে এখন ফটো শ্বেয়াৰ কৰি নতুন ছিজনৰ কথা ঘোষণা কৰিছিল আৰু মঙলবাৰে নতুন ছেটৰ ফটো শ্বেয়াৰ কৰি দৰ্শকৰ কৌতুহল নিৰসণ কৰিলে কপিলে।\nউল্লেখ্য যে ২০১৬ চনৰ ২৩ এপ্ৰিলত কপিল শৰ্মা শ্বোৰ প্ৰথম এপিছোড সম্প্ৰচাৰ হোৱাৰ পিছৰ পৰা দিনে দিনে দৰ্শকৰ মাজত অধিক জনপ্ৰিয় হৈ পৰিছে 'দি কপিল শৰ্মা শ্বো'। অৱশ্যে এতিয়ালৈ নতুন ছিজন কেতিয়াৰ পৰা আৰম্ভ হ'ব সেই কথা ৰাজহুৱা কৰা নাই কপিল শৰ্মা বা প্ৰযোজকেও।


চাকৰিৰ বাবে পতা পৰীক্ষা আৰু অসমীয়া যুৱচামৰ মনোভাৱঃ (-প্ৰতাপ প্ৰতীম বৰুৱা) - সাহিত্য ডট অৰ্গ\nচাকৰিৰ বাবে পতা পৰীক্ষা আৰু অসমীয়া যুৱচামৰ মনোভাৱঃ (-প্ৰতাপ প্ৰতীম বৰুৱা)\nসাধাৰণতে দেখা যায় যে আমাৰ সাধাৰণ অসমীয়া লৰা-ছোৱালীখিনিয়ে কোনো আগতীয়া পৰিকল্পনা আৰু প্ৰস্তুতি নোহোৱাকৈ চাকৰিৰ বাবে পতা পৰীক্ষাবিলাকত অৱতীৰ্ণ হয়। ফলত বেছিভাগেই কৄতকাৰ্য্তা লাভ কৰিব নোৱাৰে। আৰু দুবাৰমান অকৄতকাৰ্য্য হোৱাৰ পিছ্ত হয় পৰীক্ষাবিলাকলৈ ভয় কৰে নহয় পৰীক্ষাবোৰ ভেকোভাওনা বুলি নিজকে আৰু আনক সান্ত্বনা (?) দিয়ে। ইফালে নিজৰ বয়স বেছি হৈ যায় আৰু এটা সময় আহে যেতিয়া হঠাৎ এদিন আৱিষ্কাৰ কৰে যে এতিয়া চাকৰি পোৱাৰ বয়সেই নাই।\nমোৰ মতে দ্বাদশ শ্ৰেণীৰ পৰীক্ষা পা্ছ কৰি স্নাতক শ্ৰেণীত নামভৰ্ত্তিৰ পিছতেই ছাত্ৰ-ছাত্ৰীসকলে ভবিষ্যতৰ চাকৰিৰ কথা চিন্তা কৰা ভাল । (যিহেতু স্নাতক হোৱাৰ পিছতেই চাকৰিৰ দুৱাৰখন খোল খাই যায়।) স্নাতক শ্ৰেণীৰ পঢ়াৰ লগে লগে ছাত্ৰ-ছাত্ৰীসকলে চাকৰিৰ বাবে পতা প্ৰতিযোগিতামূলক পৰীক্ষাবিলাকৰ বাবে (যেনে – বেংক, আয়কৰ বিভাগ, পুলিচ বিভাগ, বিভিন্ন কেন্দ্ৰীয় চৰকাৰৰ সংস্থা, বিভিন্ন বীমা কোম্পানী, আদি ) নিজকে প্ৰস্তুত কৰা ভাল। তিনিজন বা চাৰিজন ছাত্ৰ-ছাত্ৰীয়ে মিলি একো একোটা সৰু সৰু ষ্টাডি গ্ৰুপ পাতি ল’ব পাৰে। প্ৰয়োজনীয় কিতাপ, চি.ডি. আদি গোটেইকেইজনে মিলি কিনিলে গাইপতি খৰছ কমকৈ পৰিব। নিজৰ চহৰত থকা জনা-শুনা ব্যক্তিসকলৰপৰা (যেনে – মহাবিদ্যালয়ৰ শিক্ষক, বেংকৰ মেনেজাৰ, বিভিন্ন কোম্পানীৰ উচ্চ পদস্থ বিষয়া আদি) মাজে মাজে সহায় ল’ব লাগে। আগ্ৰহেৰে আৰু ভদ্ৰভাৱে কাৰোবাক অনুৰোধ কৰিলে সকলোৱে নিশ্চয় সহায় কৰিব।\nএনেকৈ প্ৰস্তুতি চলাই স্নাতক হোৱাৰ পাছতেই যদি পৰীক্ষাবিলাকত অৱতীৰ্ণ হোৱা যায়, তেন্তে কৄতকাৰ্য্তা লাভ কৰাৰ সম্ভাৱনা বহুত বাঢ়ি যাব। যিমান সোনকালে চাকৰি পোৱা যায় সিমানে ভাল। চাকৰি পোৱাৰ পিছতো স্নাতকোত্তৰ ডিগ্ৰীৰ বাবে বা তাতোকৈও ওপৰৰ পঢ়া-শুনা কৰিব পাৰি।|\n← স্থাপত্যবিদ্যা আৰু অসম প্ৰসংগ: ১ (-ঋষীৰাজ শৰ্মা)\nচকৰীফেঁটী বুৰঞ্জীৰ বিষয়ে (মধুমিতা শইকীয়া) →\nসাময়িক প্ৰসংগ (অজয় লাল দত্ত)\nচুটি গল্প আৰু বেজবৰুৱাৰ 'পাটমুগী' (প্ৰাণজ্যোতি নাথ)\nডাক – প্ৰবচন\nDecember 16, 2011 March 10, 2021 0


অসম আৰক্ষীত ব্যাপক সালসলনি\nবিশ্বনাথত নাগৰিকত্ব সংশোধনী বিধেয়ক ২০১৬ বিৰুদ্ধে উকীল সন্থাৰ প্ৰতিবাদ\nঅৱশেষত মুকলি আকাশৰ তলত টিমনহাবি চাহ বাগিচাৰ পৰিচালক\nJanuary 11, 2019 অসম খবৰ 0\n৪৯ গৰাকী আৰক্ষী অধীক্ষকক ৰদবদল-পদোন্নতি। অসম আৰক্ষীৰ পূব মণ্ডলৰ জি আই জিলৈ...\nঅৱশেষত মুকলি আকাশৰ তললৈ আহিল চৰাইদেউ জিলাৰ টিমনহাবি চাহ বাগিচাৰ পৰিচালক নোমল...\nBreaking News LIVE BREAKING বিশেষ সংবাদ\nJanuary 9, 2019 Asom Khobor 0\nঅগপৰ ৩ মন্ত্ৰী অতুল বৰা, ফণীভূষণ আৰু কেশৱ মহন্তই মুখ্যমন্ত্ৰীক দাখিল কৰিলে পদত্যাগ পত্ৰ\nঅগপৰ ৩ মন্ত্ৰী অতুল বৰা, ফণীভূষণ আৰু কেশৱ মহন্তই মুখ্যমন্ত্ৰীক দাখিল কৰিলে...\nঅগপৰ ৩ মন্ত্ৰীয়ে ত্যাগ কৰিলে চৰকাৰী বাহন, নিৰাপত্তাৰক্ষী\nঅগপৰ ৩ মন্ত্ৰীয়ে ত্যাগ কৰিলে চৰকাৰী বাহন, নিৰাপত্তাৰক্ষী অগপৰ ৩ মন্ত্ৰীয়ে...\nJanuary 7, 2019 Asom Khobor 0\nঅসমবাসীক দিয়া প্ৰতিশ্ৰুতি ৰক্ষা কৰি আঞ্চলিক দল অগপই আজি বিজেপিৰ সৈতে...\nভোগালীত কাজিৰঙাৰ বনকৰ্মীলৈ উদ্যান কৰ্তৃপক্ষৰ পৰা...\nজামুগুৰিহাটত নাগৰিকত্ব সংশোধনী বিধেয়কৰ বিৰুদ্ধে যুৱ-ছাত্ৰৰ...\nবিশ্বনাথত নাগৰিকত্ব সংশোধনী বিধেয়ক ২০১৬ বিৰুদ্ধে...\nপঞ্চায়ত নিৰ্বাচনৰ প্ৰচাৰত চৰকাৰী শিক্ষক জড়িত অভিযোগ তীব্ৰ প্ৰতিক্ৰিয়া জাতীয়তাবাদী যুৱ পৰিষদৰ বিশ্বনাথৰ বিহালীত অব্যাহত আছে যোৱা পঞ্চায়ত নিৰ্বাচনত চৰকাৰী শিক্ষক প্ৰত্যক্ষ ভাৱে পঞ্চায়ত নিৰ্বাচনত জড়িত হৈ প্ৰচাৰ চলোৱা আৰু...\nসমূহ ৰাইজলৈ ভোগালী বিহুৰ শুভেচ্ছা জনালোঁ…\n৪৯ গৰাকী আৰক্ষী অধীক্ষকক ৰদবদল-পদোন্নতি। অসম আৰক্ষীৰ পূব মণ্ডলৰ জি আই জিলৈ কাৰ্বি আংলঙৰ আৰক্ষী অধীক্ষক ডিএছপি গাঞ্জাৱালাক পদোন্নতি। শোণিতপুৰৰ আৰক্ষী অধীক্ষক পৃথ্বীপাল সিঙক পদোন্নতিসহ ডি আই জি (নিৰাপত্তা) পদলৈ বদলি। বিটিএডিৰ ডি আই জি পদলৈ সত্যজিত হাজৰিকাক পদোন্নতি। শ্যামলপ্ৰসাদ শইকীয়াক গৃহৰক্ষী বিভাগৰ ডি আই জি পদলৈ পদোন্নতি।...\nঅৱশেষত মুকলি আকাশৰ তললৈ আহিল চৰাইদেউ জিলাৰ টিমনহাবি...\nঅগপৰ ৩ মন্ত্ৰী অতুল বৰা, ফণীভূষণ আৰু কেশৱ...\nঅগপৰ ৩ মন্ত্ৰীয়ে ত্যাগ কৰিলে চৰকাৰী বাহন,...\nJanuary 3, 2019 অসম খবৰ 0\nবুঢ়াচাপৰি অভয়াৰণ্যত ডিএফঅ’ৰ গাড়ীত আক্ৰমণ\nনগাঁও জিলাৰ বুঢ়াচাপৰি অভয়াৰণ্যত ডি এফ অ’ৰ গাড়ীত...\nJanuary 3, 2019 ইয়াচিন আলি,বঙাইগাঁও 0\nকোচৰাজবংশীক জনজাতিকৰণৰ দাবীত ৮ জানুৱাৰীত আক্ৰাছুৰ ১২ ঘন্টীয়া অসম বন্ধৰ আহ্বান\nকোচৰাজবংশীক জনজাতিকৰণৰ দাবীত অহা ৮ জানুৱাৰীত ১২ ঘন্টীয়া...\nJanuary 14, 2019 ত্ৰিদিপ দাস, ষ্টাফ ৰিপ'ৰ্টাৰ, বিহালী 0\nভোগালীত কাজিৰঙাৰ বনকৰ্মীলৈ উদ্যান কৰ্তৃপক্ষৰ পৰা চিৰা পিঠা আৰু ক্ৰীমৰ টোপোলা আজি ভোগালীৰ উৰুকা ৷ সমগ্ৰ ৰাজ্য চাৰিওফালে উখল মাখল পৰিৱেশ ।মাঘ মানে ভোগ সকলোৱে আজি নিশা এসাঁজ ভাল কৈ খাব মিলিজুলি । এই ভোগৰ বিহু পৰা পৰিয়ালৰ মাজত উপভোগ কৰিব নাপায় কাজিৰঙা ৰাষ্ট্ৰীয় উদ্যানৰ...\nJanuary 13, 2019 জোন বৰা 0\nনাগৰিকত্ব সংশোধনী বিধেয়ক বাতিলৰ দাবীত সমগ্ৰ ৰাজ্য উত্তাল...\nJanuary 11, 2019 শ্ৰীমন্ত দাস,ষ্টাফ ৰিপৰ্টাৰ, বিশ্বনাথ 0\nনাগৰিকত্ব সংশোধনী বিধেয়ক ২০১৬ বিৰোধীতা কৰি আজি বিশ্বনাথৰ...\nনাগৰিকত্ব সংশোধনী বিধেয়ক ২০১৬ বাতিলৰ দবীত মৰাণ আঞ্চলিক ব্যৱসায়ী সন্থাৰ ৮ ঘন্টীয়া অনশন\nনাগৰিকত্ব সংশোধনী বিধেয়ক ২০১৬ বিৰোধীতা কৰি আজি বিশ্বনাথৰ উকীল সন্থাই এক প্ৰতিবাদী কাৰ্যাসূচী ৰূপায়ন কৰে। সমগ্র অসমৰ লগতে আজি কৰ্মবিৰতিৰ আৰু সমদলৰ জড়িয়তে উকীল সন্থাৰ কাৰ্যালয়ৰ সন্মুখত নাগৰিকত্ব বিল বাতিল কৰক, অবৈধ বাংলাদেশী হাই হাই, আদি শ্ল’গানে উত্তাল কৰি তুলে বিশ্বনাথৰ উকীল সন্থা কাৰ্যালয় । বিশ্বনাথৰ উকীল সন্থাৰ উদ্যোগত...\nJanuary 8, 2019 Asom Khobor 0\nবিশ্বনাথৰ বন বিভাগৰ নৰ্ডান ৰেঞ্জা কাৰ্যালয় লকআপত ৰহস্যজনক ভাৱে মৃত্যু চোৰাং চিকাৰী\nপৰিয়ালৰ অভিযোগ বধ বিষয়াক তিনি লাখ...\nশনিবাৰে শনি লাগিল বিহালী বাঘমৰা উন্নয়ন খণ্ড কাৰ্যালয় কৰ্মচাৰী\nJanuary 5, 2019 Asom Khobor 0\nশনিবাৰে শনি লাগিল বিহালী বাঘমৰা উন্নয়ন...\nনিউজ ডেস্কঃ ২৮ জানুৱাৰীৰ পুৱা ৯.৩০ বজাত অসম বিধান সভাৰ এখন অধিৱেশন দিছপুৰত অৱস্থিত অসম বিধান সভাৰ কক্ষত অনুষ্ঠিত হ’ব। অসম বিধান সভা সচিবালয়ৰ দ্বাৰা জাৰি কৰা এক অধিসূচনাত এই কথা প্ৰকাশ।\nDecember 27, 2018 অসম খবৰ 0\n১৭টা গল্পৰ সান্নিধ্যৰে ৰেণুমালা বৰা চেতিয়াৰ গ্রন্থ “আবেলিৰ ৰং “\nদিছপুৰ প্ৰেছক্লাবত আবেলিৰ ৰং গ্ৰন্থ উন্মোচনী সভাত ডঃ...\nঅসম চৰকাৰৰ কেবিনেট আজি এক গুৰুত্বপূৰ্ণ সভাত ২০১৯...\nKuno Jakob, an old man aged about 68 years belongs toasmall city near Munich,Germany. He is basicallyafarmer by profession but since last one and half years he started travelling around the world on foot only with his stuffs insideatwo wheeler luggage. He...\nনৱবৰ্ষৰ প্ৰথম দিনটোত নিজ পৰিয়ালৰ সৈতে বনভোজ খাই নহয় বিশ্বনাথৰ তিনিসুতিবাসীক চৰকাৰী আচনিৰ বিষয়ে অৱগত কৰিলে বিশ্বনাথ জিলা প্ৰশাসনে। নৱবৰ্ষৰ প্ৰথম দিনটোত সকলোৰে ইচ্ছা নিজ পৰিয়ালৰ সৈতে সুখে শান্তিৰে এসাঁজ খাই নৱবৰ্ষৰ পহিলা দিনতো স্মৰনীয় কৰি তোলাৰ ৷ কিন্তু বিশ্বনাথৰ সকলো প্ৰসাশনিক বিষয়াৰ গাত তত নাই ৷ উদেশ্য...\nDecember 29, 2018 লিটন বসাক 0\nউদুলি-মুদুলি পৰিবেশৰ মাজত চিৰাঙৰ দৈজিং উৎসৱ\nচিৰাং জিলাৰ খাগ্ৰাবাৰীৰ আই নৈৰ পাৰৰ উদুলি-মুদুলি পৰিবেশৰ...\nDecember 26, 2018 ধীৰজ উপাধ্যায়, বাক্সা 0\nমইনা পুখুৰী ভুইচম্পা দেৱী মন্দিৰঃ কিয় বিখ্যাত এই বিশেষ মন্দিৰটো !\nআপোনালোকে নিশ্চয় এটা কথা ভালদৰে জানে পুখুৰী, নৈ,...\nপৃথক কমতাপুৰ আৰু জনজাতি কৰণৰ দাবীত বঙাইগাঁও গান্ধী ময়দানত বিশাল গণ সমাবেশ (10,164)\nপঞ্চায়ত নিৰ্বাচন ২০১৮ঃ LIVE UPDATE (6,106)\nঅভিনয়েৰে জগত জিনাৰ সপোন যুৱ অভিনেতা পংকজ কুমাৰ শৰণীয়াৰ (5,803)\nবুঢ়াচাপৰি অভয়াৰণ্যত ডিএফঅ’ৰ গাড়ীত আক্ৰমণ (5,446)\nকাঠফুলা খেতিৰে আশাৰ ৰেঙণি কঢ়িয়াই আনিছে এজন উদ্যমী যুৱকে (5,052)\nThis Month : 11484\nThis Year : 11484\nTotal Users : 118319\nTotal views : 671280


ইৰ'চ - অসমীয়া ৱিকিপিডিয়া\nপ্ৰেম, বাসনা আৰু যৌনতা\nমাৰ্বলেৰে সজা পম্পেইৰ ইৰ'চৰ প্ৰতিমূৰ্ত্তি\nএৰিচ আৰু এফ্ৰোডাইটি, বা কেঅ'চ অৰ্থাৎ মহাশূণ্য\nহাৰম'নিয়া, ফ'ব'চ, ডেইম'চ, আৰু এণ্টিৰ'চ\nইৰ'চ (ইংৰাজী: Eros) হৈছে প্ৰাচীন গ্ৰীচৰ প্ৰেম আৰু যৌনতাৰ দেৱতা। তেওঁৰ ৰোমান সমকক্ষ হৈছে কিউপিড। প্ৰাৰম্ভিক কালত ইৰ'চক এক আদি দেৱতা হিচাপে বৰ্ণনা কৰা হৈছে। ইয়াৰ বিপৰীতে পিছৰ পৰ্যায়ৰ লিখনি আদিত তেওঁক সৌন্দৰ্যৰ দেৱী এফ্ৰোডাইটি আৰু যুদ্ধৰ দেৱতা এৰিচৰ পুত্ৰ বুলি আখ্যা দিয়া হৈছে। ইৰ'টিচ নামেৰে পৰিচিত ডেউকাযুক্ত প্ৰেমৰ দেৱতাসকল তেওঁৰ সহোদৰ।\nপৌৰাণিক গ্ৰীক সূত্ৰসমূহত ইৰ'চৰ উপস্থিতি বিভিন্নধৰণে দেখিবলৈ পোৱা যায়। প্ৰাৰম্ভিক কালৰ ৰচনা যেনে, ক'চম'গনি, দৰ্শনশাস্ত্ৰ, গ্ৰীক-ৰোমান ৰহস্য সম্পৰ্কীয় লেখনি আদিত ইৰ'চক এজন আদি দেৱতা হিচাপে উপস্থাপন কৰা হৈছে আৰু ব্ৰহ্মাণ্ডৰ সৃষ্টিৰ সৈতেও তেওঁৰ সম্পৰ্ক স্থাপন কৰা হৈছে। পিছৰ কালছোৱাৰ সূত্ৰসমূহত ইৰ'চক এফ্ৰোডাইটিৰ পুত্ৰ হিচাপে বৰ্ণনা কৰা হৈছে য'ত তেওঁৰ হস্তক্ষেপত দেৱতা আৰু মানৱৰ মাজত প্ৰায়েই অবৈধ প্ৰেম উৎপন্ন হৈছে। নৱজাগৰণৰ সময়ৰ ইৰ'চক যৌন শক্তিৰ এক মূৰ্তমান স্বৰূপ আৰু শিল্পী হিচাপে এক কমবয়সীয়া যুৱকৰ ৰূপত চিত্ৰায়িত কৰা হৈছে।\nপ্ৰাক-ধ্ৰুপদী কালৰ গ্ৰীচত ইৰ'চৰ উপাসকসকলৰ এক পন্থা আছিল যদিও এফ্ৰোডাইটিৰ পন্থাতকৈ ইয়াৰ গুৰুত্ব কম আছিল। অৱশ্যে পৰৱৰ্তী সময়ত থেছপি নামৰ ঠাইত ইৰ'চক এক উৰ্বৰতা সম্পৰ্কীয় পন্থাই উপাসনা কৰিছিল। এথেন্সত এফ্ৰোডাইটিৰ সৈতে ইৰ'চৰ উপাসনাৰ পন্থা জনপ্ৰিয় আছিল আৰু প্ৰতিমাহৰ চতুৰ্থ দিনটো হেৰাক্লিচ, হাৰ্মিচ আৰু এফ্ৰোডইটিৰ লগতে ইৰ'চৰ বাবেও পবিত্ৰ হিচাপে গণ্য কৰা হৈছিল।\nইৰ'চ আছিল ইৰ'টিচসকলৰ (ডেউকাধাৰী প্ৰেমৰ দেৱতাসকল) অন্যতম যাক পুৰুষৰ মাজত সমকামিতাৰ পৃষ্ঠপোষক হিচাপে গণ্য কৰা হৈছিল। হেৰাক্লিচ আৰু হাৰ্মিচৰ সৈতে ইৰ'চে সমকামিতা সন্দৰ্ভত গুৰুত্বপূৰ্ণ ভূমিকা পালন কৰিছিল য'ত তেওঁলোকে সমকামী পুৰুষসকলক সৌন্দৰ্য, নিষ্ঠা, শক্তি আৰু বাগ্মিতা প্ৰদান কৰিছিল।\n↑ A. Corso, Concerning the catalogue of Praxiteles' exhibition held in the Louvre. Conference paper presented at ИНДОЕВРОПЕЙСКОЕ ЯЗЫКОЗНАНИЕ И КЛАССИЧЕСКАЯ ФИЛОЛОГИЯ – 11 June 2007; p. 159\n↑ Mikalson, Jon D. (2015). The Sacred and Civil Calendar of the Athenian Year. Princeton University Press. পৃষ্ঠা. 186. ISBN 9781400870325. https://books.google.com/books?id=d4p9BgAAQBAJ&pg=PA186.\n↑ Conner, Randy P.; Sparks, David Hatfield; Sparks, Mariya (1998). Cassell's Encyclopedia of Queer Myth, Symbol and Spirit. প্ৰকাশক UK: Cassell. পৃষ্ঠা. 133. ISBN 0-304-70423-7.\n↑ Conner, Randy P.; Sparks, David Hatfield; Sparks, Mariya (1998). Cassell's Encyclopedia of Queer Myth, Symbol and Spirit. প্ৰকাশক UK: Cassell. পৃষ্ঠা. 132. ISBN 0-304-70423-7.\n"https://as.wikipedia.org/w/index.php?title=ইৰ%27চ&oldid=273871"ৰ পৰা অনা হৈছে\nএই পৃষ্ঠাখন 8 মে' 2021 তাৰিখে ১১:৩৭ বজাত অন্তিম সংশোধন কৰা হৈছিল।


২০১২: পৰ্যৱেক্ষণ আৰু উপলব্ধি | নীলা চৰাই: অনলাইন অসমীয়া সাহিত্য, কবিতা, গল্প, প্ৰবন্ধ\n২০১২: পৰ্যৱেক্ষণ আৰু উপলব্ধি\nDecember 31, 2012 September 1, 2016 পল্লৱপ্ৰাণ গোস্বামী0Comments পল্লৱপ্ৰাণ গোস্বামী, সমাজ, সম্পাদকীয়, সাহিত্য\nঅসমীয়া সাহিত্য জগতত বৈচিত্ৰ্যহীনতাৰে ২০১২ বছৰটো শেষ হ’ল। কথাষাৰ আমাৰ নিজস্ব উন্নাসিক মন্তব্য মাথোন নহয়, উত্তৰ-পূবৰ পৰা প্ৰকাশিত আৰু উত্তৰ-পূব সম্পৰ্কত প্ৰকাশিত গ্ৰন্থৰ আলোচনা আৰু পৰিচয়ৰ বাবে ৰুচিৰা আৰ্টছ ফাউণ্ডেচনে প্ৰকাশ কৰা ‘গ্ৰন্থ পৰিচিতি ২০১১-১২’ নামৰ গ্ৰন্থখনৰ সম্পাদকদ্বয় সঞ্জীৱ সভাপণ্ডিত আৰু অনুজ গোস্বামীৰো (“…গ্ৰন্থ পৰিচিতিৰ বাবে গোট খোৱা শ শ কিতাপলৈ যথেষ্ট আশাৰে বাট চোৱা হৈছিল। কিন্তু বিষয়বস্তুৰ মাজত নতুনত্ব তথা বৈচিত্ৰ্যৰ প্ৰাচুৰ্য দেখা নগ’ল। সংখ্যা কম। চেতনা জগাই তুলিব পৰা বা অজস্ৰ নতুন চিন্তাৰ বুৰবুৰণি তুলিব পৰা লেখা কম।”)। শ শ কিতাপৰ পঠন আৰু আলোচনা গ্ৰন্থনাৰ অভিজ্ঞতাৰ ভেটিত তেখেতসকলে এই অনুভৱেই প্ৰাপ্ত কৰিছে। ‘বৰ ফিকা হৈ গৈছে’ অসমীয়া সাহিত্য! ‘অমুক কলেজৰ তুমি তমুক হাজৰিকা’ৰ নিচিনা ধৰণেই এতিয়া ন-কবিসকলৰ কবিতাৰ মোক্ষ-সীমা। কবিতাক বাদ দি বাকী ফিকশ্যন শ্ৰেণীৰ সাহিত্যও একে ঠাইতে ৰৈ আছে— পুখুৰীৰ পানীৰ দৰে স্থিৰ। আমাৰ দৃষ্টিত, মানুহৰ অন্তৰ্জগতলৈ এতিয়াৰ অসমীয়া ফিকশ্যনে ভুমুকি মৰা দূৰৰে কথা, বহিৰ্জগতখনেই ভালকৈ প্ৰতিভাত কৰিব পৰা নাই। বৃহৎ নদীদ্বীপ বুলি গৰ্ব কৰা মাজুলীক লৈ, তাৰ জীৱন-যাত্ৰা, উদাসীন সত্ৰৰ ভকতসকলৰ জীৱন-যাত্ৰা, পোৱা-নোপোৱাক লৈ এখন সু-বৃহৎ উপন্যাস আজিলৈ ৰচিত হ’ল নে?\nনন-ফিকশ্যন বিভাগতো একেই। বৈচিত্ৰ্যহীন গতানুগতিক বিষয়ত অহেতুক বাগাড়ম্বৰ। আলোচনীৰ পাতত ‘অসমীয়া জাতীয় জীৱনত বাঁহগছ’ জাতীয় লেখা আৰু গ্ৰন্থাকাৰে ‘বাঁহী’,’চেতনা’তে থমকি ৰোৱা সাহিত্যালোচনা। অন্য ভাষী সাহিত্যিকসকলে বিবিধ বিষয় বিচাৰি পোৱা সময়ত আমাৰ সাহিত্যিকসকল কূপ-মণ্ডুক হৈ ৰ’ল কিয়?\nমানুহৰ আসুৰিক প্ৰবৃত্তি আৰু তাৰ নিকৰুণ ফলশ্ৰুতিৰে ২০১২ বছৰটো শেষ হ’ল। ক’ব খুজিছোঁ দিল্লীৰ গণ ধৰ্ষণ আৰু ধৰ্ষণৰ বলি ছোৱালীজনীৰ নিদাৰুণ মৃত্যুৰ কথা। ফেচবুকৰ পৰা (আনকি গুৱাহাটীৰ প্ৰতিবাদথলীতো প্ৰতিবাদকাৰীৰ হাতৰ লেপটপত ফেচবুক!) বলিউদলৈ এতিয়া প্ৰতিবাদৰ জোঁৱাৰ। এয়া শাম কাটিব, মানুহে পাহৰিব, আকৌ এটা কৰুণ ঘটনা ঘটিব (ভগৱানে নকৰক)! যিদৰে গুৱাহাটীৰ জি এছ ৰোডৰ শ্লীলতাহানিৰ ঘটনাতো দেশজুৰি প্ৰতিবাদৰ জোঁৱাৰ উঠিছিল— মানুহে পাহৰিছিল— দিল্লীৰ ঘটনা ঘটিছিল!\nএনে ধৰণৰ অমানৱীয় ঘটনাৰ মুখ্য পাত্ৰী নাৰীক লৈ অলেখ পানী ঘোলা হ’ব, হৈছে। নাৰীৰ চলন-ফুৰণ, পোছাক-পৰিচ্ছদ লৈ পক্ষে-বিপক্ষে অনেক আলোচনা হৈছে, হ’ব। আবেগ আৰু ইগ’ বাদ দি নাৰীসকলে কেইটামান কথা মানি লোৱাটো আৰু সেইমতে আচৰণ কৰাটো নাৰীৰ বাবেই মঙ্গলজনক—\n১. মানুহ প্ৰাথমিকভাৱে বন্য। সভ্যতা আৰু সমাজে তৈয়াৰ কৰা চামনিবোৰৰ তলত মানুহৰ বন্যতা শুইহে থাকে, সুযোগ পালেই ই জাঁপ মাৰি উঠে।\n২. প্ৰাকৃতিকভাৱেই পুৰুষ নাৰীতকৈ বলশালী (দলবান্ধি থাকিলেতো কথাই নাই)।\n৩. প্ৰাকৃতিভাৱেই পুৰুষেহে নাৰীক বলাৎকাৰ-ধৰ্ষণ কৰিব পাৰে।\nএই ধৰণৰ কথা-কাণ্ডখিনি উপলব্ধি কৰি তেনে ধৰণৰ পৰিস্থিতিৰ পৰা দূৰত অৱস্থান কৰিলে, আমাৰ বোধেৰে, নাৰীৰ মৰ্যাদা হ্ৰাস নাপায়।\nএতিয়া বলিউদৰ অভিনেত্ৰীসকলো (অভিনেতাসকলো) প্ৰতিবাদৰ দৌৰত। কিন্তু নাৰীক চৰম অমৰ্যাদাৰে উপস্থাপন কৰা বলিউদৰ চিনেমাৰ বিষয়ে এখেতসকলৰ ক’বলগীয়া নাই। বৰং সেইধৰণে উপস্থাপিত হ’বলৈ পাই যেন ধন্যহে। ‘চেক্স’ এতিয়া পৃথিৱীজুৰি অতি বেছি চাহিদা থকা এক পণ্য, যাৰ সু-বিপণনৰ দায়িত্ব বলিউদেও সুচাৰু ৰূপে পালন কৰিছে। আমাৰ ধাৰণা,— বলিউদৰ চিনেমা, টেলিভিচনৰ কিছু বিজ্ঞাপনেও চেক্স সম্পৰ্কত বিকৃত ৰুচিৰ জন্ম আৰু প্ৰতিপালন কৰাত গুৰুত্বপূৰ্ণ ভূমিকা পালন কৰিছে। আমাৰ ধাৰণা কিয়,— এই সম্পৰ্কত আচলতে সমাজবিজ্ঞানীৰ গৱেষণালব্ধ তথ্য আৰু বিশ্লেষণেই প্ৰকাশ পাব লাগিছিল।\nবিষয়-বৈচিত্ৰ্যহীনতাত ভোগা আমাৰ সাহিত্যিক আৰু সমাজবিজ্ঞানীসকলৰ এইবিলাক বিষয়ত একো কৰণীয়ই নাই নেকি?\nছবি: কংকণা ভূঞা (১৩ বছৰ)\n← অসমীয়া কৃষ্টিৰ চমু আভাস (৬)\nফাগুন নামি আহে মোৰ বুকুয়েদি →


jorhat-young-boy-dead-inside-choraideu-army-quarter-investigation-going-on-tvgoutam– News18 assam\nসেনাৰ জিম্মাত থকা অৱস্থাত মৃত্যু হৈছিল জয়ন্তৰ! হাতত AK47 লৈ থকা জয়ন্তৰ ফটোক লৈ সৃষ্টি বহু প্ৰশ্নৰ\nইটোৰ পিছত সিটো বিস্ফোৰক তথ্য পোহৰলৈ আহিছে বৰহোলাত সেনা অভিযানৰ পিছতে নিহত হোৱা জয়ন্ত বৰাৰ ঘটনা সন্দৰ্ভত।\nইটোৰ পিছত সিটো বিস্ফোৰক তথ্য পোহৰলৈ আহিছে বৰহোলাত সেনা অভিযানৰ পিছতে নিহত হোৱা জয়ন্ত বৰাৰ ঘটনা সন্দৰ্ভত। চৰাইদেউৰ পৰা সেনাবাহিনীৰ 244 ফিল্ড ৰেজিমেণ্টৰ এটা দল বৰহোলাৰ জয়ন্ত বৰাৰ বাসগৃহত যোৱা দেওবাৰৰ নিশা অভিযান চলাবলৈ কিয় আহিছিল সেই সন্দৰ্ভত পোহৰলৈ আহিছে এক বিস্ফোৰক তথ্য ।\nকেম'ফ্লেজ পোচাক পিন্ধি হাতত AK47 ৰাইফল লৈ তোলা জয়ন্তৰ এখন ফটোৱে চাঞ্চল্যৰ সৃষ্টি কৰিছে । ফটোখন জয়ন্তই ক'ত তুলিছিল তাক লৈ বৰ্তমান প্ৰশ্নৰ সৃষ্টি হৈছে। প্ৰশ্ন উঠিছে যে, উগ্ৰপন্থী সংগঠনৰ সৈতে সম্পৰ্ক আছিল নেকি জয়ন্তৰ? এই সন্দৰ্ভত ইউনিফাইড কামাণ্ডৰ বৈঠকৰ পিছত আৰক্ষী সঞ্চালক প্ৰধানগৰাকীয়েও মত ব্যক্ত কৰিছিল। জানিব পৰা মতে, এই ফটোখন জয়ন্তৰ মোবাইল ফোনত আছিল। আনহাতে এই ফটোখনৰ উৎস বা এইখন এডিট কৰা ফটো নেকি এই সকলোখিনি স্পষ্ট হ’ব তদন্তৰ পিছত।\n"এই ফটোখন জয়ন্তৰ মোবাইল ফোনটোত আছে বুলি গম পাইছো। সেনাবাহিনীৰ দলটোৰ হাতটো এই ফটোখন আছে। ফটোখনৰ উৎসকে ধৰি সকলো তথ্য ফৰেনছিক পৰীক্ষাৰ পিছতে পোহৰলৈ আহিব।", যোৰহাটৰ উপায়ুক্ত ৰশ্নী অপৰাঞ্জি কৰাটিয়ে এনেদৰে কয়।\nআনহাতে সেনাবাহিনীৰ অভিযানকাৰী দলটোৰ বিষয়াগৰাকী আছিল অসমৰ আৰু তেওঁ ভালদৰে অসমীয়াতে জয়ন্তৰ পৰিয়ালৰ সৈতে কথা পাতিছিল। ফলত এই অভিযান আৰক্ষীয়ে চলোৱা বুলি বহুলোকে ধাৰণা কৰিছিল। জয়ন্তক ঘৰৰ পৰা উঠাই নিয়াৰ পৰা JMCHত পোৱালৈকে সময়ৰ ব্যাৱধান আছিল প্ৰায় দুইৰ পৰা আঢ়ৈ ঘন্টা। আৰক্ষীক লগত লৈ যোৱা সেনাৰ দলটোৱে জয়ন্তক নিজৰ গাড়ীত উঠাই অনাৰ সময়তে জয়ন্তৰ স্বাস্থ্যৰ অৱনতি ঘটিছিল বুলি প্ৰাথমিক অনুসন্ধানত প্ৰকাশ পাইছে।\nএই অভিযান AFSPAৰ অধীনত চৰাইদেউস্থিত সেনাৰ 244 ফিল্ড ৰেজিমেণ্টৰ দলটোৱে চলাইছিল। এই অভিযান সেনাৰ নেতৃত্বত হোৱাৰ লগতে জয়ন্তৰ মৃত্যু সেনাৰ জিম্মাতে হৈছে বুলি প্ৰাথমিক অনুসন্ধানত পোহৰলৈ অহাৰ কথা জানিবলৈ দিছে যোৰহাটৰ উপায়ুক্তই। এই অভিযানৰ বিষয়ে নিয়ম অনুসৰি জিলা প্ৰশাসনক অৱগত কৰিব লাগে যদিও সেনাৰ দলটোৱে সেয়া কৰা নাছিল। AFSPA অধীনত এই অভিযান চলোৱা হৈছিল যদিও যোৰহাটৰ এলেকাত অভিযান চলোৱাৰ অনুমতি আছেনে নাই অৰ্থাৎ area of responsibilityত যোৰহাট আছেনে নাই সেই তথ্য লিখিত ৰূপত সেনাৰ উৰ্ধ্বতম কৰ্তৃপক্ষৰ পৰা যোৰহাটৰ জিলা উপায়ুক্তই বিচাৰিছে বুলি উপায়ুক্তগৰাকীয়ে জানিবলৈ দিছে।\nজয়ন্তই সেনাবাহিনীৰ সৈতে জড়িত কোনো লোকৰ সৈতে ফোনত সঘনাই কথা পাতি আহিছিল নেকি সেই প্ৰশ্নও উত্থাপন হৈছে। জয়ন্তৰ মোবাইল ফোনৰ তথ্যসমূহ বিশ্লেষণ কৰাৰ পিছত সেই কথা অচিৰেই তদন্তত পোহৰলৈ আহিব। ঘটনাৰ আগদিনা জয়ন্তই কাৰ সৈতে আৰু কিয় কথা পাতিছিল সেয়াও এই তদন্তত এক গুৰুত্বপূৰ্ণ সমল হ’ব।\nজয়ন্তৰ শৰীৰৰ গুৰুত্বপূৰ্ণ অঙ্গসমূহ ফৰেনছিক পৰীক্ষাৰ বাবে ইতিমধ্যে প্ৰেৰণ কৰা হৈছে। এই ৰিপৰ্ট অহাৰ পিছতে পোহৰলৈ আহিব মৃত্যুৰ প্ৰকৃত কাৰণ ।\nFirst published: June 19, 2020, 22:26 IST


ATMত টাৰ্গেট যুৱতী-মহিলা আৰু বয়োজ্যেষ্ঠ লোক! ৰাজ্যত পিয়াপি দি ফুৰিছে বহিঃ ৰাজ্যৰ প্ৰৱঞ্চকৰ দলে! জালত পৰা চাৰি যুৱকৰ স্বীকাৰোক্তিয়ে টোপনি হৰিছে আৰক্ষীৰ... ATM-loot-dacoit-follow-a-different-way-borpeta-police-arrest-4-tvniranjan-hb– News18 assam\nATMত টাৰ্গেট যুৱতী-মহিলা আৰু বয়োজ্যেষ্ঠ লোক! ৰাজ্যত পিয়াপি দি ফুৰিছে বহিঃ ৰাজ্যৰ প্ৰৱঞ্চকৰ দলে! জালত পৰা চাৰি যুৱকৰ স্বীকাৰোক্তিয়ে টোপনি হৰিছে আৰক্ষীৰ...\nটাৰ্গেট কৰি লোৱা ATMটো বিকল কৰি লয় প্ৰৱঞ্চকৰ দলটোৱে ৷ আৰু ATMটোৱে কাম নকৰা দেখুৱাই সহায় কৰাৰ চলেৰে প্ৰৱঞ্চনাৰ জাল পেলাই দলটোৱে ৷\nLast Updated : April 08, 2022, 15:58 IST\nৰাজ্যত পিয়াপি দিছে বহিঃ ৰাজ্যৰ প্ৰৱঞ্চকৰ দলে ৷ প্ৰৱঞ্চকৰ দলটেৱে প্ৰৱঞ্চনাৰ পূৰ্বে বিকল কৰি থয় ATM ৷ গুৱাহাটী, আজাৰা, দদৰা, বৰপেটাৰ বিভিন্ন অঞ্চলত প্ৰৱঞ্চকৰ দলটোৱে লুটিলে লক্ষ লক্ষ টকা ৷ বৰপেটাত গ্ৰেপ্তাৰ হোৱা বহিঃ ৰাজ্যৰ ৩ প্ৰৱঞ্চকে জেৰাত স্বীকাৰ কৰিছে বহু গুৰুত্বপূৰ্ণ তথ্য ৷\nমূলতঃ ATMৰ পৰা টকা উলিয়াবলৈ যোৱা যুৱতী, মহিলা আৰু বয়েজ্যেষ্ঠ লোকক টাৰ্গেট কৰি ডেবিট কাৰ্ড প্ৰৱঞ্চনাৰে লুটিছে লক্ষ লক্ষ টকা ৷ বৰপেটাত বহিঃৰাজ্যৰ তিনি প্ৰৱঞ্চক আৰক্ষীৰ জালত পৰাৰ পিছতেই পোহৰলৈ আহিছে প্ৰৱঞ্চনাৰ বহু ভয়াৱহ তথ্য ৷\nবৰপেটা চহৰৰ SBIৰ এটা ATMৰ পৰা ধন উলিওৱাৰ সময়ত কৌশলেৰে গ্ৰাহকৰ ডেবিট কাৰ্ড সলনি কৰি ধন লুট কৰাৰ কাৰ্যত জড়িত বহিঃৰাজ্যৰ প্ৰৱঞ্চকৰ দল এটা ৫ এপ্ৰিলত গ্ৰেপ্তাৰ হৈছিল বৰপেটাত ৷ এগৰাকী মহিলাৰ পৰা কৌশলেৰে ডেবিট কাৰ্ড সলনি কৰি বহিঃ ৰাজ্যৰ তিনিজনীয়া প্ৰৱঞ্চকৰ দল এটাই ৩০ হাজাৰ টকা উলিয়াই নিয়াৰ পিছতে আৰক্ষীৰ জালত পৰিছিল দিল্লীৰ চুলতানপুৰীৰ মুকেশ, গোবিন্দ সিং আৰু হাৰিয়ানাৰ চান্নি ৷\nআনহাতে প্ৰৱঞ্চকৰ দলটোৰ পৰা উদ্ধাৰ হৈছিল ৩০ খন চুৰি ডেবিট কাৰ্ড আৰু HR 12K 3473 নম্বৰৰ এখন চাৰিচকীয়া বাহন ৷ প্ৰৱঞ্চকৰ দলটোৰ পৰা উদ্ধাৰ হোৱা চুৰি ডেবিট কাৰ্ড সমূহৰ সূত্ৰ ধৰি তদন্ত আগবঢ়াই নিছে বৰপেটা আৰক্ষীয়ে ৷ ইফালে ঘটনা পোহৰলৈ অহাৰ পিছতে শুকুৰবাৰে বৰপেটা সদৰ থানাত উপস্থিত হ'ল গুৱাহাটীৰ এগৰাকী যুৱতী ৷ বকোৰ এখন মহাবিদ্যালয়ৰ অধ্যাপিকা হিচাপে কৰ্মৰত যুৱতীগৰাকীৰ ডেবিট কাৰ্ডখন উদ্ধাৰ হয় প্ৰৱঞ্চকৰ দলটোৰ হাতত ৷\nআজি বৰপেটাত উপস্থিত হৈ যুৱতীগৰাকীয়ে জনোৱা মতে- আজাৰাৰ এটা ATM ৰ পৰা তেওঁৰ ডেবিট কাৰ্ডখন সলনি কৰি উক্ত প্ৰৱঞ্চকৰ দলটোৱে উলিয়াই নিছিল ১ লাখ ৭ হাজাৰ টকা ৷\nATM লৈ অহা যুৱতী, মহিলা বা বয়োজ্যেষ্ঠ লোকক টাৰ্গেট কৰি টকা উলিওৱাত সহায় কৰাৰ চলেৰে কৌশলেৰে ডেবিট কাৰ্ডখন সলনি কৰি প্ৰৱঞ্চকৰ দলটোৱে উলিয়াই নিয়ে বেংকত জমা থকা গ্ৰাহকৰ ধন ৷ প্ৰৱঞ্চকৰ দলটোৰ পৰা ইতিমধ্যে টকা ট্ৰেঞ্চফাৰ কৰা এটা Paytm জব্দ কৰা হৈছে ৷ লক্ষ্যণীয়ভাৱে যিটো Paytm ৰে প্ৰৱঞ্চকৰ দলটোৱে টকা ট্ৰেঞ্চফাৰ কৰে বা নগদ টকা উলিয়ায় সেই Paytmটো দিল্লীৰ AMBA ENTERPRISES নামৰ এটা ব্যৱসায়িক সংস্থাৰ সৈতে জড়িত আছে ৷\nযুৱতী অধ্যাপিকাগৰাকীৰ সন্দেহ— টাৰ্গেট কৰি লোৱা ATMটো বিকল কৰি লয় প্ৰৱঞ্চকৰ দলটোৱে ৷ আৰু ATMটোৱে কাম নকৰা দেখুৱাই সহায় কৰাৰ চলেৰে প্ৰৱঞ্চনাৰ জাল পেলাই দলটোৱে ৷\nFirst published: April 08, 2022, 15:58 IST\nATM LootCyber CrimeDacoitFraud


আজি হৰেন মাষ্টৰৰ কাৰনে বৰ দুখৰ দিন ৷ তেখেতৰ দুখত গোটেই গাওঁখনৰ লগতে ময়ো সমভাগী ৷ তথাপিও দেখোন মই অকনমান হ’লেও আনন্দ পাইছো ৷ এই হৰেন মাষ্টৰ আৰু তেখেতৰ লৰা ৰূপম মানে সোনৰ কাৰনে মোৰ জীবনটোত কমখন অশান্তি হোৱা নাই !!!!!\nগুৱাহাটীৰ নাতিদূৰৈত মোৰ ওপজা ঠাইখন ৷ আমাৰ ঘৰৰ একাষে হৰেন মাষ্টৰৰ ঘৰ ৷ হৰেন মাষ্টৰ আমাৰ স্থানীয় হাইস্কুলখনৰ হেডমাষ্টৰ ৷ আমাৰ দেউতা, এটা চৰকাৰী অফিছত কাম কৰা সৰু চাকৰীয়াল ৷ দেউতাৰ চাকৰি আকৌ মাৰঘেৰিটাত, তেখেত তাতেই থাকে ৷ দেউতাই দৰমহাটো পোৱাৰ পাছতে মাহৰ প্ৰথম সপ্তাহত ঘৰলৈ আহে ৷\nদেউতা আহি ঘৰ পোৱাৰ লগে লগেই হৰেন মাষ্টৰে ক’ব,‘নিত্যা, তোৰ লৰাৰ একো নহ’ব !হেৰৌ তাৰ পঢ়াত দেখোন অকনো মন নাই ৷ আমাৰ সোনক দেখা নাই ? একে লগৰ লৰা,সোনে ইমান পাৰে আৰু তোৰ এই গৰুটোৰ মগজুত দেখিছো গোবৰো নাই ৷’\nহৈ যায় আৰু !!!\nৰাতি দেউতাই পানী টুপি ধৰি আহি এচাৰিৰে মোৰ পিঠিত ডবা কোবাই দিয়ে ৷\nমুঠতে এই সোন আৰু হৰেন মাষ্টৰৰ কাৰনেই মই সদায় প্ৰাৰ্থনা কৰিব লাগে,‘এইবাৰ দেউতাই যাতে দৰমহা নাপায় !’\nলাহে লাহে মই সমনীয়া হ’লেও সোনৰ পৰা আতৰি থকা হ’লো ৷ পিছে কথাটো নোহোৱা নহয় যে যিমানে সময় আগবাঢ়িছে সিমানে সোনো পঢ়াত আগবাঢ়িছে আৰু মই পিছ পৰি ৷ মেট্ৰিকত সোনে ফাৰ্ষ্ট ডিভিজন পালে আৰু মই কোনোমতে চুচৰি বাগৰি পাছ কৰিলো ৷\nতাৰ পাছত সোন পালে গৈ গুৱাহাটী আৰু মই ওচৰৰে হায়াৰ চেকেন্ডৰীখনত নাম লগালো ৷\nতেতিয়া দেউতা আহিলে হৰেন মাষ্টৰে কয়,‘নিত্যা, বুজিছ লৰা পঢ়াব লাগে গুৱাহাটীত ৷ তইনো অজিতক কিয় ইয়াতে ৰাখিলি ? অবশ্যে তোৰ লৰাই যি ৰিজাল্ট কৰিলে সি আৰু কিনো পঢ়া শুনা কৰিব ? ঠিকেই আছে দে ৷’\nতেতিয়ালৈ আমাৰ ৰিজাল্ট দিয়া কেইবামাহো হৈ গ’ল ৷ হৰেন মাষ্টৰে বাৰে বাৰে কথাখিনি দেউতাক কিয় শুনাই সেই কথা তেওঁহ জানিব ৷ ডাঙৰ হ’লো বুলি ৰাতি দেউতাই পানী টুপি ধৰি আহি এচাৰিৰে পিঠিত ডবা নোকোবোৱা হ’ল ৷ কিন্তু হ’লে নো কি হ’ব ? ৰাতি টোপনি নোযোৱালৈকে দেউতাই অনৰ্গল গালি পাৰি থাকে,‘লৰা হ’লে সোনৰ দৰে হ’ব লাগে, গুৱাহাটীত পঢ়িব লাগে, আৰু আমাৰ লাট চাহাবক চোৱা, ……..’\nকেতিয়াবা ভাবো এনেকৈ বকি থকাতকৈ দুকোবমান দি দিয়া হ’লেই ভাল আছিল,\nকেতিয়াবা ভাবো পলাই যাওঁ নেকি ঘৰৰ পৰা,\nকেতিয়াবা ভাবো এইবাৰ সোন ঘৰলৈ আহিলে তাক মাৰিয়ে পেলাম নেকি,\nকেতিয়াবা ভাবো এদিন ভগৱানে বাৰু চকু মেলি চাবগৈ নে …………\nবছৰ বাগৰিল ৷ সোন কিবা পঢ়িবলৈ বুলি মাদ্ৰাজ পালেগৈ আৰু মই পঢ়া সামৰিব লগীয়া হ’ল হায়াৰ ছেকেন্ডেৰীৰ দেওনা পাৰ হ’ব নোৱাৰি ৷\nসেইবাৰ পাছে হৰেন মাষ্টৰে ভাল কাম এটা কৰিলে ৷ দেউতা ঘৰলৈ আহোতে ক’লে,‘নিত্যা, এই অজিতৰ কাৰনে কিবা এটা কৰি দে ৷ তোৰ চাকৰিও আৰু বেছি দিন নাই ৷ তাৰতো পঢ়া—শুনা নহব ৷ তাক অ’ট এখনকে কিনি দে ৷ যদি চলাব পাৰে সেইখন চলায়ে খাব আৰু সি ৷’\nদেউতায়ো হৰেন মাষ্টৰৰ কথামতেই পি.ফ.ৰ টকাৰে মোক বাজাজ অ’ট এখন কিনি দিলে ৷\nমই অ’টখন কিনাৰ দিনায়ে মনতে ভাবিছিলো,‘হৰেন মাষ্টৰৰ এই ঋণ এদিন পৰিশোধ কৰিব লাগিব ৷’\nবহুবছৰ মাদ্ৰাজত কিবা পঢ়াৰ পাছত সোন এদিন ঘুৰি আহিল ৷ সি তাত কি পঢ়িলে নাজানো ৷ কিন্তু ঘুৰি অহাৰ পাছত সি দেখিবলৈ হিপ্পীটোৰ দৰে হ’ল আৰু তাৰ কানত গজালৰ দৰে এপাট কানফুলি আছিল ৷ ইমান পঢ়াৰ পাছত সি কিন্তু ক’তো একো চাকৰি কৰা নেদেখিলো ৷\nসি কিন্তু এখন Rx100 মটৰ ছাইকেল কিনিলে ৷ সেইখনলৈ ৰাতিপূৱাই সি গুৱাহাটীলৈ যায় আৰু ৰাতি ঘুৰি আহে অলপ ৰঙীনহৈ ৷ সি গুৱাহাটীতনো কি কৰে, ক’ত পইছা পায় কোনেও একো নাজানে ৷ লাহে লাহে পাছে হৰেন মাষ্টৰেও সোনৰ কথা দেউতাৰ আগত নোকোৱা হ’ল ৷\n‘অজিত আৰু কিমান সময় লাগিব ?’— হৰেন মাষ্টৰে মোৰ পিঠিত টুকুৰিয়াই সুধিলে ৷\nআজিৰ ঘটনাটো মোৰ মনত পৰি গ’ল ৷ আনদিনাৰ দৰে আজিও সোন গুৱাহাটীলৈ গৈছিল ৷ আবেলি ৫—৩০ বজাত কাছাৰীৰ পৰা গাওঁৰ মানুহেৰে ঠাঁহ খাই আমাৰ ঠাইখনলৈ বাছ এখন আহে ৷ সেই বাছখনেৰে আজি আহি থাকোতে আমাৰ গাওঁৰ কেইবাজনেও ভৰলুৰ ওচৰত দেখিলে সোনৰ এক্সিডেন্ট হৈছে ৷ বাছ গৈ গাওঁ পোৱাৰ পাছত গোটেই গাওঁখনত খবৰটো বিয়পি পৰিল ৷\nপাছ মুহুৰ্ততে মোৰ মনত খেলালে আজিয়ে সুযোগ হৰেন মাষ্টৰৰ ঋণ পৰিশোধ কৰাৰ ৷ মই ক’লো,‘চাৰ ইয়াত কন্দা—কটা কৰি থাকি লাভ নাই ৷ বলক মই লৈ যাম আপোনাক মেডিকেললৈ ৷’\nহৰেন মাষ্টৰ আৰু সোনৰ মোমায়েকক লগত লৈ আহি আছো আমি মেডিকেললৈ বুলি ৷\nমেডিকেলৰ চৌহদত থকা আহঁতজোপাৰ তলত মই অ’টখন ৰখালো ৷ অ’টৰ পৰা নামি আমি তিনিও ভয়ে ভয়ে সোমাই গ’লো মেডিকেলৰ ভিতৰলৈ ৷ মোমায়েক আগবাঢ়ি গৈ খবৰ ল’লে কোনফালে গ’লে বডীটো পাম ৷ আমি সেই ফালেই আগবাঢ়িলো ৷ বাৰান্ডাত এঠাইত ঢাকি থোৱা আছে এটা শ ৷ দেখিয়ে হৰেন মাষ্টৰ আৰু সোনৰ মোমায়েকে শটোৰ ওপৰতে বাগৰি বাগৰি কান্দিবলৈ ধৰিলো ৷ মোৰো শোকে খুন্দা মাৰি ধৰিলে ৷\nএনেতে নাৰ্ছ এগৰাকী আহি অলপ আচৰিত হোৱাৰ দৰে আমাক ক’লে,‘আপোনালোকে ইয়াত কি কৰি আছে? আপোনালোকৰ পেছেন্ট ৪ নং বেডত আছে ৷’\nহৰেন মাষ্টৰ আৰু সোনৰ মোমায়েকে তাক দেখি হাঁহিবই নে কান্দিবই ধৰিব নোৱাৰা হ’ল ৷ মই কিন্তু বৰ ভাল পালো ৷ ভগৱানে শেষত চকু মেলিলে তাৰ মানে !!\nহৰেন মাষ্টৰে সোনৰ ওচৰলৈ গৈ যেতিয়া তাৰ গালত এক চৰ মাৰি ক’লে — ‘কুলাঙ্গাৰ!! তই মৰি যোৱা হ’লেই ভাল আছিল’, তেতিয়া মোৰ মুখত এটা তাশ্ছিল্যৰ হাঁহি বিৰিঙি উঠিল ৷\nমনতে ভাবিলো বাপেক পুতেক অলপ সময় অকলে থাকক ৷ মই তললৈ বুলি নামি আহিলো ৷ তামোল এখনৰ সৈতে চিগাৰেট এটা জ্বলাই সোনৰ দুৰবস্থাৰ কথা ভাবিলে বেছি সুখ পাম নেকি ??\nআহঁত গছজোপাৰ ওচৰতে থকা পান দোকানখনত ৰৈ চিগাৰেটটো জ্বলাই মুখত লৈছো ৷ দোকানীয়ে তামোলখন কাটি আছে ৷\nজীৱনৰ অনুভৱৰ আন আন লেখা পঢ়িবৰ বাবে ইয়াতে ক্লিক কৰক\nউৎসঃ লেখকৰ ব্লগ http://pratibhudutta.blogspot.in\nUnknown June 28, 2013 at 4:04 PM\nভাল লাগিল ঔ।


Health Tips: পুৰুষসকলে (Men's Health) তেওঁলোকৰ প্ৰজনন ক্ষমতা আৰু এনাৰ্জী লেভেল বৃদ্ধি কৰিবলৈ খাওক কেৱল এই ৫বিধ বস্তু, আহক জানো কি কি?\nHealth Tips: পুৰুষসকলে (Men’s Health) তেওঁলোকৰ প্ৰজনন ক্ষমতা আৰু এনাৰ্জী লেভেল বৃদ্ধি কৰিবলৈ খাওক কেৱল এই ৫বিধ বস্তু, আহক জানো কি কি?\nMen's Health: পুৰুষসকলে তেওঁলোকৰ শৰীৰত ভিটামিন আৰু খনিজ পদাৰ্থৰ অভাৱ পূৰণ কৰিবলৈ এই ফল আৰু পাচলিবোৰ অন্তৰ্ভুক্ত কৰিব লাগে।\nFoods For Men’s Health Fertility: শৰীৰ স্বাস্থ্যৱান ৰাখিবলৈ পুৰুষসকলে এনে ডাইট গ্ৰহণ কৰিব লাগে যি তেওঁলোকৰ পুষ্টিকৰ উপাদানৰ প্ৰয়োজনীয়তা সহজে পূৰণ কৰিব পাৰে। তেওঁলোকে ফল, পাচলি, Whole grain, চৰ্বিহীন মাংস আৰু কম চৰ্বিযুক্ত দুগ্ধজাত সামগ্ৰী সেৱন কৰিব লাগে। তেওঁলোকে তেওঁলোকৰ আহাৰত অধিক ফল আৰু পাচলি গ্ৰহণ কৰিব লাগে। এই খাদ্যবোৰে নিশ্চিতভাৱে পুৰুষৰ শৰীৰত পুষ্টিৰ প্ৰয়োজনীয়তা পূৰণ কৰিব পাৰে। ইয়াত আমি আপোনাক এনে বহু ফল আৰু পাচলিৰ বিষয়ে ক’বলৈ ওলাইছো যিয়ে পুৰুষৰ উৰ্বৰতা (Fertility) উন্নত কৰা আৰু শক্তিৰ স্তৰ (Energy Level) উন্নত কৰিব পাৰে। গতিকে আহক জানো এই ছুপাৰফুডছ বিলাকৰ বিষয়ে।\nপুৰুষৰ বাবে আটাইতকৈ গুৰুত্বপূৰ্ণ খাদ্য | Most Important Foods For Men\n১. ব্ৰকলি (Broccoli)\nপুৰুষসকলক তেওঁলোকৰ আহাৰত অধিক সেউজীয়া শাক-পাচলি খাবলৈ পৰামৰ্শ দিয়া হয়। অত্যাৱশ্যকীয় পুষ্টিকৰ উপাদানৰ এক পাৱাৰপাউছ ব্ৰকলি পুৰুষৰ বাবে অত্যাৱশ্যকীয় পুষ্টিৰ এক আশ্চৰ্যকৰ উৎস। কৰ্কট ৰোগ আৰু হৃদৰোগৰ দৰে ৰোগৰ পৰা সুৰক্ষা দিয়াৰ বাবে ব্ৰকলি ভাল। ইয়াত ভিটামিন চি, বিটা-কেৰোটিন, পটাছিয়াম আদি পুষ্টিকৰ উপাদান থাকে। ব্ৰকলিয়ে হোমোচিষ্টেইনৰ স্তৰ (Homocysteine Level) হ্ৰাস কৰাতো সহায় কৰে। ই এমিনো এচিড নিয়ন্ত্ৰণত ৰখাতো সহায় কৰে, যি বৃদ্ধি হ’লে হৃদ আক্ৰমণ (Heart Attack) আৰু ষ্ট্ৰোকৰ আশংকা বৃদ্ধি কৰিব পাৰে।\n২. আপেল (Apple)\nআপেল পুষ্টিকৰ উপাদানেৰে পৰিপূৰ্ণ আৰু সেয়েহে স্বাস্থ্যৱান হৈ থাকিবলৈ আপোনাৰ আহাৰত আপেল অন্তৰ্ভুক্ত কৰাৰ পৰামৰ্শ দিয়া হয়। আপেলে ৰোগ প্ৰতিৰোধ ক্ষমতা শক্তিশালী কৰাত আৰু শৰীৰৰ দুৰ্বলতা আঁতৰ কৰাত সহায় কৰে। ই পুৰুষৰ ক্ষেত্ৰত পৌৰুষ আৰু যৌন কামশক্তি উন্নত কৰাত সহায় কৰে।\n৩. কিৱি (Kiwi)\nযোৱা কেইবছৰমানৰ পৰা কিৱি ক্ৰমান্বয়ে জনপ্ৰিয় হৈ আহিছে। ভিটামিন চি-ৰ এক সমৃদ্ধ উৎস, কিৱি স্বাস্থ্যৰ বাবে উপকাৰী বুলি গণ্য কৰা হয় কিয়নো ই ৰোগ প্ৰতিৰোধ ক্ষমতা শক্তিশালী কৰাত সহায় কৰে আৰু ইৰেক্টাইল ডিচফাংশনৰ চিকিৎসাত উপকাৰী। কিৱিৰ ব্যৱহাৰ আপোনাৰ ৰোগ প্ৰতিৰোধ প্ৰণালীৰ বাবেও ভাল।\n৪. কল (Banana)\nকল হৈছে শক্তিৰ আটাইতকৈ সস্তা আৰু আটাইতকৈ সহজে উপলব্ধ উৎস। এয়া বিশ্বাস কৰা হয় যে পুৰুষে দৈনিক কল সেৱন কৰক কিয়নো ই ব্ৰোমেলিন এনজাইমৰ (Bromelain Enzyme) এক উৎকৃষ্ট উৎস, যি যৌন শক্তি (Sex Power) বৃদ্ধি কৰে আৰু পুৰুষৰ নপুংসকতা আঁতৰ কৰাত সহায় কৰিব পাৰে। ই তাৎক্ষণিকভাবে শক্তি প্ৰদান কৰে আৰু ইয়াৰ আন বহুতো স্বাস্থ্য লাভালাভ আছে।\n৫. কণী (Egg)\nকণী সকলোৰে বাবে অতি উপকাৰী। কণীক সৰ্বশ্ৰেষ্ঠ ছুপাৰফুড হিচাপে গণ্য কৰা হয়। কণী প্ৰ’টিন, আইৰন, কেলচিয়াম, ভিটামিন বি, ভিটামিন ডি আৰু লুটিনেৰে সমৃদ্ধ। পুৰুষসকলক তেওঁলোকৰ দৈনন্দিন আহাৰত কণী অন্তৰ্ভুক্ত কৰিবলৈ পৰামৰ্শ দিয়া হয়।\nআৰু পঢ়কঃ https://khatangkhobor.com/%e0%a6%95%e0%a7%8d%e0%a7%b0%e0%a6%be%e0%a6%87%e0%a6%ae/husband-saidul-islam-acid-attack-wife-at-baksa/9295/\nTags: FoodFoods For Men's Health FertilityHealthHealth BenefitsHealth Care TipsLifestyleMen's HealthMost Important Foods For Menখাদ্যজীৱনশৈলীপুৰুষৰ বাবে ৫ বিধ খাদ্যপুৰুষৰ বাবে আটাইতকৈ গুৰুত্বপূৰ্ণ খাদ্যপুৰুষৰ স্বাস্থ্যস্বাস্থ্যস্বাস্থ্যৰ পৰামৰ্শস্বাস্থ্যৰ লাভালাভ


any-one-belonging-to-these-zodiac-signs-are-the-most-rebellious-here-is-why-manju-b– News18 assam\nHome » photogallery » lifestyle »Zodiac Signs|| আপোনাৰ সন্তান কি অতি জেদী? কথায় কথায় প্রতিবাদ কৰে? 'এই' ৰাশিৰ কিশোৰ-কিশোৰীসকল স্বভাৱতেই হয় আনতকৈ বিদ্রোহী\nZodiac Signs|| আপোনাৰ সন্তান কি অতি জেদী? কথায় কথায় প্রতিবাদ কৰে? 'এই' ৰাশিৰ কিশোৰ-কিশোৰীসকল স্বভাৱতেই হয় আনতকৈ বিদ্রোহী\nAny one belonging to these zodiac signs are the most rebellious: জ্যোতিষশাস্ত্র অনুযায়ী এই ৰাশিৰ কিশোৰ-কিশোৰীসকল বিদ্রোহী (Rebellious) হয় সকলোতকৈ বেছি।\n| September 20, 2021, 17:19 IST\n*সকলোৰে জীৱনৰ অন্য সময়ৰ তুলনাত কৈশোৰ অৱস্থাটোৱেই হৈছে সকলোতকৈ অশান্ত অৱস্থা। শৈশৱ আৰু প্ৰাপ্তবয়স্কতাৰ মাজৰ এই সময়খিনিয়ে হ'ল জীৱনৰ আটাইতকৈ কঠিনতম সময়। এই সময়ছোৱাত কিশোৰসকলৰ জীৱনত বহু কথাই চলি থাকে। সামাজিক প্ৰত্যাশা পূৰণ কৰিবলৈ চেষ্টা কৰাৰ পৰা নিজৰ কেৰিয়াৰ গঢ়াৰ আকাংক্ষালৈকে, কৈশোৰ কালৰ চাৰিওফালে বহুতো প্ৰশ্নৰ অৱতাৰণা হয় আৰু তেওঁলোকে এই সকলোবোৰ পাবলৈ নিজৰ সৈতেই তেওঁলোকৰ মতবিৰোধ হয়। অৱশ্যে, প্ৰতিজন শিশু পৃথক, আৰু জীৱনৰ প্ৰত্যেকটো প্ৰত্যাহ্বান অতিক্ৰম কৰাৰ বাবে প্ৰতিটো শিশুৰ নিজা আৰু অনন্য উপায় আছে। বহুতো শিশু অতি সৰল হয়, বহুতে আকৌ কথা কৈ ভাল পায়, আনহাতে আন কিছুমান আকৌ জন্মগতভাৱে কিছু খঙাল বা আত্মঅভিমানী হয়। অৱশ্যে, জ্যোতিষশাস্ত্ৰঅনুসৰি, এই ৰাশিচিহ্নৰ কিশোৰসকল আটাইতকৈ বিদ্ৰোহী (Rebellious) বা যুক্তিবাদী প্ৰকৃতিৰ হয়।\n*মেষ ৰাশি (Aries)- ২১ মাৰ্চৰ পৰা ১৯ এপ্ৰিললৈঃ মেষ ৰাশিৰ লোকসকল তেওঁলোকৰ দুঃসাহসিকতাৰ বাবে জনা যায়। তেওঁলোক সক্ৰিয়, আৱেগিক, ভাবুক আৰু অটল স্বভাৱৰ হয়। এই ৰাশিচিহ্নৰ কিশোৰ-কিশোৰীসকলে যি অপছন্দ কৰে সেয়া কৰিবলৈ অস্বীকাৰ কৰে। তেওঁলোকে আনকি মাক-দেউতাককে ধৰি আন কোনো ব্যক্তিৰ ওচৰত মূৰ দোৱাই থাকিব নিবিচাৰে। তেওঁলোক তেওঁলোকৰ নিজৰ মতে চলি ভাল পায়। তেওঁলোকে সদায় নিশ্চিত কৰে যে তেওঁলোকৰ কথা আনে শুনক আৰু নিজৰ সিদ্ধান্ত নিজে লোৱাৰ সকলো ক্ষমতা থাকে।\n*বৃষ ৰাশি (Taurus)-২০ এপ্ৰিলৰ পৰা ২০ মে : এই ৰাশিৰ কিশোৰ-কিশোৰীসকলে তেওঁলোকৰ দাবী কেনেদৰে পূৰণ কৰিব লাগে জানে। আৰু তেওঁলোকে ইয়াক নোপোৱালৈকে ক্ষান্ত নহয়। তেওঁলোক জেদী হ'ব পাৰে, সম্ভৱতঃ আটাইতকৈ বিদ্ৰোহী। তদুপৰি, এই ৰাশিচিহ্নৰ জাতক-জাতিকাই কঠোৰ সংগ্ৰাম কৰিব পাৰে আৰু নিজৰ মতামত অতি দক্ষতাৰে প্ৰকাশ কৰিব পাৰে।\n*সিংহ (Leo)- ২৩ জুলাইৰ পৰা ২২ অগাস্ট : এই ৰাশিচিহ্নৰ অধীনত জন্ম গ্ৰহণ কৰা কিশোৰ-কিশোৰীসকলে তেওঁলোকৰ প্ৰতি আনৰ মনোযোগ আকৰ্ষণ কৰিব পাৰে। অৱশ্যে, সেইবোৰ অত্যন্ত আকৰ্ষণীয়। কিন্তু তেওঁলোকৰ কিছুমান সংকীৰ্ণ মনৰো হয়। কিবা ঘটনা বা বিপদ আহিলে তেওঁলোক পিছ হুহকি নাযায় লাগে ইয়াৰ পথ যিমানেই কঠিন নহওক কিয়। এই ৰাশিচিহ্নত জন্ম গ্ৰহণ কৰা লোকসকলে যিকোনো উপায়েৰে পৰিস্থিতিৰ সৈতে যুঁজিব পাৰে।\n*কন্যা (Virgo)- ২৩ অগষ্টৰ পৰা ২২ ছেপ্তেম্বৰ : সাধাৰণতে এই ৰাশিৰ কিশোৰ-কিশোৰীসকল খুব শান্ত প্ৰকৃতিৰ হয়। এওঁলোকে প্ৰায় সদায়ে শুদ্ধ হয়, কিয়নো তেওঁলোকে নিখুঁত কামত বিশ্বাস কৰে আৰু সত্য পথত থাকি কাম কৰি যায়। এই ৰাশিৰলোকে নিজৰ হাতলৈ অহা কোনো সুযোগ হেৰুৱাব নিবিচাৰে।\n*ধনু ৰাশি (Sagittarius)- ২২ নৱেম্বৰৰ পৰা ২১ ডিচেম্বৰ : ধনু ৰাশিৰ কিশোৰ-কিশোৰীয়ে তেওঁলোকৰ যি পছন্দ হয় তাকে কৰিবলৈ ভাল পায়। তেওঁলোক কঠোৰ নিয়মৰ মাজত আৱদ্ধ থাকি নিজৰ ৰুচি অনুযায়ী কাম কৰি যায়। গতিকে, এই ৰাশিচক্ৰৰ কিশোৰ-কিশোৰীয়ে তেওঁলোকৰ অভিভাৱকৰো বিৰোধিতা কৰিব পাৰে, যদি তেওঁলোকে সন্তানক ইচ্ছামতে কাম কৰিবলৈ বাধা আৰোপ কৰে। কোনো বাধা বা নিৰ্দিষ্ট গণ্ডীৰ মাজত ধনু ৰাশিৰ মানুহক ৰাখিব নোৱাৰে বা থাকিবলৈ পছন্দ নকৰে।\n*কুম্ভ ৰাশি (কুম্ভ) - ১৮ জানুৱাৰীৰ পৰা ১৮ ফেব্ৰুৱাৰী : এই ৰাশিচিহ্নত থকা কিশোৰ-কিশোৰীসকলে বিশ্বাস কৰিব পাৰে যে তেওঁলোক নিয়মৰ ওপৰত আৰু বাহিৰত। তেওঁলোকে নিজৰ সিদ্ধান্ত নিজে ল'বলৈ আৰু তেওঁলোকৰ নিজৰ স্থান নিজে ল'বলৈ ভাল পায়। এই ৰাশিচিহ্নৰ কিশোৰ-কিশোৰীসকলে তেওঁলোকৰ কামত স্বাধীনতা প্ৰদৰ্শন কৰে। যেতিয়া পিতৃ-মাতৃয়ে জীৱনত হস্তক্ষেপ কৰে আৰু সিদ্ধান্ত লোৱাৰ ক্ষমতা বাধা আৰোপ কৰিবলৈ চেষ্টা কৰে, তেতিয়া এই ৰাশিচিহ্নৰ লোকে বিদ্ৰোহ ঘোষণা কৰিব পাৰে।\nNagaland Protest : নাগালেণ্ডৰ ৰাজধানী চহৰ ক’হিমাৰ ৰাজপথত বৃহৎ প্ৰতিবাদী কাৰ্যসূচী, AFSPA বাতিলৰ দাবী\nনগাঁৱৰ ‘সন্ত্ৰাস’ ইফুক এনকাউণ্টাৰ আনন্দ মিশ্ৰ বাহিনীৰ, ম'ষ্ট ৱাণ্টেড ড্ৰাগছ মাফিয়া আব্দুল বাছেটক গ্ৰেপ্তাৰ


আধুনিক বিশ্বৰ মহামাৰী—ডায়েবেটিজ – Mahabahoo\nHome/Assam News & Articles/আধুনিক বিশ্বৰ মহামাৰী—ডায়েবেটিজ\nডায়েবেটিজ মেলাইটাছ হ’ল বিশ্ব স্বাস্থ্য বিপত্তি (world health hazard) হিচাপে উদ্ভাসিত এটা বেমাৰ, যিয়ে আৰ্থ-সামাজিকভাৱে প্ৰত্যেকজন মানুহৰ ওপৰত নিজৰ লগতে গোটেই সমাজতে প্ৰভাৱ বিস্তাৰ কৰে। আধুনিক চিকিৎসাবিজ্ঞানৰ যথেষ্ট সফলতাৰ পিছতো ডায়েবেটিজ বৰ্তমান সমাজৰ এটা সকলোৰে পৰিচিত অসংসক্ৰমিত ৰোগ হিচাপে দেখা দিছে। পৃথিৱীৰ ধনী দেশসমূহত বসবাস কৰা লোকৰ মৃত্যুৰ মুখ্য কাৰণবোৰৰ ভিতৰত ডায়েবেটিজো এটা। উন্নয়নশীল দেশসমূহত ই মহামাৰীৰ ৰূপ ধাৰণ কৰিছে। সমগ্ৰ বিশ্বতে দিনে দিনে ডায়েবেটিজ ৰোগীৰ সংখ্যা বাঢ়ি গৈ আছে। বিশ্ব ডায়েবেটিজ সংস্থাৰ সমীক্ষা মতে ২০১৪ চনত ৩৮৭ মিলিয়ন মানুহ এই ৰোগত আক্ৰান্ত বুলি প্ৰকাশিত। উল্লেখ্য যে এই ৰোগটোৰদ্বাৰা ৪০ৰপৰা ৫৯ বছৰৰ লোক বেছিকৈ আক্ৰান্ত হয়। মধুমেহ ৰোগৰ ইতিহাস চাবলৈ গ’লে খ্ৰীষ্টপূৰ্ব ১০০০ শতিকাৰ চৰক সংহিতাৰ দিনৰেপৰা এই বেমাৰৰ আৰু ইয়াৰ চিকিৎসাৰ বিষয়ে বৰ্ণনা পোৱা যায়। ডায়েবেটিজ হ’ল এটা লেটিন শব্দ যাৰ অৰ্থ ”এটা পথ বা মাধ্যমৰ মাজেৰে চলাচল” আৰু মেলাইটাছ, অন্য এটা লেটিন শব্দ যাৰ অৰ্থ ” মৌৰ নিচিনা মিঠা ”। ভাৰতীয় চিকিৎসকসকলে এই বেমাৰটো চিনাক্ত কৰি ইয়াৰ নাম দিয়ে মধুমেহ। আয়ুৰ্বেদত ইয়াক প্ৰমেহ ৰোগৰ ভিতৰত অন্তৰ্ভুক্ত কৰা হৈছে আৰু এই প্ৰমেহ ৰোগক আঠটা মাৰাত্মক বেমাৰ(অষ্ট মহাগদ) ৰ ভিতৰৰ এটা বুলি কোৱা হৈছে ইয়াৰ চিকিৎসা কৰা কষ্টসাধ্য বুলি কোৱা হৈছে।\nমধুমেহ এটা বিপাক সম্পৰ্কীয় ৰোগৰ সমস্তি য’ত মানুহজনৰ শৰীৰত ইনচুলিন নামৰ হৰ্মনবিধ উৎপাদনত ব্যাঘাত জন্মাৰ বাবে বা ইনচুলিন হৰ্মনৰ কাৰ্য্যপ্ৰণালীত ব্যাঘাতৰ ফলত বা দুইটাৰে ফলত শৰীৰত শৰ্কৰা বা গ্লুক’জৰ পৰিমান বাঢ়ি যায়।ইনচুলিন হৰ্মন নিঃসৰিত হয় আমাৰ শৰীৰৰ অগ্নাশয় (Pancreas) নামৰ এটা গ্ৰন্থি বা অংগৰ পৰা। অগ্নাশয় হ’ল আমাৰ পাচন তন্ত্ৰৰ এটা অংগ আৰু আমাৰ পাকস্থলীৰ পিচ ফালে অৱস্থিত হৈ থাকে। অগ্নাশয়ৰ কাম হ’ল – – – – –\n১/ পাচক ৰস(এনজাইম) নিঃসৰন কৰি খাদ্য পাচনত সহায় কৰা।\n২/ দুই ধৰনৰ হৰ্মন ইনচুলিন আৰু গ্লুকাগ’ন নিঃসৰন কৰি শৰীৰত শৰ্কৰা বা গ্লুক’জৰ মাত্ৰা নিয়ন্ত্ৰণ কৰা।\nঅগ্নাশয়ৰ পৰা নিঃসৰিত হোৱা পাচক ৰস বা এনজাইমে আমাৰ খাদ্যৰ প্ৰ’টিন, চৰ্বী আৰু কাৰ্বহাইড্ৰেট হজম হোৱাত সহায় কৰে আৰু এই এনজাইম অগ্নাশয়ত থকা এচিনাৰ (Acinar) কোষবিলাকৰ পৰা উৎপত্তি হয় আৰু এই এনজাইম বিভিন্ন নলিকাৰে আহি অগ্নাশয় নলী (Pancreatic duct) পৰে আৰু অগ্নাশয় নলীৰে আহি এই এনজাইম ডুয়’ডেনামত পাকস্থলীৰ পৰা অহা খাদ্যৰ লগত মিহলি হয়।\nঅগ্নাশয়ৰ এটা সৰু অংশ (১-২ শতাংশ) অন্য কিছুমান কোষেৰে গঠিত যাক ” লেংগাৰহেন্চৰ দ্বীপপুঞ্জ ” (Islet of Langerhan’s) নাম দিয়া হয় কাৰণ এই কোষবিলাক সৰু সৰু ভাগত একো একোটা দ্বীপৰ নিচিনা গোটেই অগ্নাশয়টোত বিয়পি থাকে। এই লেংগাৰহেন্চৰ দ্বীপপুঞ্জত আলফা আৰু বিটা কোষ থাকে। আলফা কোষৰ পৰা গ্লুকাগ’ন নামৰ হৰ্মন নিঃসৰিত হয় আৰু বিটা কোষৰ পৰা ইনচুলিন হৰ্মন নিঃসৰিত হয়।\nআমি কি খাইছো, আমাৰ শৰীৰৰ মাংসপেশী বিলাকে কিমান ব্যায়াম কৰিছে আৰু আমাৰ শৰীৰৰ কোষবিলাক কিমান সক্ৰিয় তাৰ ওপৰত নিৰ্ভৰ কৰি আমাৰ শৰীৰৰ শৰ্কৰাৰ পৰিমাণ আৰু এই আলফা আৰু বিটা কোষবিলাকৰ সংখ্যা কম বেছি হব পাৰে। এই দুইবিধ হৰ্মন গ্লুকাগ’ন আৰু ইনচুলিনে আমাৰ শৰীৰৰ শৰ্কৰাৰ পৰিমাণ নিয়ন্ত্ৰিত অৱস্থাত ৰাখে যাতে ই স্বাভাবিক সীমাতকৈ বাঢ়ি নাযায়।\nআমি কোনো খাদ্যবস্ত খোৱাৰ পিছত খাদ্যত থকা কাৰ্বহাইড্ৰেটখিনি গ্লুক’জলৈ পৰিবৰ্তিত হয় আৰু এই গ্লুক’জখিনি শৰীৰৰ তেজত মিহলি হৈ যায়। অগ্নাশয় তেজত গ্লুক’জৰ পৰিমান বাঢ়ি যোৱাটো চিনাক্ত কৰি ইনচুলিন নিঃসৰন কৰিবলৈ আৰম্ভ কৰে। এই ইনচুলিনে তেজৰ কোষবোৰৰ পৰা গ্লুক’জ শৰীৰৰ অন্য কোষবিলাকলৈ স্থানান্তৰিত হোৱা প্ৰক্ৰিয়াটো তীব্ৰতৰ কৰি তোলে অৰ্থাৎ পৰিবাহী তেজৰ পৰা গ্লুক’জ বাহিৰৰ কোষবিলাকলৈ উলিয়াই দিয়ে। এই গ্লুক’জৰ পৰাই আমি শৰীৰৰ বিভিন্ন কাম কাজ কৰাৰ বাবে শক্তি লাভ কৰো আৰু ব্যবহাৰ নোহোৱা গ্লুক’জখিনি যকৃত (Liver) আৰু মাংসপেশীত গ্লাইক’জেন হিচাপে জমা হৈ থাকে। যেতিয়াই শৰীৰত আমাৰ বিভিন্ন কৰ্মৰাজিৰ ফলত গ্লুক’জৰ ব্যৱহাৰ হৈ হৈ গ্লুক’জৰ পৰিমাণ কমিবলৈ ধৰে তেতিয়াই অগ্নাশয়ে ইনচুলিন নিঃসৰন বন্ধ কৰি দিয়ে।\nমধুমেহ ৰোগীৰ ক্ষেত্ৰত অগ্নাশয়ৰ পৰা যথেষ্ট পৰিমানে ইনচুলিন নিঃসৰিত নহয় বা এই ইনচুলিনে ভালদৰে শৰীৰৰ কোষবিলাকত ক্ৰিয়া নকৰে বা এনেকুৱা বেমাৰীৰ কোষবিলাকে ইনচুলিনৰ প্ৰতি ভালদৰে প্ৰতিক্ৰিয়া নকৰে। তাৰ ফলত তেজৰ পৰা গ্লুক’জখিনি শৰীৰৰ কোষ নাপায়গৈ আৰু তেজত গ্লুক’জৰ পৰিমাণ বাঢ়ি যায় আৰু আমাৰ শৰীৰে এই তেজৰ বৰ্ধিত গ্লুক’জ খিনি বিভিন্ন ক্ষতিপূৰণক প্ৰক্ৰিয়া যেনে পেচাবৰ জড়িয়তে বাহিৰ কৰি দিবলৈ চেষ্টা কৰে। সেই কাৰনে মধুমেহ ৰোগীৰ ঘনে ঘনে পেচাব হয়।\nআনহাতে অানবিধ হৰ্মন গ্লুকাগ’নে ইনচুলিনৰ থিক বিপৰীত দিশে কাম কৰে। যেতিয়াই আমাৰ শৰীৰত গ্লুক’জৰ পৰিমাণ কমি যায়, উদাহৰণ স্বৰূপে অত্যধিক ব্যায়াম কৰাৰ সময়ত যেতিয়াই শৰীৰৰ মাংসপেশী বিলাকে গ্লুক’জক ইন্ধন হিচাপে ব্যৱহাৰ কৰে আৰু শৰীৰত গ্লুক’জৰ পৰিমাণ নিৰ্দিষ্ট সীমানতকৈ কমি যায় অগ্নাশয়ে শৰীৰৰ গ্লুক’জৰ পৰিমাণ কমি যোৱাটো চিনাক্ত কৰে আৰু লগে লগে অগ্নাশয়ৰ পৰা ইনচুলিনৰ নিঃসৰন বন্ধ হৈ যায় আৰু গ্লুকাগ’নৰ নিঃসৰন আৰম্ভ হয়। গ্লুকাগ’নে যকৃতত জমা হৈ থকা গ্লাইক’জেনক গ্লুক’জলৈ ৰূপান্তৰিত কৰি তেজৰ সোঁতলৈ উলিয়াই দিয়ে। যেতিয়াই তেজত গ্লুক’জৰ পৰিমাণ এটা নিৰ্দিষ্ট সীমালৈ আহে তেতিয়াই অগ্নাশয়ৰ পৰা গ্লুকাগ’নৰ নিঃসৰন বন্ধ হৈ যায়।\nডায়েবেটিজ দুই ধৰণৰ হয়। প্ৰকাৰ ১ (Type1) বা ইনচুলিন নিৰ্ভৰশীল ডায়েবেটিজ মেলাইটাচ্ (IDDM) আৰু প্ৰকাৰ ২ (Type2) বা ইনচুলিন নিৰ্ভৰশীল নোহোৱা ডায়েবেটিজ মেলাইটাচ্ (NIDDM) ।ডায়েবেটিজৰ প্ৰকাৰ ১ ত শৰীৰত সম্পূৰ্ণৰূপে বা প্ৰায় সম্পূৰ্ণৰূপে ইনচুলিনৰ অভাৱ পোৱা যায়। আনহাতে প্ৰকাৰ ২ ডায়েবেটিজত বিভিন্ন ধৰণৰ ইনচুলিনৰ প্ৰতিৰোধিতা বা ইনচুলিনৰ ক্ষৰণত ব্যাঘাত আৰু শৰীৰত অধিক হাৰত গ্লুকোজৰ উৎপাদন হয়। ডায়েবেটিজৰ প্ৰকাৰ ১ ৰ বাবে ইনচুলিনেই একমাত্ৰ চিকিৎসা আৰু প্ৰকাৰ ২ আৰামপ্ৰিয় জীৱনশৈলীৰ বাবে হোৱা মেদবহুলতাৰ ফলত খুব সোনকালে বাঢ়ি যায়। প্ৰকাৰ ২ ৰ বাবে বজাৰত বিভিন্ন ধৰণৰ ঔষধ পোৱা যায় যদিও এইবিধ ডায়েবেটিজ পুৰণি হোৱাৰ লগে লগে বিভিন্ন ধৰণৰ ঔষধ ব্যৱহাৰৰ অন্তত পিছলৈ এটা সময়ত ইনচুলিন ব্যৱহাৰ কৰিবলগীয়া পৰিস্থিতি হয় আৰু তেনে ৰোগী ইনচুলিন নিৰ্ভৰশীল ডায়েবেটিজলৈ পৰিবৰ্তিত হয়। তেনেকুৱা ধৰণৰ পৰিস্থিতিৰ মোকাবিলা কৰিবলৈ আয়ুৰ্বেদত সময়সাপেক্ষীয় চিকিৎসা ব্যৱস্থা আছে।\n#আয়ুৰ্বেদ মতে প্ৰমেহৰ কাৰণ :-\n”आस्यासुखं स्वप्नसुखं दधीनि ग्राम्यौदकानूपरसाः पयांसि|\nनवान्नपानं गुडवैकृतं च प्रमेहहेतुः कफकृच्च सर्वम्||”\nआस्यासुखं মানে- নিজৰ ইচ্ছা অনুসৰি পাৰ্য্যমানে খাদ্য সেৱন কৰা।\nस्वप्नसूखं মানে- আৰামপ্ৰিয় জীৱনশৈলী আৰু অধিক হাৰত শুৱাৰ অভ্যাস।\nदधीनि মানে- অধিক হাৰত দৈ সেৱন কৰা।\nग्राम्यौदकानूपरसाः মানে- ঘৰচীয়া আৰু জলজ জীৱজন্তু আৰু সেমেকা ঠাইত বাসকৰা জীৱজন্তুৰ সুপ অত্যধিক পৰিমানে সেৱন।\nपयांसि মানে- গাখীৰ আৰু গাখীৰৰ পৰা তৈয়াৰী খাদ্য অধিক সেৱন।\nनवान्नपानं মানে-নতুনকৈ উৎপাদিত চাউল, দাইল আদি অধিক সেৱন।\nगुडवैकृतं মানে- গুড় আৰু গুড়েৰে বনোৱা বস্ত অধিক সেৱন। कफकृच्च सर्वम् মানে – সকলো ধৰনৰ কফবৰ্দ্ধক খাদ্যৰ অধিক সেৱন।\n# ডায়েবেটিজৰ পূৰ্বৰূপ বা প্ৰাক লক্ষণ –\n*চুলিবিলাকত জঁট বান্ধিবলৈ আৰম্ভ হয়।\n*মুখত মিঠা সোৱাদ পোৱা।\n*হাত, ভৰি অৱশ হৈ যোৱা বা জিনজিননি হোৱা।\n*মুখ, তালু আৰু ডিঙি শুকাই যোৱা।\n*অত্যধিক পিয়াঁহ লগা আৰু আলস্যভাৱ।\n*শৰীৰৰ পৰা অত্যধিক মলমূত্ৰ ওলোৱা।\n*শৰীৰৰ ৰন্ধ্ৰ যেনে কান, নাক, চকু ইত্যাদি ত অধিক মল জমা হোৱা।\n*শৰীৰৰ বিভিন্ন অংগবোৰত অৱশতা আৰু জলা পোৰা অনুভৱ হোৱা।\n*মানুহজনৰ পেচাব বা শৰীৰলৈ পোক পৰুৱাৰ আকৰ্ষণ।\n*পেচাবত অস্বাভাৱিকতা দেখা পোৱা।\n*পেচাবৰ পৰা কেঁচা মাংসৰ নিচিনা গোন্ধ ওলোৱা।\n*অত্যধিক টোপনি আৰু অনবৰতে তন্দ্ৰাভাব হোৱা।\n*শৰীৰৰ পৰা খুব ঘাম ওলোৱা আৰু বেয়া গোন্ধ ওলোৱা।\n#লক্ষণ- ডায়েবেটিজৰ সাধাৰণ লক্ষণ সমূহ হ’ল\n*বেছিকৈ পেচাব হোৱা।\n*বেছিকৈ ভোক লগা।\n*বেছিকৈ পিঁয়াহ লগা নহ’লে ডিঙি শুকাই যোৱা।\n*অস্বাভাৱিক ভাৱে ওজন হ্ৰাস হোৱা।\n*সকলো সময়তে ভাগৰ ভাগৰ লগা।\n*বমিৰ ভাব বা বমি হোৱা।\n*চকুৰে জলক তবক দেখা।\n*মহিলাৰ ক্ষেত্ৰত সঘনে যোনীৰে সংক্ৰমণ।\n*মতা বা মাইকী মানুহ উভয়ৰে ক্ষেত্ৰত ইষ্টৰ (yeast) সংক্ৰমণ।\n*মুখ আৰু তালু শুকাই যোৱা।\n*দেহৰ যিকোনো অংশত হোৱা ঘাঁ সোনকালে নুশুকোৱা।\n*ছালৰ বিভিন্ন ঠাইত খজুৱতি হব পাৰে বিশেষকৈ কৰঙন আৰু যৌনাংগত।\n#ৰোগ নিৰ্ণয় (Diagnosis) :- বিশ্ব স্বাস্থ্য সংস্থাই তলত দিয়া ধৰণে তেজৰ গ্লুক’জৰ পৰিমাণ নিৰ্দ্ধাৰণ কৰিছে।\nগ্লুক’জ স্বাভাৱিক ডায়েবেটিজৰ আদি অৱস্থা\nযিকোনো – ২০০মি.গ্ৰা/ডে.লি.\nখালী পেটত ১০৮মিগ্ৰা/ডেলি১০৮-১২৬মি.গ্ৰা/ডেলি\nভোজনৰ দুই ঘণ্টা ১৪০মিগ্ৰা/ডেলি১৪০-১৯৯মিগ্ৰা/ডেলি পিছত (Post pandrial)\n# লেবৰেটৰীত কৰিব লগীয়া পৰীক্ষা :- ১/তেজৰ প্লাজমাৰ শৰ্কৰা পৰীক্ষা————\n*যিকোনো সময়তে কৰা শৰ্কৰা পৰীক্ষা (Random blood sugar test)\n*খালি পেটত কৰা শৰ্কৰা পৰীক্ষা (fasting blood sugar) *ভোজনৰ দুই ঘণ্টা পিছত কৰা শৰ্কৰা পৰীক্ষা (post pandrial blood sugar test)\n২/অ’ৰেল গ্লুক’জ টোলাৰেন্চ্ টেষ্ট (oral glucose tolerance test)\n৩/গ্লাইক’চাইলেটেড হিম’গ্লবিন ইস্টিমেচন্ (glycocylated haemoglobin estimation)\n৪/চি-পেপ্টাইড্ টেষ্ট(c-peptide test)\n৫/লিপিড্ প্ৰফাইল পৰীক্ষা (lipid profile test)\n৬/ই চি জি ইত্যাদি।\n৭/ পেচাব পৰীক্ষা – পেচাবৰ শৰ্কৰা, কিটন, এলবুমিন ইত্যাদি পৰীক্ষা।\n# ডায়েবেটিজৰ পৰা হব পৰা জটিলতা :-\nশীঘ্ৰে হব পৰা জটিলতা –\n*ডায়েবেটিক কিটোএচিডচিছ্ *হাইপোগ্লাইচেমিয়া\n*ডায়েবেটিক কোমা *শ্বাসতন্ত্ৰৰ সংক্ৰমণ\nজীৰ্ণ জটিলতা –\n*চকুৰ ৰেটিনোপেথি বা ৰেটিনা ক্ষয় হোৱা।\n*নিউৰোপেথি বা স্নায়ুৰোগ\n*নেফ্ৰোপেথি বা কিডনিৰ সমস্যা। ইত্যাদি।\n*নিদান পৰিবৰ্জন – আয়ুৰ্বেদত যিকোনো বেমাৰৰ বাবে সৰ্বপ্ৰথম বেমাৰৰ কাৰনটোৰ পৰা আতৰি থাকিবলৈ পৰামৰ্শ আগবঢ়োৱা হয় তাকে নিদান পৰিবৰ্জন বুলি কোৱা হয়। ডায়েবেটিজো ইয়াৰ ব্যতিক্ৰম নহয় গতিকে ডায়েবেটিজ ৰোগীক ওপৰত উল্লেখ কৰি অহা ৰোগৰ কাৰণ সমূহৰ পৰা আতৰি থাকিবলৈ পৰামৰ্শ আগবঢ়োৱা হয়।\n*প্ৰমেহ বেমাৰটোক আয়ুৰ্বেদত দুই ভাগত বিভক্ত কৰা হৈছে। ১/স্থূল প্ৰমেহী – যিবিলাক শকত আৰু শক্তিশালী হয়। তেনেকুৱা বেমাৰীক শোধন বা শুদ্ধিকৰণ চিকিৎসা প্ৰদান কৰা হয়।\n২/কৃষ প্ৰমেহী – যিবিলাক ক্ষীণকায়ী আৰু দুৰ্বল। তেনেকুৱা বেমাৰীক বৃহন বা পুষ্টিকৰ উপচাৰ আগবঢ়োৱা হয়।\nযদি কোনো প্ৰমেহ বেমাৰী ওপৰোক্ত চিকিৎসাৰ বাবে উপযুক্ত নহয় তেতিয়া শমন চিকিৎসা আগবঢ়োৱা হয় য’ত বিভিন্ন ঔষধৰ সহায়ত চিকিৎসা কৰা হয়।\nএকক ঔষধি – হৰিদ্ৰা, আমলখি, নিম, গুড়ুচি, বিজয়সাৰ, গুৰমাৰ, জাম, তুলসী, কেৰেলা, চিৰয়টা, মেথি, কুমাৰী, বেল, তেজপাত, ঔটেঙা,ভেন্দি ইত্যাদি।\nইয়াৰ উপৰিও বহুতো যৌগিক ঔষধি বেমাৰী অনুসৰি খাবলৈ পৰামৰ্শ আগবঢ়োৱা হয়। এই ঔষধ বিলাকৰ উপৰিও কিছুমান ব্যায়াম, জীৱনশৈলীৰ পৰিবৰ্তন, যোগাসন ইত্যাদিৰ পৰামৰ্শ ৰোগীৰ দৈহিক শক্তি অনুসৰি আগবঢ়োৱা হয়। যেনে *নিয়মিত খোজ কঢ়া আৰু ব্যায়াম, চাইকেল চলোৱা আৰু / সাতোৰা।\n*খাদ্য নিয়ন্ত্ৰণ (দৈনিক ১৮০০-২০০০ কেলৰি)\n*মানসিক চাপ আৰু বিষাদ পৰিত্যাগ কৰা। ইত্যাদি।\n#যোগাসন:-এজন যোগ পৰামৰ্শদাতাৰ তত্বাৱধানত নিজৰ দেহৰ শক্তি অনুসৰি তলত দিয়া যোগাসন সমূহ কৰা উচিত, যেনে-অধোমুখাসন, উত্তনাসন, ত্ৰিকোনাসন, ভূজংগাসন, সলভাসন, ধনুৰাসন, সৰ্বাঙ্গাসন, হলাসন, মৎস্যাসন, পশ্চিমোত্তাসন, বালাসন, পবনমুক্তাসন ইত্যাদি, কপালভাটি, বাহ্য প্ৰানায়াম ইত্যাদি।\n#ডা. মুকুল শৰ্মা\nখাদ্যত বিষঃ প্ৰতিবেদনৰ তথ্য


ডেকা চাং - অসমীয়া ৱিকিপিডিয়া\n(ডেকাচাংৰ পৰা পুনঃনিৰ্দেশিত)\nডেকা চাং কিছুমান জনজাতিৰ বিয়া নকৰা ডেকাবিলাক থকা চাং-ঘৰ। পাহাৰীয়া আৰু বানপানীৰ প্ৰাদুৰ্ভাৱ থকা অঞ্চলৰ জনজাতি সকলে সাধাৰণতে মাটিৰ পৰা ওখকৈ চাং ঘৰত বাস কৰে। পৃথিৱীৰ বিভিন্ন ঠাইৰ জনজাতীয় গাওঁসমূহত ডেকা চাং দেখা যায়। ডেকা চাং সমূহত গাঁৱৰ ডেকা সকলে পহৰা দিয়ে। ইয়াৰ লগতে যি জনজাতীয় জীৱনৰ শিক্ষাৰ থল। ডেকা চাঙত পুৰণি চামে নতুন চামক জীৱন ধাৰণ সম্পৰ্কীয় শিক্ষা প্ৰদান কৰে। ডেকা চাং জীৱন যাপনত প্ৰয়োজনীয় সা-সামগ্ৰী নিৰ্মাণ, বিভিন্ন কৌশলৰ শিক্ষা ইত্যাদিৰ লগতে সাহিত্য-সংগীত চৰ্চাৰ ঠাই। ডেকা চাং যিদৰে ডেকাসকলৰ বাবে সাংসাৰিক শিক্ষাৰ আখৰাথলী ঠিক তেনেদৰে গাভৰু চাং গাভৰুসকলৰ বাবে শিক্ষা-দীক্ষা, হস্তশিল্প আৰু সাংসাৰিক জ্ঞানৰ পঢ়াশালিস্বৰূপ। উত্তৰ পূৰ্বাঞ্চলৰ জনজাতি সকলৰ বাবে ডেকা চাং অতি পৱিত্ৰ অনুষ্ঠান।\nমাজুলীৰ মিচিং সম্প্ৰদায়ৰ এটি চাং ঘৰ\nঅসমীয়া ভাষাৰ ডেকা চাং শব্দটো ডেকা আৰু চাং দুয়োটা শব্দৰ পৰা আহিছে। উঠি অহা ল'ৰা সমূহক ডেকা বোলা হয়। সেইদৰে কাঠ বাঁহেৰে মাটিৰ পৰা ওখকৈ সজা সমতল পৃষ্ঠক চাং বোলে। জনজাতীয় লোকসকলৰ মাজত চাং ঘৰৰ প্ৰচলন থকা বাবে জনজাতীয় ডেকা চাং সমূহো চাং ঘৰ। ইয়াত সাধৰণে উঠি অহা শিশুৰ পৰা কিশোৰ সকলে জীৱনৰ পাঠ শিকে। পৃথিৱীৰ ভিন ভিন ঠাইত ডেকা চাং ভিন ভিন নামেৰে জনাজাত। উত্তৰ-পূৰ্বাঞ্চলৰ জনজাতি সমূহৰ মাজতো ডেকা চাং নাম আছে। যেনে মিচিং সকলৰ 'মৰংঘৰ’ বা 'মুৰংঘৰ', ডিমাছা সকলৰ 'নড্ৰেঙ', নগা সকলৰ 'মৰাং', মিজোসকলৰ 'জালবাক', গাৰোসকলৰ 'নোকপেত', কন্যাক নগাসকলৰ ‘আৰিজু’, লোঠাসকলৰ ‘চ্যাংলা’, অৰুণাচলৰ আওসকলৰ ‘য়েনচি’ বা ‘আজুঘু’, আদি সকলৰ 'মুচুপ', কাৰ্বিসকলৰ ‘ফাৰ্লা’ আদি উল্লেখযোগ্য ডেকা চাং।\nডেকাচাং সমূহ গাঁৱৰ মাজত প্ৰতিষ্ঠা কৰা হয়। ডেকাচাঙৰ ডেকাসকলে গাঁৱৰ সুৰক্ষাৰ দায়িত্ব পালন কৰে। সাধাৰণতে ৬ বছৰৰ পৰা ১৬ বছৰ মান বয়সলৈকে শিশুৰ পৰা কিশোৰসকল ডেকা চাঙত থাকে। ইয়াত তেওঁলোকে দৈনন্দিন জীৱনৰ আহিলা-পাতি নিৰ্মাণৰ প্ৰশিক্ষণ গ্ৰহণ কৰে। এই প্ৰশিক্ষণ ডেকাচাঙৰ বয়সিয়াল ডেকাসকলে তদাৰক কৰে। ইয়াৰ লগতে ডেকা চাঙত সংগীত, জনজাতীয় সাহিত্য আৰু বাদ্যযন্ত্ৰৰো প্ৰশিক্ষণ দিয়া হয়। পূজা আৰু অন্যান্য অনুষ্ঠানৰ নীতি-ৰীতি সমূহো ইয়াতেই শিকোৱা হয়। তদুপৰি ডেকা চাঙৰ ডেকা সকলে গাঁৱৰ ৰাজহুৱা কাম-কাজত সহায় কৰে। যেনে ঘৰসজা, খেতিৰ বাবে ঝুমতলি তৈয়াৰ কৰা, ধানদোৱা, মৰণামৰা আদি কামবোৰত ডেকা চাঙৰ ডেকা সকলে আগভাগ লয়।\nকাৰ্বি সকলৰ ‘ফাৰ্লা’ৰ ডেকাসকলে সমবায় নিচিনা এটা অনুষ্ঠান আছে। তেওঁলোকে সমূহীয়াকৈ কাম কৰি ভঁৰালত ধান সাঁচি থয়। কাৰোবাৰ যদি ধানৰ নাটনি হয় তেতিয়া এই সমবায়ৰ পৰা ধান নিব পাৰে। কিন্তু যিজনে ধান ধাৰলৈ নিয়ে তেওঁ মূলৰ লগত শতকৰা পঞ্চাশ ভাগ ধান ঘূৰাই দিব লাগে।\nতদুপৰি ডেকা চাং সমূহত জনজাতি সমাজত ডেকাসকলক যৌন শিক্ষাও দিয়া হয়।\n↑ "ডেকা চাং". http://www.xobdo.org/dic/%E0%A6%A1%E0%A7%87%E0%A6%95%E0%A6%BE-%E0%A6%9A%E0%A6%BE%E0%A6%82.\n↑ দাস, নাৰায়ণ (মুখ্য সম্পাদক) আৰু ৰাজবংশী, পৰমানন্দ (সম্পাদক) (২০০৯). অসমৰ সংস্কৃিত কোষ. প্ৰকাশক পাবজাৰ, গুৱাহাটী-১: প্ৰাগজ্যোজ্যোতিষ মহাবিদ্যলয়ৰ হৈ জ্যোতি প্ৰকাশন. পৃষ্ঠা. ১৭১, ১৭২.\n↑ 3.0 3.1 3.2 3.3 বৰা, অৰূপজ্যোতি. "জনজাতি সকলৰ শিক্ষাকেন্দ্ৰ : ডেকা চাং". http://as.vikaspedia.in/education/9859b89ae9f0-9b89829b89cd9959c39a49bf/99c9a899c9be9a49bf-9b89959b29f0-9b69bf9959cd9b79be9959c79a89cd9a69cd9b0-9a19c79959be-99a9be982.\n↑ শশী শৰ্মা, নলবাৰী, ডেকা আৰু ডেকা (সম্পাদকদ্বয়) (২০০৮). অসমীয়া সংস্কৃতিত জনজাতীয় উপাদান, ৰচনা প্ৰৱাহ. প্ৰকাশক তিনিচুকীয়া, অসম: মিত্ৰ এজেঞ্চি এণ্ড কোং. পৃষ্ঠা. ২৬৮, ২৭০.\n"https://as.wikipedia.org/w/index.php?title=ডেকা_চাং&oldid=235044"ৰ পৰা সংকলিত


পুত্ৰৰ হ’বলগীয়া বোৱাৰী নিজৰে ছোৱালী ! পঢ়ক চিনেমাৰ দৰে কাহিনী | ASSAM TIMES POST\nপুত্ৰৰ হ’বলগীয়া বোৱাৰী নিজৰে ছোৱালী ! পঢ়ক চিনেমাৰ দৰে কাহিনী\nচিনেমাৰ কাহিনীৰ যেন বাস্তৱত ৰূপায়ণ! নিজ পুত্ৰৰ লগতে কন্যাৰ বিবাহৰ প্ৰস্তুতি৷ কিন্তু বিয়াৰ আগমুহূৰ্তত জানিব পাৰিলে সেই সত্য৷ ঘূৰাই পালে হেৰাই যোৱা নিজ কন্যা৷ তাৰ পিছৰ কাহিনী আৰু ৰোমাঞ্চকৰ৷\nবিয়াৰ দিনা পুত্ৰৰ হ’বলগীয়া বোৱাৰীক দেখি সন্দেহ হয় মাতৃৰ। অনুসন্ধান কৰি জানিব পাৰিলে, হ’বলগীয়া বোৱাৰী আচলতে তেওঁৰেই জীয়ৰী, যিগৰাকী হেৰাই গৈছিল বহু বছৰ পূৰ্বে। বিয়াৰ দিনা বোৱাৰাৰ হাতত এটি দাগ দেখি সন্দেহ হয় মাতৃৰ। ছোৱালীজনীৰ মাক-বাপেকক প্ৰশ্ন কৰে, তেওঁলোকৰ কন্যা সন্তানটি তোলনীয়া হয়নে নহয়।\nইয়াতে হতভম্ব হৈ যায় ছোৱালীজনীৰ পিতৃ-মাতৃ৷ কাৰণ এই সত্য তেওঁলোক দুজনৰ বাহিৰে আন কোনেও নাজানিছিল। প্রায় ২০ বছৰ পূৰ্বে ছোৱালীজনীক তুলি লৈছিল তেওঁলোকে। ছোৱালীজনীয়ে এই সকলোবোৰ জানিব পাৰি কান্দোনত ভাঙি পৰে আৰু তেওঁৰ আচল পিতৃ-মাতৃৰ বিষয়ে জানিব বিচাৰে। প্ৰকৃত মাতৃক লাভ কৰি বিয়াতকৈও বেছি আনন্দ লাভ কৰা বুলি জনায় তেওঁ।\nপিছে ইমানতে কাহিনীৰ সমাপ্তি ঘটা নাই৷ ইয়াৰ পিছৰ কাহিনী আৰু ৰোমাঞ্চকৰ। ছোৱালীজনীয়ে সকলো জনাৰ পিছত নিজৰ ককায়েকৰ সৈতে বিয়াত বহিবলৈ আপত্তি জনায়। কিন্তু সমস্যাৰ সমাধান সূত্ৰ দিয়ে উক্ত মাতৃয়েই। তেওঁ জনায় যে তেওঁৰ পুত্ৰও তোলনীয়াই, সেয়ে বিয়া কৰোৱাত কোনো সমস্যা নাই। নিজ জীয়ৰীক বিচাৰি পোৱাৰ সকলো আশা নিৰ্বাপিত হোৱাৰ পিছত এই পুত্ৰ সন্তানটিকে তোলনীয়া হিচাপে লৈছিল তেওঁ। অৱশেষত বিয়াৰ অনুষ্ঠান সম্পন্ন হয় নির্বিঘ্নে। এই ঘটনাটো চীনৰ ছুজোকু প্রদেশৰ।


নাচ – কাবেৰী মহন্ত – ফটাঢোল\nDecember 1, 2019 গল্প\t28 Comments\nনাচ – কাবেৰী মহন্ত\nৰঞ্জন বৰুৱাৰ মন মগজু এইকেইদিন গৰম হৈ আছে৷ নহ’বনো কিয়? বাৰীৰ তামোল গছকেইজোপাত এইবাৰ প্ৰথম তামোল লাগিছিল, তাকো পাৰিম বুলি ভাৱি থাকোঁতেই গছৰ তামোল উদং৷ শাকনি দৰাটো গোটেই নিগনিয়ে মাটিৰ তলত তলাতল প্ৰসাদেৰে নিজৰ সাম্ৰাজ্য বনাইছে৷ সৰুতে ঘৰৰ চোতালত তামোলৰ ঢকুৱাত চুঁচৰি গাড়ী গাড়ী যে খেলিছিল, নিগনিবোৰেও যেন তাকেই খেলিবলৈ লৈছে! লহপহকৈ বাঢ়ি অহা পালেং, বাবৰী শাককেইডাল ৰাতিৰ ভিতৰতে চোঁচৰাই গাতত সোমোৱাইছেগৈ৷ হ’ল বুলিনো কিমান সহ্য কৰিব? অৱশ্যে বৰুৱাই অকল খং কৰিয়েই ক্ষান্ত থকা নাই,তামোলৰ সৰ্বপ্ৰথম শত্ৰু কেৰ্কেটুৱা বুলিয়েইতো বজাৰৰ পৰা কেটেপা এদালো কিনি আনিলেগৈ- লগতে মাৰ্বল গুটি কেইটামান৷ এনেয়ে বৰুৱাই বাটলুগুটি বনাব নজনা নহয়, কিন্তু এলাহটোৱেই মানুহটোৰ কাল হৈছে৷\nবাৰীৰ ঢাপত আঠালেতীয়া মাটিও আছে কিন্তু বজাৰৰ মাৰ্বলগুটি কেইটা দেখোন বেছি আকৰ্ষণীয়৷ তাতেই আজিকালি সকলো ৰেদিমেদ বস্তু এভেইলেবল্ যেতিয়া সামান্য কষ্ট কৰি নিজকে আউটদেটেট বুলি জহাবৰো মন নাই বৰুৱাৰ৷ বিশেষকৈ গুৱাহাটীত পঢ়ি থকা বৰুৱাৰ ভনীয়েক জুৰিয়ে এইবোৰ বৰ বেয়া পায়৷ ঘৰলৈ আহিলে অনবৰতে মবাইলটোতে মুৰটো গুজি থকা জুৰিৰ ককায়েকৰ লগত এনেকুৱা ’গাঁৱলীয়া’ কিছুমান কামৰ বাবেই খুটখাট লাগিয়েই থাকে৷ অৱশ্যে প্ৰথমে দুই এটা এন্দুৰ দেখিও মন কান দিয়া নাছিল বৰুৱাই, ভাৱিছিল কি ইহঁতে ৰঞ্জন বৰুৱাৰ বাৰীৰ বস্তু খাই শেষ কৰিব? কিন্তু এতিয়া দেখোন দুই এটাৰ ঠাইত প্ৰায় এক ডজনমান এন্দুৰে শাকনিবাৰীৰ তলৰ মাটিত নিজৰ সাম্ৰাজ্য স্থাপন কৰিছে! যেন সীমান্তৰ সিপাৰৰ পৰা অহা অনুপ্ৰৱেশকাৰী আৰু এলাহৰ সুযোগত মাটি বাৰী দখল কৰা মেটেকাৰ দৰে বাঢ়ি অহা এদল বাংলাদেশী! ইহঁতৰ উৎপাততে মাটি থাকিলেও ৰান্ধনীঘৰত সাৰদিয়া পাচলি সজাবলগীয়া হৈছেহি৷\nঘৰুৱা অশান্তিবোৰৰ ওপৰতো আকৌ ভূতৰ ওপৰত দানৱ পৰাদি এই লোকেল মিদিয়াবোৰৰ ব্ৰেকিং নিউজবোৰ! বৰুৱাই আজিকালি টি ভি চাবলৈ এৰিছে, তাতকৈ গাঁৱৰ টুটকীয়া বিজয়ৰ মুখৰ বাতৰিয়েই ভাল৷ দুদিনমানৰ পাছত গাঁৱৰ স্কুলখনত শিক্ষক দিৱস আয়োজন কৰা হব৷ লৰাটো পঢ়া স্কুলখনে প্ৰথমবাৰৰ বাবে লৰাছোৱালীৰ মাক দেউতাককো আমন্ত্ৰণ কৰিছে এই উপলক্ষে৷ সকলোকে নিজ ইচ্ছা মতে যিকোনো নৃত্য গীত পৰিৱেশন কৰি উপভোগ কৰিবলৈও অনুৰোধ কৰিছে কিবা “শিক্ষক দিৱস পালন সমিতি”য়ে৷ অৱশ্যে ৰঞ্জন বৰুৱাৰ আজিলৈকে শিক্ষক দিৱসৰ দিনা অভিভাৱকৰ দ্বাৰা নাচগান কৰা মনতেই পৰা নাই, বিহু বা পূজাৰ সময়ত কৰবাত সকলোৱে মিলি ৰং ৰহইচ কৰাহে দেখিছে৷ আমোদজনক কথাটো নিমন্ত্ৰণী পত্ৰ খনত পোছাকৰো কিবা ’থিম’ এটা দি দিছে! বেচেৰা ড০ সৰ্বপল্লী ৰাধাকৃষ্ণণ ডাঙৰীয়াৰ চাগে নিজৰ গোটেই জীৱনতে দুই তিনিযোৰ পোছাকী সাজৰ বাদে একোৱেই নাছিল! হ’ব বৰুৱাৰ তাতো আপত্তি নাই, জুৰিয়ে কৈয়েই থাকে ককায়েকক সময়ৰ লগত সলনি হবলৈ ..অকনমাণ নাচ গান কৰি স্ফুৰ্তি কৰিবৰ হঁওতে বৰুৱাৰ মন নোযোৱা নহয় কেতিয়াবা! এই খেতিবাতিৰ খেলিমেলিবোৰ মূৰত সোমোৱাই মগজুৰ অপটিকেল ফাইবাৰ গৰম কৰি থকাতকৈ নাচ গানকে যদি উপভোগ কৰি মনটোক শান্তি দিব পাৰি তাতনো কাৰ কি লোকচান? পিছে যতকূটৰ ঘাই বিজয়ে খবৰ দিলেই নহয় বোলে সিদিনাই দুজনমান দাড়িয়া আদবয়সীয়া দাদাই হেনো হাতভৰি জোকাৰি জোকাৰি ঘোষণা কৰিছে সিহঁতৰ বৃহৎ অঞ্চলত বন্ধ৷ আৰে তহঁতৰ ইচ্ছা গলেই যেতিয়াই তেতিয়াই বন্ধ বোৰ জাপি থাক কিয় বাৰু? অসমীয়া মানুহৰ আজিকালি নাচগান নহ’লে মগজুৱে কচৰতেই কৰিব নোৱাৰে, খোজ এটাও আগ নাবাঢ়ে নাজান নেকি? তাতে আকৌ সেইদিনাহে বন্ধ দিব লাগেনে?! হঁওতে বৰুৱাই বন্ধ বেয়া নাপায়, অকনমান দিনটো শান্তিৰে শুইবহি কটাব পাৰে …তথাপিও বৰুৱাই নিজকে সাজু কৰি আছিল অলপ দুই এটা নাচৰ ভংগীমা শিকিবুজি৷ কাপোৰো এসাজ নোগোটোৱা নহয়.. লৰাৰ সন্মানৰো কথা তাতে৷\nপিছে বন্ধটো কিয়নো দিলে তাকহে ভালদৰে বুজি পোৱা নাছিল বৰুৱাই৷ কাপোৰৰ দোকানীজনেহে কলে বোলে লোকেল এম এল এ চাৰক হেনো ব্ৰেকিং নিউজত দেখুৱাই আছিল ছোৱালী এজনীৰ লগত গুৱাহাটীৰ অভিজাত হোটেল এখনত একেটা ৰুমতে ৰাতি থকা লৈ৷ তিনিজনীকৈ ছোৱালীৰ দেউতাক এম এল এ চাৰ দেখিবলৈ সুঠাম আৰু আকৰ্ষণীয় চেহেৰাৰ, পেটটোহে একবছৰতে সাৰ দিয়া জাতিলাওটোৰ দৰে বাঢ়িল৷ ইহঁত ছোৱালীবোৰো কম জানো, জানিবুজিয়েই চাগে দুটামান টকাৰ বাবে বা কিছু জাকজমকতাৰ বাবে লগ দিছেগৈ! আজিকালি ছোৱালীবোৰৰ কিছুমানে কেৰিয়াৰ বা জীৱন ধাৰণৰ পন্থাৰ বাবে যিকোনো কথাই ভাতৰ লগত পানী খোৱাৰ দৰে ভাৱিবলৈ লৈছে৷ অকনমাণ নিজৰ এৰি থৈ অহা পৰিয়ালটোৰ কথাও নাভাৱে কিয় তাকেহে বুজি নাপায় বৰুৱাই৷ মানুহৰ শোৱনি কোঠাত টি ভি আজিকালি, মবাইল নোহোৱা মানুহ পাবলৈয়ো নাই৷ যি খন ঘৰৰ ছোৱালীজনী, সেই ঘৰখনৰ মানুহখিনিৰ বাৰু কম লাজ পাব লগীয়া পৰিস্থিতি হৈছেনে! মনটোৰ কোনোবাখিনি বৰুৱাৰ আঁচুৰি গ’ল এক অসহায় বুজাবনোৱাৰা দুখে৷\nতথাপিও বৰুৱাই নাচৰ প্ৰেক্টিচ মনেমনে কৰি থাকিল, কেতিয়াবা গা ধোৱাৰ সময়ত অথবা কেতিয়াবা ৰুমত কোনো নথকাৰ সুযোগতে! এই দাদাবোৰৰো কোনো ঠিক নাই, এম এল এ চাৰে ইহঁতৰ মুখবোৰ বন্ধ কৰিবলৈ কিমাননো সময় লাগিছে! নিজকে সাজু কৰি ৰখাহে আচল স্মাৰ্ট মানুহৰ কাম৷ লোকেল দাদা কেইটাৰ ওপৰতে খংটো উঠি আহিল বৰুৱাৰ, হেৰৌ পইচা আছে চাৰে ৰং ৰহইচ কৰি যাৰে লগত মন যায় তাৰেই লগত থাকিব পাৰে, আৰু ছোৱালীজনীকটো অপহৰণ কৰি লৈ যোৱা নাছিল, তাইয়ো চাগে নিজৰ ইচ্ছাতেই গৈছিল! এই দাদাগিৰি দেখুওৱা কেইটানো কোনখন গংগাত গা ধোৱা দেৱতা?নিজৰ পইচা খৰচ কৰি কোনোবাই অকনমান স্ফুৰ্তি কৰিলেই যেনিবা, তাতেই বন্ধ দিব লাগেনে? এইবাৰ বন্ধ চন্ধ নামানে বৰুৱাই, স্কুলৰ শিক্ষক দিৱসলৈ যাবই- আন নগলেও নাই৷ পোছাকৰ নামত খৰচ কৰা টকাপইচা কেইটা, নাচৰ অনুশীলন এইবোৰ কি এনেই যাব নেকি? চাইকেলখন লৈ বৰুৱা ওলাল ওচৰৰ নতুনকৈ জইন কৰা ডেকা শিক্ষকজনৰ ঘৰলৈ৷ তেখেতৰ উৎসাহতে এইবাৰ শিক্ষক দিৱসটো এনেকৈ জাকজমকতাৰে পতাৰ সিদ্ধান্ত লৈছিল স্কুলখনে৷ গেটখন খুলি যাবলৈ ওলাঁওতেই বৰুৱাৰ বাৰ বছৰীয়া লৰাটো দৌৰাদৌৰিকৈ আহিল..\n– ক’ত যোৱা, দেউতা?\n– বৰুৱাই নিজৰ ইচ্ছা যিমান পাৰে সিমান সন্তানৰ ওচৰত লুকুৱাবৰ চেষ্টা কৰিলে; ..’ তহঁতৰ চাৰৰ ওচৰলৈকে ওলাইছোঁ৷ এই অলাগতিয়াল বন্ধবোৰ মানিব নালাগে বুলি কৈ থৈ আঁহো৷ আমিয়েই যদি সহযোগ নকৰোঁ, অনুষ্ঠানবোৰ কেনেকৈ আগবাঢ়িব?’\n– ’নালাগে দেউতা, বন্ধটো হবলৈ দিয়া৷..স্কুলখন সদায়েই বন্ধ হৈ থাকিলেহে মই ভাল পাম!’\n..বৰুৱাই ধৰিব নোৱাৰিলে লৰাটোৰ মুখত প্ৰকাশ পোৱা সেইয়া ঘৃণা নে খং নে দুখৰ চিন! মনৰ প্ৰশ্নটো লৰাটোৱে ঠিকেই বুজিলে, এক আক্ৰোশ লৈ সি লাহেলাহে দেউতাকক ক’লে; ” গম পোৱা নাইনে দেউতা তুমি? টিভিত আমাৰ পেহীক দেখুৱাই আছে সেই লম্পট এম এল এ টোৰ লগত!..”\nকি কয় এই লৰাটোৱে?..মূৰৰ পৰা ভৰিলৈকে এক শিহৰণে বৰুৱাক কঁপাই গ’ল..এক লাজ অপমানৰ বোজাই মানুহটোক হেঁচি যেন সোপা মাৰি ধৰিলেহি!..মিছা হওক সকলো, মিছা!..\nহাতৰ পৰা পৰিৰোৱা চাইকেলৰ শব্দ বৰুৱাৰ কানত নোসোমাল, খোজবোৰে আপোনাআপুনি বৰুৱাৰ দেহাটো নিজৰ ৰুমলৈকে কঢ়িয়াই আনিলে৷ নিজ হাতেৰে সতৰ্পণে বৰুৱাই ৰুমটো ভিতৰৰ পৰা বন্ধ কৰি মাটিতে বহি পৰিল… আলনাডালত ওলোমাই থোৱা নাচিবলৈ অনা পোছাকযোৰে বৰুৱাৰ চাৰিওফালে যেন উদণ্ড নৃত্য কৰিবলৈ আৰম্ভ কৰিলে!..\n« ফটাপ্ৰশ্ন – ডিচেম্বৰ ২০১৯\nএক ব্যতিক্ৰমী ক্ষেত্ৰ অধ্যয়ন : অনামিকা বড়া »\nএক ব্যতিক্ৰমি গল্প পঢ়িলো , ভাল হৈছে ।\nপঢ়াৰ বাবে ধন্যবাদ ৷\nসুন্দৰ গল্প ।\nধন্যবাদ পঢ়াৰ বাবে৷\nধুনীয়া লাগিল৷ বৰ ভালকৈ দিা ফিনিচিংটো৷ মজ্জা\nউৎসাহিত হলো৷ ধন্যবাদ দাদা\nখুউব সুন্দৰ হৈছে । পঢ়ি ভাল পালোঁ।\nবহুত ধন্যবাদ দেই পঢ়াৰ বাবে৷\nখুবেই ভাল লাগিল বা।\nপঢ়াৰ বাবে ধন্যবাদ ৰাজশ্ৰী\nমহন্ত মেডাম, আপুনি বোলে ভাল নিলিখে হে?!\nতুমি ভাল পাইছা যদি সাৰ্থক হৈছে চাগে অলপ৷ ধন্যবাদ বহুত দেই\nসাংঘাতিক লিখিছা কাবেৰীবা। বৰ ভাল লাগিল পঢ়ি।\nবহুত ধন্যবাদ নীলাক্ষী!\nআপোনাৰ প্ৰচেষ্টাক পলাই লৈছোঁ আপোনাৰ গল্পটো পঢ়ি ভাল লাগিল\nবহুত ধন্যবাদ থাকিল পঢ়াৰ বাবে৷\nঅ’ আপুনি লিখাট টেণ্ডুলকাৰে দেখোন। শ্লগ অভাৰত খেল বদলাই দিলে।\nহা হা বৰ ভাল লাগিল কমেণ্টটো! পঢ়াৰ বাবে বহুত ধন্যবাদ\nবঢ়িয়া লাগিল। সুন্দৰ কৈ উপস্থাপন কৰিছে।\nবাপ্পা ঐ শিক্ষক দিবসতো নাচ 🙏🏽🙏🏽🙏🏽 বঢ়িয়া লাগিল ব্যংগৰ চলেৰে ভাল মেচেজ এটা গৈছে\nসময় পালি পঢ়িবলৈ?\nভাল লাগিল বাইদেউ।ইমান সুন্দৰকৈ উপস্থাপন কৰিলে।\nবহুত ধন্যবাদ পঢ়ি চোৱাৰ বাবে